Kulhudhuffushi Online - Sidhaathuge “ahyaaree” rileez kurun laskuree padhmavatheeaai vaadha nukuran\nސިދާތުގެ “އައްޔާރީ” ރިލީޒް ކުރުން ލަސްކުރީ ޕަދްމަވަތީއާއި ވާދަ ނުކުރަން\nޚަދީޖާ އާދަމް - 1 އަހަރު ކުރިން - 10 ޖަނަވަރީ 2018\nސިދާތް މަލޯތްރާގެ ކުރިއަށް އޮތް ފިލްމު އައްޔާރީ ރިލީޒް ކުރުން ލަސްކޮށްފި އެވެ.\nބޮލީވުޑްގެ ހަބަރުތައް ބުނާގޮތުން އައްޔާރީ ރިލީޒް ކުރުން ލަސްކޮށްފައިވަނީ ސަންޖޭ ލީލާ ބަންސާލީގެ ފިލްމު ޕަދްމަވަތީ ލިރީޒް ކުރާ ދުވަހާ ކުރިން އެ ފިލްމު ރިލީޒް ކުރަން ހަމަޖެހިފައިވާ ދުވަހާ މާ ކައިރި ވުމުންނެވެ.\nދިމާވި އެކި މައްސަލަ ތަކުގައި މިދިޔަ ޑިސެމްބަރ މަހު 1 ވަަނަ ދުވަހު ރިލީޒް ކުރަން ހަމަޖެހުނު ޕަދްމަވަތީ ރިލީޒް ކުރުން ކެންސަލްކޮށް މިހާރު އެ ފިލްމު މި މަހު 25 ގައި ބެލުންތެރިންނާއި ހަމައަށް ގެނައުމަށް ވަނީ ހަމަޖެހިފަ އެވެ.\nއެގޮތުން އައްޔާރީ ކުރިން ރިލީޒް ކުރަން ހަމަޖެހިފައިވަނީ ޕަދްމަވަތީގެ އެއްދުވަސް ފަހުން ޖެނުއަރީ 26 ގަ އެވެ. މީގެ އިތުރުން އަކްޝޭގެ ޕެޑްމޭން ވެސް 26 ގައި ރިލީޒް ކުރަން ހަމަޖެހިފައި ވުމާއެކު އައްޔާރީ ރިލީޒް ކުރުން ފަސްކުރީ އެވެ.\nމިހާރު އެފިލްމު ރިލީޒް ކުރަން ހަމަޖެހިފައިވަނީ ފެބްރުއަރީ9ވަނަ ދުވަހު އެވެ. ބޮކްސް އޮފީހުގައި އެ ފިލްމާއި ވާދަ ކުރަން އެއިރު ހަމަ ޖެހިފައި އޮތީ އަނުސްކާ ޝަރްމާގެ “ޕަރީ” އެވެ. އެހެންނަމަވެސް އައްޔާރީ އާއި އެއްދުވަހަކު ރިލީޒް ކުރަން ޖެހުމުން އެ ފިލްމުވެސް ވަނީ ރިލީޒް ކުރާ ދުވަސް މާރޗ2އަކަށް ފަސްކޮށްފަ ކަމަށް ބޮލީވުޑްގެ ހަބަރުތަކުން ބުނެއެވެ.\nކަޅުސައި ބުއިމުން ކޮލެސްޓްރޯލް ދަށްކޮށްދީ ހިތުގެ ބަލިތަކުން ދުރުކޮށްދޭ


Hanimaadhoo magu hedhumuge bodubai nimijje\nހަނިމާދޫ މަގު ހެދުމުގެ މަސައްކަތް ކުރަނީ، އެމްޓީސީސީ ވިދާޅުވަނީ އެ މަސައްކަތުގެ ބޮޑު ބައި މިހާރު ނިމިފައިވާ ކަމަށް\nހދ. ހަނިމާދޫ މަގުތައް ޒަމާނީ ފެންވަރަށް ތަރައްގީކުރުމަށް ހިންގާ މަޝްރޫއުގެ ބޮޑުބައި ނިމިއްޖެ ކަމަށް އެ ޕްރޮޖެކްޓް ކުރިއަށް ގެންދާ އެމްޓީސީސީން ބުނެފި އެވެ.\nއެ ކުންފުނިން ބުނީ ހަނިމާދޫ ބޮޑެތިމަގުތައް އެއްވަރުކުރުމުގެ 52 އިންސައްތަ މަސައްކަތް ނިމިފައިވާ ކަމަށާއި ކާރބްސްޓޯން ޖެހުމުގެ 80 އިންސައްތަ މަސައްކަތް ނިމިފައިވާ ކަމަށެވެ. ފެން ހިންދާ ވަޅުތަކާއި ފެން ދައުރުވާ ހޮޅިތައް ވަނީ އަޅާނިމިފަ އެވެ.\nމި ޕްރޮޖެކްޓް ތެރޭގައި އުޅަނދު ދުއްވުމަށް މަގުގެ 38،916 އަކަ މީޓަރ ސަރަހައްދެއް ގައި ތާރުއަޅާ އަދި 16،518 އަކަ މީޓަރ ޕޭވްމަންޓް ނިމިގެން ދާނެ ކަމަށެވެ. މީގެ އިތުރުން ފެންހިންދުމުގެ ނިޒާމުގެ މަސައްކަތާއި މަގު ބަތްތި ދިއްލުމަށް ބޭނުންވާ ނަރު އެޅުމާއި މީގެ އިތުރުން، މަގުބައްތި ހަރުކުރުމާއި، 19،679 އަކަ މީޓަރުގެ ސަރަޙައްދެއްގައި ޓްރެފިކް ނިޝާންތައް ކުރެހުމާއި، ޓްރެފިކް ނިޝާން ހަރުކުރުމަށްވެސް ވަނީ ހަމަޖެހިފައެވެ.\nމި މަޝްރޫއުގެ ދަށުން ހަނިމާދޫގެ 18 މަގެއްގައި ތާރުއަޅައިގެން ތަރައްގީކުރުމަަށް ވަނީ ހަމަޖެހިފައެވެ. އެމްޓީސީސީއިން ބުނީ 46.7 މިލިއަން ރުފިޔާ ހަރަދުކޮށްގެން ހިންގާ މި ޕްރޮޖެކްޓް 240 ދުވަހުގެ ތެރޭގައި ނިމޭނެ ކަމަށް ލަފާކުރެވޭ ކަމުގައެވެ.\nހަނިމާދޫ މަގުތައް ތާރުއަޅާ ޒަމާނީ ފެންވަރަށް ހެދުމުގެ މަޝްރޫއު ފުރަތަމަ ފަށާފައިވަނީ 2013 ވަނަ އަހަރުގެ ސެޕްޓެމްބަރުމަހުގެ ތެރޭގައެވެ. ނަމަވެސް ތަފާތު އެކި ސަބަބުތަކާހުރެ އެ މަސައްކަތް އެންމެ އެދެވޭގޮތެއްގައި ކުރިއަށްގޮސްފައިނުވާތީ، މަގު ހެދުމުގެ މަޝްރޫއު ސަރުކާރުން އަލުން އެމްޓީސީސީއާއި ހަވާލުކޮށްފައިވަނީ މިދިޔަ އަހަރުގެ މޭ މަހު 22 ވަނަ ދުވަހު އެވެ. އަދި އެ މަޝްރޫއުގެ އަމަލީ މަސައްކަތް 15 ޖޫން 2019 ގައި އެކުންފުނިން ވަނީ ފަށާފައެވެ.


ވޯޓް ދިނުމުގެ ހައްޤު ލިބިފައިވާ މީހުންގެ ރަޖިސްޓްރީ އާންމުކުރުމާއި ޝަކުވާ ހުށަހެޅުމުގެ ފުރުސަތު - R. Fainu Council\nވޯޓް ދިނުމުގެ ހައްޤު ލިބިފައިވާ މީހުންގެ ރަޖިސްޓްރީ އާންމުކުރުމާއި ޝަކުވާ ހުށަހެޅުމުގެ ފުރުސަތު\nފައިނު ކައުންސިލް އިދާރާ 12:54 AM އިޢުލާން\n10 އޭޕްރީލް 2021 ގައި ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ އިންތިޚާބުގެ ވޯޓް ދިނުމުގެ ހައްޤު ލިބިފައިވާ މީހުންގެ ރަޖިސްޓްރީ މިއިޢުލާނާއިއެކު އާންމުކުރީމެވެ.\nމިރަޖިސްޓްރީއާއިގުޅޭގޮތުން ޝަކުވާ ހުށަހަޅަން ބޭނުންވާ ފަރާތްތަކުން،9ފެބްރުއަރީ 2021 ވާ އަންގާރަ ދުވަހުން ފެށިގެން 20 ފެބުރުއަރީ 2021 ވާ ހޮނިހިރު ދުވަހުގެ 13:00 ގެކުރިން އެޝަކުވާއެއް ހުށަހެޅުއްވުން އެދެމެވެ. ޝަކުވާ ފޯމް ބަލައިގަތުމާއި ދޫކުރުމަށް ހަމަޖެހިފައިވަނީ ރަސްމީ ބަންދު ނޫން ކޮންމެ ދުވަހަކު ހެނދުނު 9:00 އިން މެންދުރުފަހު 1:00 އަށް، އަދި ރަސްމީ ބަންދު ކޮންމެ ދުވަހަކު މެންދުރުފަހު 3:00 އިން ހަވީރު 5:00 އަށެވެ.\nތާރީޚް ހ: 27 ޖުމާދުލްއާޚިރު 1442 ތާރީޚް މ: 09 ފެބްރުއަރީ 2021\nގުޅުންހުރި ފައިލް: ވޯޓް ދިނުމުގެ ޙައްޤު ލިބިފައިވާ މީހުންގެ ރަޖިސްޓްރީ ރ. ފައިނު\nވޯޓް ދިނުމުގެ ހައްޤު ލިބިފައިވާ މީހުންގެ ރަޖިސްޓްރީ އާންމުކުރުމާއި ޝަކުވާ ހުށަހެޅުމުގެ ފުރުސަތު Reviewed by ފައިނު ކައުންސިލް އިދާރާ on 12:54 AM Rating: 5


Games of Thrones ge prequel: 'House of the Dragon' HBO ah annanee!\nގޭމް އޮފް ތްރޯންސްގެ ޕްރީކުއެލް: 'ހައުސް އޮފް ދަ ޑްރެގަން' އެޗްބީއޯއަށް އަންނަނީ!\nފުރަތަމަ އަޑު އިވުނީ "ގޭމް އޮފް ތްރޯންސް" ޕްރީކުއެލްއެއް ކުރިއަށް ނުގެންދިއުމަށް އެޗްބީއޯއިން ނިންމި ވާހަކަ\nކ. މާލެ | 30 އޮކްޓޯބަރ 2019 | ބުދަ 23:18 | 3,900\n"ހައުސް އޮފް ދަ ޑްރެގަން"ގެ ލޯގޯ - އެޗްބީއޯ\n"ގޭމް އޮފް ތްރޯންސް" އުފައްދާ އެޗްބީއޯއިން އެއް ޕްރީކުއަލްއަށް ނޫނެކޭ ބުނެފައިވާއިރު، އެހެން ޕްރީކުއެލްއެއް ކުރިއަށް ގެންދަން ވަނީ ނިންމާފައެވެ.\nފޭނުން އިންތިޒާރުކޮށްގެންތިބި ޕްރީކުއަލްއަށް އެޗްބީއޯއިން ނޫނެކޭ ބުނި އަޑެ ފުރަތަމަ އިވިފައިވާއިރު، އެ ވެގެންދިޔައީ ފޭނުންނަށް ވަރަށް ހިތާމަވެރި ހަބަރަކަށެވެ. ނަމަވެސް މާ ގިނަ އިރުތަކެއް ނުވެ ދެން އިވުނީ އެހެން ޕްރީކިއުލްއެއް ކުރިއަށް ގެންދިއުމަށް އެ ކުންފުނިން ނިންމާފައިވާކަމެވެ. އެއީ "ހައުސް އޮފް ދަ ޑްރެގަން"އެވެ.\n"ހައުސް އޮފް ދަ ޑްރެގަން" ގައި ފެނިގެންދާނީ ހައުސް އޮފް ޓާގޭރިއަންގެ ވާހަކަތަކެވެ. އަދި މީގެއިން، "ގޭމް އޮފް ތްރޯންސް" އިން ފެނިގެންދިޔަ އެމީލިއާ ކްލާކްގެ ރޯލްކަމަށްވާ "ޑެނޭރީސް" އާއި ކިޓް ހެރިންގޓަންގެ "ޖޯން ސްނޯ" ފެނިގެންދާނެކަމަށް ބެލެވެއެވެ.\nމި ސީރީޒްގެ 10 އެޕިސޯޑް ހަދަން އަންގާފައިވާއިރު، ފެންނާނީ "ގޭމް އޮފް ތްރޯންސް"ގައި ފެނިގެންދިޔަ އިރަށް ވިރެ 300 އަހަރު ކުރިއެވެ.\nމީގެ އިތުރުން "ހައުސް އޮފް ދަ ޑްރެގަން" އަކީ "ގޭމް އޮފް ތްރޯންސް" ވެސް ލިޔުނު ޖޯޖް އާރް.އާރް މާޓިންގެ ފޮތެއްކަމަށްވާ "ފަޔަރ އެންޑް ބްލަޑް" ފޮތްތަކުގެ މައްޗަށް ތައްޔާރު ކުރާ ފިލްމެކެވެ.\nއެޗްބީއޯއިން ކުރިއަށް ނުގެންދާން ނިންމި ޕްރީކުއެލްގައި ފެނިގެންދާނީ އަދި މާކުރިއެވެ. ގާތްގަނޑަކަށް ހާހެއް ހާ އަހަރު ކުރިއެވެ. އަދި އެ ޕްރީކުއަލްގައި "ގޭމް އޮފް ތްރޯންސް" އިން ފެނިގެންދިޔަ ވައިޓް ވޯކަރޒްގެ އޮރިޖިން އެނގިގެންދާނެއެވެ.\nމި ޕްރީކުއެލްއަށް އެޗްބީއޯއިން ނޫނެކޭ ބުނެފައިވަނީ ޕައިލަޓް އެޕިސޯޑްވެސް ޝޫޓް ކުރި ފަހުންނެވެ. ހޮލީވުޑްގައި އާންމުކޮށް ސީރީޒްއެއް ކުރިއަށް ގެންދަން ނިންމާނީ ޕައިލަޓް އެޕިސޯޑެއް ނެގުމަށްފަހު ޓެސްޓްކޮށްފައެވެ. ނަމަވެސް "ހައުސް އޮފް ދަ ޑްރެގަން"ގެ ޕައިލަޓް އެޕިސޯޑެއް ނުނަގާ، ޝޫޓް ކުރަން ވަނީ އަންގާފައެވެ.\n"ހައުސް އޮފް ދަ ޑްރެގަން" ރިލީޒް ކުރާ ތާރީހެއް އަދި އިއުލާނެއް ނުކުރެއެވެ.


Firimeehaa Aai Priyaka Ge Umuru Ge Thafaath Faahaga Kurumun Priyanka Rahdhudheefi - Vaguthu\nފިރިމީހާ އާއި ޕްރިޔަންކާގެ އުމުުރުގެ ތަފާތު ފާހަގަ ކުރުމުން ޕްރިޔަންކާ ރައްދުދީފި\nޕްރިޔަންކާ ޗޯޕްރާ އާއި ނިކް ޖޮނަސްގެ ކައިވެނީގެ ގޮށް ޖަހާލައިފިއެވެ. ދެ ތަރިންގެ ލޯބީގެ ގިނަ ވާހަކަތަކެއް އަބަދުވެސް މީޑިއާތަކުގެ ސަމާލުކަމަށް އާދެއެވެ. މިދިޔަ ޑިސެންބަރު މަހު ކުރި ކައިވެންޏަށްފަހު ދެ މީހުން އެކަކު އަނެކަކު ދެކެ ވާ ލޯބި މީސް މީޑިއާށް ބަންޑުން ކުރަމުންދާއިރު، މި ދެތަރިންނަކީ ނަމޫނާއެއް ކަމަށް ބަަލައިގެން ކައިވެނި ކުރަން އުޅޭ މީހުންވެސް މަދެއް ނޫނެވެ.\nމި ދެތަރިންގެ ކައިވެނި ކުރުމުގެ ކުރިންވެސް އަދި އޭގެ ފަހުންވެސް މި ދެތަރިންނާއި ގުޅޭގޮތުން އެންމެ ބޮޑަށް ފާޑުކިޔުން އަމާޒުވެގެން ދަނީ ނިކްއަށްވުރެ ޕްރިޔަންކާގެ އުމުރު ދޮށީ ވުމާއި ގުޅިގެންނެވެ. ޕްރިޔަންކާގެ އުމުރަކީ 36 އަހަރެވެ. ނިކްގެ އުމުރަކީ 26 އަހަރެވެ. މި ދެ މީހުންގެ އުމުރުގައި 10 އަހަރުގެ ތަފާތު އެބަހުއްޓެވެ.\nއެކަމާއި ހެދި ފާޑުކިޔުންތައް އަމާޒުވަމުން ދަނީ އިންތިހާއަށެވެ. އެންމެ ފަހުން ޕްރިޔަންކާ މި ވަނީ މި ފާޑުކިޔުންތަކަށް ޖަވާބުދީފައެވެ.\nޕްރިޔަންކާ ބުނީ، އޭނާއާއި ނިކްގެ އުމުރުގެ ތަފާތުކަމުގެ ވާހަކަ އަދިވެސް ގިނަ ބަޔަކު ދައްކަމުން އަންނަ ކަމަށެވެ. ޕްރިޔަންކާ ބުނީ، ފިރިހެނަކު ދޮށީވިޔަސް އެކަމާއި މާބޮޑަށް ވާހަކަދައްކާ ނޫޅާ ކަމަށެވެ. އަދި މީހުންނަށް އެގޮތް ކަމުދާކަމަށްވެސް ޕްރިޔަންކާ ބުންޏެވެ. އެހެން ނަމަވެސް އޭނާ އެ ގޮތް ބަދަލުކޮށްފައިވާކަމަށް ޕްރިޔަންކާ ބުންޏެވެ.\nޕްރިޔަންކާ ދެން އެންމެ އަވަހަށް ފެނިގެން ދާނީ ދަ ސްކައި އިޒް ޕިންކް އިންނެވެ.\nޖޫން 7, 2019 12:34\nއަހަރުމެންގެ ސުނީ ވެސް ދެން ތިޔަ ކަހަލަ ޖޮނީ ގަނޑެއް ހޯދާނެ ވަރަށް އަވަހަށް. ސުނީ އަށް ވެސް ތިގޮތަށް ދިމާ ކުރޭ މީހުން. އެކަމަކު ސުނީ ދެކެ ލޯބިވާ ފޭން އެއް މަމީ. ސުނީ ވެސް ވަރަށް ލައިކު، ޕްރިޔަންކާ ދެކެ. މިގޮތަށް މީހުން ފާޑުފާޑު ކޫސަނި އެއްޗެހި ކިޔަނީ ޖެލަސް ވާތީ ! ސުނީ ދެކެ ލޯބިވާ މީހުން ކަނޑާއި ކަރުނަ ތިއްކެއްހާ ތަފާތު. ވާހަކަ އަކީ ކަނޑަށް ކަރުނަ ތިއްކެއް ވެއްޓިގެން އެކަން ފާހަގަ ވާނެތަ ؟\nޖޫން 7, 2019 13:48\nއަޖައިބެއް. އެސޮރު މައްސަލަނެތީ ދެން ކަލޭމެން ކޮން މައްސަލަ ހުންނަނީ....؟\nޖޫން 7, 2019 16:14\nމުބީނު އެބުނީ ތެދެއް. ތިބަސް ދިވެހި ބަހުން ބުނާނީ، "ކަނޑު ގަ އެޅޭ ރޮނގެއް ފަދަ" އޭ. ވާހަކަ އަކީ ސުނީ ދެކެވެސް ޕްރިޔަންކާ ދެކެ ވެސް ލޯބިވާ މީހުން އެހާ ވެސް ބޮޑަށް ލައިކު ވެޔޭ. ދެން މީހަކު ފާޑު ކިއްޔާ ކޮންކަމެއްހޭ !!!


Da Grande balikoh, Green ah muhimmu molheh - One Online\nމުނޯޒް ބޯޅައާއެކު ކުރިއަށް ދަނީ --- ފޮޓޯ/ އެފްއޭއެމް\nދަ ގްރާންޑޭ ބަލިކޮށް، ގްރީންއަށް މުހިއްމު މޮޅެއް\nދިރާގު ދިވެހި ޕްރިމިއާ ލީގުގައި ރޭ ކުޅުނު މެޗުގައި ދަ ގްރާންޑޭ ބަލިކޮށް، ކްލަބު ގްރީން ސްޓްރީޓްސްއިން ލީގުގެ ފުރަތަމަ މޮޅު ހޯދައިފިއެވެ.\nގައުމީ ދަނޑުގައި ކުޅުނު މެޗު 1-0ގެ ނަތީޖާއަކުން ގްރީން ކާމިޔާބު ކޮށްފައިވާއިރު، އެޓީމަށް ސީޒަންގައި މިހާތަނަށް ކުޅުނު ފަސް މެޗުން ލިބިފައި ވަނީ ފަސް ޕޮއިންޓެވެ. އެއީ ރޭގެ މެޗުން މޮޅުވުމުގެ އިތުރުން ދެ މެޗުން އެއްވަރު ވެފައި އޮތުމުންނެވެ.\nރޭގެ މެޗުގެ ކުރީކޮޅުގައި ގްރީންއިން ވަނީ ލީޑު ނަގާފައެވެ. ގްރީންގެ ހަމައެކަނި ގޯލް 12 ވަނަ މިނެޓުގައި ކާމިޔާބުކޮށްދިނީ ސްޕެނިޝް ފޯވާޑް އެންހެލް މުނޯޒެވެ. މުނޯޒަށް ހަލީލް ގަމާލް ދިން ބޯޅައަކަށް އަރައި އޭރިއާ ތެރެއިން ގޯލްކީޕަރު ނައްޓާލުމަށްފަހު ފޮނުވާލި ބޯޅަ ގޯލަށް ވައްދާލީ ފަސޭހަކަމާއެކުގައެވެ.\nފުރަތަމަ ހާފުގައި ނުރައްކާތެރި އިތުރު ހަމަލާތަކެއް ފާހަގަވެގެން ނުދިޔަ ނަމަވެސް ދެވަނަ ހާފްގެ ކުރީކޮޅުގައި މެޗުގެ ނަތީޖާ ބަދަލުވެދާނެ ފަދަ ގޮތަކަށް ހަމަލާތައް ފެނިފައިވެއެވެ. ދެ ވަނަ ހާފުގެ ކުރީކޮޅު ދަ ގްރާންޑޭ އިން އެއްވަރުކުރުމާ ގާތަށް ދިޔައެވެ. އެކަމަކު އަހުމަދު ޝިޒާން ނެގި ބޯޅަ އޭރިއާ ތެރެއިން ޝިފާން ހަސަން ޖެހުމުން އަމާޒު ވީ ދަނޑިއަށެވެ.\nއޭގެ ފަހުން 59 ވަނަ މިނެޓުގައި ދަ ގްރާންޑޭގެ ކެޕްޓަން ޔަސްފާދު ހަބީބް (މުލަކޭ) ފޮނުވާލި ބޯޅައެއް ގޯލުގެ ހުރަސް ދަނޑީގައި ޖެހިފައި ގޯލުގެ ރޮނގު މަތިން ބައުންސްވެގެން ދިޔައީ އެވެ.\nމެޗުގެ ފަހު ކޮޅުގައި ހަމަލާތައް ނުފެނި، މެޗުގެ އޮއިވަރު ވަރަށް ލަސްކޮށް ފާހަގަވެފައިވާއިރު، ދަ ގްރާންޑޭން ކުރިއަށް ޖެހި ގޯލެއް ޖަހަން ކުރި މަސައްކަތް ނާކާމިޔާބުވީ ގްރީންއިން މެޗުގެ ޓެމްޕޯ ވަރަށް ބޮޑަށް ލަސްކޮށްލުމުންނެވެ.\nގުޅޭ ޓެގު ދިވެހި ޕްރިމިއާ ލީގު ކްލަބު ގްރީން ސްޓްރީޓްސް ދަ ގްރާންޑޭ ސްޕޯޓްސް ކްލަބު\nފޯރިގަދަ މިލާން ޑާބީ އިންޓައަށް، އިބްރާ އަށް ރަތެއް\nފަސްތަރީގެ މޮޅަކާއެކު ސިޓީ އެއްވަނައަށް\nލެމްޕާޑު ވަކިކުރުން: ސީދާ ވެރިޔާ ޖަވާބުދާރީ ވާން ޖެހުނު ބޮޑު ނިންމުމެއް!\nޕާކް ވޮލީ މުބާރާތް: ފިރިހެން ޗެމްޕިއަންކަން ބަގީޗާއަށް، އަންހެން ޗެމްޕިއަންކަން ޕޮލިހަށް\nބާސާ ބޮޑު ދަރަންޏެއްގައި، އެހެން ކްލަބުތަކަށް ދައްކަން ޖެހޭ ފައިސާވެސް އެބަހުރި


BREAKING: Adeebge Hithugai Alhugandaai Medhu Adhaavaaitherikan Onnaane - Raees Yamin - Vaguthu\nއަދީބުގެ ހިތުގައި އަޅުގަނޑާއި މެދު އަދާވާތްތެރިކަން އޮންނާނެ - ރައީސް ޔާމީން\nވަގުތު އިމޭޖަސް: މުޙައްމަދު ޖިމީ\nކުރީގެ ނައިބް ރައީސް އަހުމަދު އަދީބުގެ ހިތުގައި އެމަނިކުފާނާއި މެދު އަދާވާތްތެރިކަން އޮންނާނެކަމަށް ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ވިދާޅުވެއްޖެއެވެ.\n"އިންސާނީ ޠަބީއަަތައް ބަލާއިރު އެދެމީހުންގެ އަދާވާތްތެރިކަން އޮންނާނެ. ރައީސުލްޖުމްހޫރިއްޔާ އަވަހާރަކޮށްލަން އަދީބު ހަމަލާދިން. ޒިޔަތު އަކީ މިކަމުގައި އެންމެ އިސްކޮށް ބައިވެރިވި މީހާ". ޔާމީން ވިދާޅުވިއެވެ.\nޔާމީންގެ މި ވާހަކަތަކަށް ބެއްލެވުމެއް ނެތި ޔާމީންގެ މައްސަލަ ބައްލަވަމުންދާ ގާޒީ ހައިލަމް ވިދާޅުވީ، ދެ ފަރާތުގެ އަދާވާތްތެރިކަމެއް އޮންނާނެ ކަމަށް ގަބޫލެއް ނުކުރާ ކަމަށެވެ.\n"އެހެންކަމުން މިހުށަހެޅުން ބަލައި ނުގަންނަން ނިންމައިފިން. ނަމަވެސް މިކަންކަމަކީ ހުކުމް ކުރުމުގައި ރިއާޔަތް ކުރަން ޖެހޭ ކަންކަމަށް ވާނަމަ ރިއާޔަތް ކުރާނަން".ގާޒީ ހައިލަމް ވިދާޅުވިއެވެ.\nޔާމީންއާ ދެކޮލަށް ދައުލަތުން ހުށަހެޅި އިތުރު ހެކީންގެ ތެރޭގައި، ކުރީގެ ޓޫރިޒަމް މިނިސްޓަރު ޒަމީނާއި، އޭސީސީގެ ކުރީގެ ރައީސް ހަސަން ލުތުފީ އާއި މިހާރުގެ ރައީސް މުއްވިޒް ރަޝީދުގެ އިތުރުންވެސް ބައެއް އިތުރު ބައެއް ހެކިން ހިމެނެއެވެ.\nޖުލައި 21, 2019 16:14\nނަފުރަތު އޮންނާނީ ގާޒީއަށް ފެންނަ ނަމަ. އިންސާނީ ޠަބީޢަތެއް އެއީ މިހާރު އޮންނަ އެއްޗެއްނޫން. ވަޒީފާ ގެއްލިދާނެތީ ބިރުން އެތިބެނީ. ރައީސް ޔާމީނަށް ދެރައެއް ދިނަސް ތި ނޯންނާނެ. ގައުމަށްވެސް ގައުމުގެ މުސްތަގްބަލަށްވެސް ދެވޭ ގެއްލުމަކަށް އެކަންވާނީ.\nޖުލައި 21, 2019 16:20\nމީ އޭ ރާއްޖޭ އެންމެންނަށް އެސްފީނާ ލާ މީހަކީ


Gasim ge ninmumah thaa'eedhu nukuraakamah Aisha vidhaalhu vejje\nގާސިމްގެ ނިންމުމަށް ތާއީދު ނުކުރާކަމަށް އައިޝާ ވިދާޅުވެއްޖެ\n13 މާޗް 20195ކޮމެންޓް\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ރައީސް ޔާމީންގެ ފަޅިން ވާދަކުރައްވާ ބައެއް ކެންޑިޑޭޓުންނަށް ޖުމްހޫރޫ ޕާޓީގެ ލީޑަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހިމް ތާއީދު ކުރެއްވި ނަމަވެސް، ރައީސް ޔާމީންގެ އެއްވެސް ކެންޑިޑޭޓަކަށް ތާއީދު ނުކުރައްވާނެކަމަށް ގާސިމްގެ ހަގު އަނބިކަނބަލުން އަދި ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވެއްޖެއެވެ.\nހުޅުމާލޭ "ރިޓްރީޓް ހުޅުމާލެ" ރެސްޓޯރެންޓެއް ހުޅުވުމަށް މިރޭ ބޭއްވި ހަފްލާގައި ރާއްޖެ ޓީވީއާއި ވާހަކަ ދައްކަވަމުން އައިޝާ ވިދާޅުވީ ހުންނެވީ ސަރުކާރުގެ ދިފާޢުގައި ސާބިތުކަން މަތީ ކަމުގައެވެ.\nއައިޝާ ވިދާޅުވީ ހުންނެވީ ސަރުކާރާއި އެކުކަމަށާއި ޔާމީންގެ ފަޅިން ނިކުމެފައިވާ އެއްވެސް ކެންޑިޑޭޓަކަށް ތާއީދު ނުކުރައްވާނެ ކަމުގައެވެ.\nރިޔާސީ އިންތިހާބުގެ ކެމްޕެއިންގައި ވިދާޅުވި ގޮތަށް ދުވަހަކުވެސް ރައީސް ޔާމީނަށް މަޢާފް ނުކުރައްވާނެކަމަށާއި ދެކެވަޑައިގަންނަވާ ގޮތުގައި ޖޭޕީ ވެސް އޮތީ ސަރުކާރު ކޯލިޝަނުގައި ކަމަށް އައިޝާ ވިދާޅުވިއެވެ.\nމިނިސްޓަރު އައިޝާ ސަރުކާރާއި އެކު ހުންނެވިކަން ހާމަކުރެއްވި އިރު ގާސިމްގެ ނިންމެވުމާއި ޖޭޕީގެ ކައުންސިލްގެ ގިނަ ބޭފުޅުންތަކެއްވެސް ގެންދަވަނީ ފާޅުގައި ދެކޮޅު ހައްދަވަމުންނެވެ.\nޖޭޕީ މިނިސްޓަރު އައިޝާ ރައީސް ޔާމީން ގާސިމް އިބްރާހިމް ސަރުކާރު\nގާސިމްގެ ނިންމެވުން ނިންމީ ޖަމީލުއާއި ނާޒިމް އަޑީގައި ހުރެގެން. ތިޔަ ނިންމުމަށް ތާއީދުކުރަނީގެ ޖޭޕީއިން އެދެމީހުންނާއި ޕީޕީއެމް އިން އައި ކުނިބުނި ތަކާއި ގާސިމް އެކަނި. ޖޭޕީގެ � މީހުން ތާއީދު އެއް ނުކުރޭ ގާސިމްގެ ނިންމުމަކަށް.\nޔާމީންގެ ރޭވުން ވަރަށް ކާމިޔާބު. އޭނާ ދިމާ ކުރީ ކޯލިޝަންގައި ހުރި އެންމެ ފަސޭހައިން ބޯކާލެވޭ މީހާއަށް. އަދުރޭ އާއި ނިހާނު އާއި ރިޔާޒުމެން ވިލާ ކުންފުނީގެ އޮފީހުން ނުނިކުމެ ގާސިމް ކައިރީ ވިއްދައިގެން ތިބެނީ. ކުޑަ ކުއްޖަކަށް ވުރެ ފަސޭހައިން ގާސިމް ހައްލާލެވޭ!\nކޮބާ ޤާސިމް، ރީތިވެއްޖެނުން.\nމަގެ ލޯބި ޢައިޝާ ކޮއިފުޅާ ތިޔަގޮތަށް ގަދަބަސް ސިޔާސީ މައިދާނަށް ދޫކޮށް ނުލައްވާ ސިޔާސީ މައިދާނަށް ކޮއްކޮމެން އަދި އެހާ ދޮންވެ ފައްކާ ނުވޭ ! ކޮއިފުޅާ ސިޔާސީ އޮޑި އެއީ އޭރެއްގައި އޮންނަ އޮއިވަރާއި ދިޔަވަރާއި ވަޔާއި ކަންޑު ފަރު ހާހަލާއި ނެރު ފުންކަންޑު ވަރަށް ރަގަޅަށް ރާޑަރުން ބޮޑުކޮށް ބަލައިގެން ދުއްވަން އޮންނަ ހުންގާނެއް މާލީމީޔެއް ކެޕްޓަނެއް ނެތި ގިނަފަހަރު ދުއްވާއެއްޗެއް !\nއައިޝާ އަވަހަށް ވަރިވޭ\nއައިޝާ ހުންނެވިފަޅި އިބޫ އަށް ސާފް. އެއީ ފިރިކަލުން ސުމުއްވުލް އަމީރު ޤާސިމް އިބްރާހިމްގެ ފަޅި. ދެން ޤާސިމްވެސް ވެރިކަންކުރާނެ. ފަސްޓްލޭޑީ އަކަށްވާނެތީ ޕޮލިޓިކަލް ވާހަކަ މިހާރު ތިދައްކަވަނީ.


SunOnline: Dharinge nafusaanee dhulhaheyokamah mikankamah vissnaa\nދަރިންގެ ނަފުސާނީ ދުޅަހެޔޮކަމަށް މިކަންކަމަށް ވިސްނާ\nފާޠިމަތު ރާޔާ ރައޫފް 20 Nov 2021, 08:49\nކުއްޖާ ދުނިޔެއަށް އުފަންވީއްސުރެ ކުއްޖާގެ ސިއްހަތަށް އެންމެ ފަރުވާތެރިވާނެ ބަޔަކީ ކުއްޖާގެ މައިންބަފައިންނެވެ. ނަމަވެސް ނަފުސާނީ ގޮތުން ކުއްޖާ ބަލިކަށިވެއްޖެނަމަ އެކަން ދެނެގަތުން އެއީ މައިންބަފައިންނަށްވެސް އުނދަގޫ ކަމަކަށް ވެގެންދާނެއެވެ.\nކުއްޖާއަކީ ނަފުސާނީގޮތުން ބަލިކަށިކުއްޖެއްތޯ ދެނެގަންނީ ކިހިނެއްތޯ މިއީ އުފެދޭ ސުވާލެކެވެ. އަދި ނަފުސާނީ ގޮތުން ބަލިކަށިކަމެއް ކުއްޖާގެ ފަރާތުން ފާހަގަވެ، އެކަން ހައްލުކުރުމަށް މައިންބަފައިންނަށް ކުރެވޭ މަސައްކަތަކީ އެކަށީގެންވާ ކަންތައްތޯ ދެނެގަންނާނީ ކިހިނެއްތޯ މިއީވެސް އުފެދޭ ސުވާލެކެވެ. ހުންބަލާ ކަށިގަނޑުގެ އުސޫލުން ކަމެއް ގޯސްވެއްޖެކަމުގެ ސިގްނަލެއް އެކަމުގައި ނުދޭނެއެވެ. މައިންބަފައިން ޖެހޭނީ އެކަންތައްތައް އަމިއްލައަށް ހޯދައި ދެނެގަންނާށެވެ.\nސައިންސްގެ އަލީގައި، ނަފުސާނީ ދުޅަހެޔޮކަމަކީ ވަރަށް މުހިންމު އެއްޗެކެވެ. ހާއްސަކޮށް ފިރިހެން ކުދިންނަށް އޭގެ މުހިންމުކަން އިތުރުވެއެވެ.\nނަފުސާނީ ދުޅަހެޔޮކަމަކީ ކޮބައި؟\nނަފުސާނީ ދުޅަހެޔޮކަމަކީ ދިރިއުޅުމުގައި ދިމާވާ ދަތި އުނދަގޫ ހާލަތްތަކާއި އުފާވެރިކަމާއި ކަންތައްތައް ދެނެގަތުމާއި އިހުސާސްތަކާއި ޖަޒުބާތުތައް އެދެވޭ މިންގަނޑެއްގައި ހިފެހެއްޓުމެވެ.\nޔަގީންނުންވެސް ކުދިން އުފަންވާނީ މި ކަންތައްތަކުގެ ގާބިލުކަމާއެކު ނޫނެވެ. ކުއްޖާގެ ސިކުނޑި ހެދި ބޮޑުވި ވަރަކަށް ކަންކަމާ ވިސްނާ ފިކުރުކުރެވި، ކަންތައްތައް ދެނެގަނެވި ދަސްވަން ފަށާނެއެވެ ހާއްސަކޮށް ކުއްޖާގެ އުމުރުގެ ފުރަތަމަ ފަސް އަހަރު ގިނަ ކަންކަން ދަސްކުރުމާއި ނަގައިގަންނަން ފަސޭހަވެގެންދާނެއެވެ. ނަމަވެސް މިކަންކަން ބިނާވެފައިވާނީ ކުއްޖާއާއި މައިންބަފައިންނާ އޮންނަ ގުޅުމުގެ ގާތްކަމުގެ މިންވަރަށެވެ. ކަންކަމުގެ ހައްލު ހޯދާނޭ ގޮތާއި އިތުބާރު ލިބިގަތުމާ ހޯދުމުގެ މުހިންމުކަމާއި ހާސްކަމާއި ބިރުވެރިކަމެއް ދިމާވެއްޖެނަމަ ކަންކުރާނޭ ގޮތް ކުއްޖާއަށް ދަސްކޮށްދިނުމަކީ މުހިންމުކަމެކެވެ.\nއިނގިރޭސިވިލާތުގެ ނަފުސާނީ ބަލިތަކާބެހޭ ހާއްސަ ޑޮކްޓަރ ނިކޮލާސް ހާޑީ ވިދާޅުވެފައިވާގޮތުގައި ނަފުސާނީ ގޮތުން ދުޅަހެޔޮކުދިންނަށް ކޮންމެ ހާލަތްތަކަކާވެސް ކުރިމަތިލެވުމާއި އެކުދިންގެ ވިސްނުންތޫނުވެ، ހާސްވުން ކުޑަވާނެއެވެ.\nކުދިންނަކީ ނަފުސާނީގޮތުން ދުޅަހެޔޮ ބަޔަކަށް ހެދުމަށްޓަކައި މައިންބަފައިނަށް ކޮށްދެވޭނީ ކޮންކަމެއް؟\nކުޑަކުދިން ގިނަ ކަންތައްތައް ދަސްކުރާނީ މައިންބަފައިންގެ ފަރާތުންނެވެ. ކުއްޖާއަކީ ކާކުކަމާއި އޭނާގެ ހައިސިއްޔަތާއި މުއާމަލާތްކުރެވޭނެ ގޮތާއި އޭނާގެ އަގުވެސް ދެނެގަންނާނީ މައިންބަފައިންގެ އަމަލުތަކާއި ބަސްތަކުންނެވެ. މައިންބަފައިން ގެ ހުރިހާ އަމަލުތަކެއް ކުއްޖާ ވަރަށް ގާތުން ބަލާނެއެވެ. އަދި އެ އަމަލުތައް އޭނާގެ ދިރިއުޅުމުގައި ކޮންމެވެސް ވަަރަކަށް ބޭނުންކުރާނެއެވެ.\nކުއްޖާ އޭނާއަށް ކުރެވޭ އިހުސާސް ދައްކުވައިދޭ ގޮތަކީ ރަނގަޅުގޮތެއް ނޫނޭ ކުއްޖާއަށް ހީވާގޮތަށް ބައެއްފަހަރު މައިންބަފައިންނަށް ކަންތައްކުރެވެއެވެ. މިސާލަކަށް، ގޮނޑިއަކަށް އަރައި ފުންމާލަން ކުއްޖާ އުޅޭ ހިނދު ވެއްޓިދާނޭ ބުނުމުންވެސް ތިބާގެ ބަހަށް ބީރު ކަންފަތެއްދީ، ގޮނޑިން ވެއްޓި ތަދުވެގެން ކުއްޖާ ރޯނަމަ ރޯވަރުގެ އަނިޔާއެއް ނުލިބެއޭ ނުވަތަ އެއީ އެވަރުގެ ކަމެއް ނޫނޭ ބުނެވެއެވެ. ނަމަވެސް މިގޮތަށް މިކަން ކުރުމުން ކުއްޖާއަށް ދޭހަވެގެންދާނީ ތިމަންނާއަށް ތަދުވާވަރު މަންމައަށް ނުވަތަ ބައްޕައަށް ނޭނގޭ ކަމަށެވެ. ނުވަތަ އަޅާނުލާކަމަށެވެ. ނުވަތަ ތަދުވެގެން ރުއިމަކީ މަންމަ ނުވަތަ ބައްޕަގެ ނަޒަރުގައި ރަނގަޅުކަމެއް ނޫނޭ ކުއްޖާގެ ސިކުނޑިއަށް ނަގައިގަނެވިދާނެއެވެ. މިކަންކަމުގެ ސަބަބުން މައިންބަފައިންނަށް ކަންކަން ފޮރުވުމަށް ކުއްޖާއަށް ހިތްވަރު ލިބެއެވެ. ކުއްޖާއަށް ވާ ތަދު އިހުސާސް ކުރަން ތިބާ ބޭނުންނުވާ ކަމުގައި ކުއްޖާއަށް ހީވާނަމަ އެފަދަ ކަމެއް ދިމާވިނަމަވެސް އެކަން ތިބާއާ ކުއްޖާ ހިއްސާނުކޮށްފާނެއެވެ.\nކުއްޖާ ބޭނުންވާ ކޮންމެ އެއްޗެއް ވެސް ހިއްސާ ކުރެވޭ ވަރުގެ މާހައުލަކަށް ދިރިއުޅޭ މާހައުލު ވާން ޖެހެއެވެ. ކުޑަކުދިންގެ ނަފުސާނީ ބަލިތަކާބެހޭ ޓީމެއްގެ އޮފިޝަލް، މައުރުޔާ ބުނެފައިވާ ގޮތުގައި ތިބާގެ ބައެއް އިހުސާސްތައްވެސް ކުއްޖާއަށް ކިޔާދޭށެވެ. އެކަމުގެ ސަބަބުން ތިބާއާ ކުއްޖާއާ ގުޅުން ވަރުގަދަވެ ކުއްޖާވެސް އޭނާގެ އިހުސާސްތައް ތިބާއާ ހިއްސާކުރާނެއެވެ.\nމައިންބަފައިން އެހެން މީހުންނާމެދު އަމަލުތައް ބަހައްޓާ ގޮތްވެސް ކުއްޖާ ވަރަށް ގާތުން ބަލާނެއެވެ. އަދި ކުއްޖާވެސް މީހަކާމެދު އެގޮތަށް ކަންތައްކުރަން ފަށައިފާނެއެވެ. މިސާލަކަށް ތިބާ ގޭ މީހަކު ދެކެ ރުޅިއައިސް ހިތްހަމަނުޖެހުމުގެ ސަބަބުން ވާހަކަ ނުދައްކާ އުޅޭތަނާއި ހަޅޭލަވާ އަޑާއި މަންޒަރު ކުއްޖާއަށް ފެންނާނެއެވެ. ކުއްޖާ މިކަންކަމުން ވިސްނާނީ ތިބާ އެ ކަންތައްކުރީ އެންމެ ރަނގަޅަށްކަމަށެވެ. އެހެންކަމުން އެހެންމީހުންނާ ދޭތެރޭ ތިބާ ރަނގަޅަށް ކަންތައްކުރުމަކީ މުހިންމު ކަމެކެވެ.\nދިރާސާތައް ދައްކާ ގޮތުގައި ފުރަތަމަ އާއިލާއަށް އިސްކަންދޭ މީހުންގެ ދަރިން، ދަރިންނަށް ވަގުތު ނުދޭ އާއިލާތަކަށް ވުރެ ނަފުސާނީ ގޮތުން ދުޅަހެވެވެ.\nނަމަވެސް ސްޓެވާޓް ފްރިޑްމެން ކޮށްފައިވާ ދިރާސާ ބުނާގޮތުން ހަމައެކަނި ވަގުތު ދިނަސް ކުއްޖާގެ ނަފުސާނީ ދުޅަހެޔޮކަމަށް އަސަރެެއް ނުކުރާނެއެވެ. އަސަރު ކުރާނީ އެ ހޭދަކުރާ ވަގުތުގެ "ކޮލިޓީ"އިންނެވެ.\nމިސާލަކަށް ކުއްޖާއާއެކު ހޭދަކުރާ 1 ގަޑިއިރުގެ ތެރޭގައި ކުއްޖާއާ ވާހަކަދެއްކުމާއި ކުޅުމާއި ސަކަރާތްޖެހުމުގައި ހޭދާކުރާ ވަގުތު،4ގަޑިއިރު ވަންދެން ފޯނުގައި ކުއްޖާގެ ގާތުގައި ހޭދަކުރާ ވަގުތާ ނުބައްދަލެވެ. އެހެންކަމުން ކުއްޖާއާއެކު އެދެވޭ ގޮތުގައި ވަގުތު ހޭދަކުރަންޖެހެއެވެ.\nސްޓާފުންގެ ނަފްސާނީ ދުޅަހެޔޮކަން ދަމަހައްޓަން ބޭންކުން އެހީ\nނިދިގަނޑަކުން ހުރިހާ ކަމެއް ހައްލުވީތަ؟


ވިލިވަރުގައި 30 ކޮޓަރީގެ ކަރަންޓީނު ފެސިލިޓީއެއް ހަދައިފި – ދިވެހި ނޫސް\nHome ⁄ ހަބަރު ⁄ ވިލިވަރުގައި 30 ކޮޓަރީގެ ކަރަންޓީނު ފެސިލިޓީއެއް ހަދައިފި\nވިލިވަރުގައި 30 ކޮޓަރީގެ ކަރަންޓީނު ފެސިލިޓީއެއް ހަދައިފި\nކޮވިޑް-19 އަށް ރާއްޖޭން ދެމީހަކު ޕޮޒިޓިވް ވުމުން، ޓޫރިޒަމް އިންޑަަސްޓްރީ އަށް ކުރިމަތިވެފަައިވާ މައްސަލަތަކާއި ގެއްލުން ކުޑަކުރަން އަޅާ ފިޔަވަޅުތަކާ ބެހޭ މައުލޫމާތު ދިނުމަށް ރައީސް އޮފީހުގައި މިއަދު ބޭއްވި ޕްރެސް ކޮންފަރެންސެއްގައި ޓޫރިޒަމް މިނިސްޓަރު އަލީ ވަހީދު ވިދާޅުވީ ވިލިވަރުގައި ކަރަންޓީނު ފެސިލިޓީ ހަދާފައި ވަނީ ކަރަންޓީނުކުރެވޭ މީހުންނަށް ވީހާ ވެސް ފަސޭހަވާނެ ގޮތަކަށް ކަމަށެވެ. ވިލިވަރުގައި ކޮޓަރިތައް ހަދާފައި ހުންނާނީ ޓޫރިސްޓަކު ކަރަންޓީނު ކުރަން ޖެހުނަސް، އެމީހަކަށް ގޯސް ތަޖުރިބާއަކަށް ނުވާނެ ފެންވަރަކަށް ކަމަށް އޭނާ ވިދާޅުވި އެވެ. އެގޮތުން ކަރަންޓީނު ކުރެވޭ މީހުންނަށްް، އެކަނިވެރިކަން އިިހުސާސްވާ މިންވަރު ވީހާ ވެސް ކުޑަ ކުރެވޭނެ ފަދަ ގޮތަކަށް އެތަނުގެ އިންތިޒާމްތައް ހަމަަޖައްސާފައިވާ ކަމަށް ވެސް އޭނާ ވިދާޅުވި އެވެ.\nރައީސް އޮފީހުގައި މިއަދު ބޭއްވި ޕްރެސްކޮންފަރެންސްގައި އަލީ ވަހީދު ވާހަކަދައްކަވަނީ. އޭނާ ވިދާޅުވީ ކޮވިޑް-19 އާ ގުޅިގެން އަޅާފައިވާ ފިޔަޅުތައް ރަނގަޅު ކަމަށް. ފޮޓޯ:އަހްމަދު އަވްޝަމް/މިހާރު\nއަލީ ވިދާޅުވީ ފެބްރުއަރީ މަހުގެ އެކަކުން ފެށިގެން 10 ދުވަހުގެ ތެރޭގައި ވިލިވަރުގެ ކަރަންޓީނު ފެސިލިޓީގެ މަސަސައްކަތް ނިންމައިލީ ޓޫރިޒަމް އިންޑަސްޓްރީ އާއި ދައުލަތުގެ މުއައްސަސާތަކާއި ދައުލަތުގެ ކުންފުުނިތައް ބައިވެރިވެގެން ކަަމަށެވެ. އެގޮތުން އެ މަސައްކަތަށް އެހީތެރިވި ތަންތަނުގެ ގޮތުގައި ފުލުހުންނާއި އެމްޑަބްލިއުއެސްސީ، ފެނަކަ އަދި އެސްޓީއޯގެ ނަން އޭނާ ފާހަގަކުރެއްވި އެވެ.\nއޭނާ ވިދާޅުވި ގޮތުގައި ވިލިވަރުގައި ކަރަންޓީނު ފެސިލިޓީ ހެދީ ރައީސް އިބްރާހީމް މުހައްމަދު ސޯލިހުގެ އިސްނެންގެވުމަކުންނެވެ. އެ މަސައްކަތް ކުރި ގޮތުގެ ކުރު ވީޑިއޯއެއް ޕްރެސް ކޮންފަރެންސް ފެށުމުގެ ކުރިން ދައްކައިލި އިރު، އެ ވީޑިއޯއިން ފެނުނު ގޮތުގައި މަސަައްކަތް ހިނގަމުން ދިޔައި އިރު ރައީސް އެތަނަށް ވަޑައިގެން މަސައްކަތް ހިނގަމުންދާ ގޮތް ބައްލަވައިވެސް ލެއްވި އެވެ.\n“އަޅުގަނޑު ދެކޭ ގޮތުގައި މިއީ ދުރާލައި، ރައީސްގެ ވިޝަންގައި އަޅުގަނޑުމެންނަށް ކުރެވުނު ކަންތައްތައް. މިކަންތައްތައް ކުރެވިފައި އޮތީމާ އަޅުގަނޑުމެން މި ދަންނަވަނީ ހާސްނުވާށޭ،” އަލީ ވިދާޅުވި އެވެ.\nއަލީ ވިދާޅުވީ ބަންދުކޮށްފައިވާ ރިސޯޓެއް ވެސް ވަގުތީ ގޮތުން ކަރަންޓީނު ފެސިލިޓީއަކަށް ބަދަލުކުރަން މަސައްކަތް ކުރަމުން އަންނަ ކަަމަށެވެ. ރާއްޖޭގައި މިހާރު ބަންދުކޮށްފައި ހުރި ރިސޯޓްތަކުގެ ތެރެއިން ބޭނުން ވެއްޖެ ހާލަތެއްގައި ބޭނުން ކުރެވޭނެ ތަންތަން ބަލަމުން އަންނަ ކަމަށް ވެސް އޭނާ ވިދާޅުވި އެވެ.\nހުއްޓާލާފައި އޮތް، 100 ކޮޓަރީގެ ރިސޯޓެއް މިހާރު އެބަ އޮތް ކަަމަށާއި ކަރަންޓް ދިނުމަށް ބޭނުންވާ ޖަނަރޭޓަރު ފަދަ ބައެއް ތަކެތި ގެންގޮސްގެން އެރަށް ބޭނުން ކުރަން ފެށޭނެ ކަމަށް ވެސް އޭނާ ވިދާޅުވި އެވެ.\nއެއްވެސް ކަމެއް ތިމާ ހުއްޓުވިއަ ނުދޭށެވެ! އެއީ ފޭލްވުމެކެވެ! ފާސްވާނީ މުޞިބާތާއިއެކު ކުރިއަށް ދެވިގެންނެވެ!\nނަޝީދު މިފަހަރު ކެމްޕޭނަށް ނުކުންނެވީ ބޯޑާއި މާކަރު ހިއްޕަވައިގެން!\nރައީސްގެ ލާމު ދަތުރުފުޅު: ރީކޯގެ ރަހާ ރިސޯޓުގައި ރައީސް ޞާލިޙާއި މޫސަ!\nރުޤްޔާ ކުރަންވާނީ އަމާނާތްތެރިން: ޚުތުބާ\nހަނދުން ސާމްޕަލް ހިފައިގެން ޗައިނާގެ އުޅަނދު ދުނިޔެއަށް


މިޔަންމާގައި މަރުވި މީހުންގެ އަދަދު 500 އިން މައްޗަށް - DhiDaily\nމިޔަންމާގައި މަރުވި މީހުންގެ އަދަދު 500 އިން މައްޗަށް\nމިޔަންމާގެ އަސްކަރިއްޔާއިން ގައުމަށް އަތްގަދަކޮށްގެން އުޅޭތީ އާންމުން އެކަމާ ދެކޮޅަށް ނިކުމެ ކުރަމުންދާ މުޒާހަރާތަކުގެ ތެރެއިން މިހާތަނަށް މަރާލާފައިވާ މީހުންގެ އަދަދު 500 އަށްވުރެ މައްޗަށް އަރައިފި އެވެ.\nއެކަމާ ދެކޮޅަށް އެތައް އާންމުންގެ ބަޔަކު މުޒާހަރާ ކުރަމުންދާއިރު ސިފައިންނާއި ފުލުހުން ވަނީ އެތައް ބަޔަކު މަރާފައެވެ. އަދި މިހާރުވެސް ދަނީ އެތައް ބަޔަކު މަރަމުންނެވެ.\nއިއްޔެ އެކަނިވެސް ވަނީ 14 މީހަކު މަރާލާފައެވެ. ކޮންމެ ދުވަހަކު އެތައް ބަޔަކު މަރަމުންދާއިރު ރައްޔިތުންގެ ބިރު އިންތިހާއަށް ވަނީ ބޮޑުވެފައެވެ.\nމިދިޔަ މަހުން ފެށިގެން ކުރިއަށްދާ މުޒާހަރާތަކުގެ ތެރެއިން މިދިޔަ ހޮނިހިރު ދުވަހަކީ އެންމެ ބިރުވެރި އެއް ދުވަހެވެ.\nފާއިތުވި ދެ މަހުގެ ތެރޭގައި މިޔަންމާގައި އެންމެ ގިނަ އަދަދަކަށް އެއް ދުވަހެއްގެ ތެރޭގައި މީހުން މަރާލާފައިވަނީ މިދިޔަ ހޮނިހިރު ދުވަހުގައެވެ. އެގޮތުން ހޮނިހިރު ދުވަހު އެކަނިވެސް ވަނީ 141 މީހުން މަރާލާފައެވެ.


Victory aa havaalu vee ujoora akah noon, hithugai oih loabin\nވިކްޓަރީއާ ހަވާލުވީ އުޖޫރައަކަށް ނޫން، ހިތުގައި އޮތް ލޯބިން\nވިކްޓަރީގެ ވަގުތީ ކޯޗް މުހައްމަދު ނަޒީހް ---\nސީޒަންގެ ބާކީ އޮތް ބަޔަށް ވިކްޓަރީއާ ހަވާލުވީ، އެއްވެސް އުޖޫރައަކަށް ނޫން ކަމަށާއި، އޭނާގެ ހިތުގައި އެ ކުލަބާ މެދު އޮތް ލޯބީގެ ސަބަބުން ކަމަށް އިންޓަރިމް ކޯޗު މުހައްމަދު ނަޒީހު ބުނެފި އެވެ.\nމާލީ ހާލަތާއެކު ބޮޑު އަޑިގަނޑަކަށް ވެއްޓުނު ވިކްޓަރީ ގޮވައިގެން ނިކުމެ، އިއްޔަ ނިއު އާ ދެކޮޅަށް އޭނާ ވަނީ ޕޮއިންޓެއް ހޯދާފަ އެވެ. މިދިޔަ ދެ މަސް ދުވަހު ޕްރެކްޓިސް ނުކޮށް އޮތް ވީކްޓަރީން އަލުން ޕްރެކްޓިސް ފެށީ މިދިޔަ އާދިއްތަ ދުވަހު އެވެ. އެއީ ދެ މަސް ދުވަސްތެރޭ އެ ޓީމުން ކުރި ހަމައެކަނި ޕްރެކްޓިހެވެ.\nޔުނައިޓަޑް ވިކްޓަރީގެ ކޮންޓްރެކްޓްގައި ހުރި ނަޒީހު، ވިކްޓަރީއާ ހަވާލުވީ މިވަގުތު ޔުނައިޓަޑް ވިކްޓަރީއަށް ސީޒަން ނިމިފައި ވުމުންނެވެ. ނަޒީހު ބުނީ އޭނާ ހުސްކޮށް ހުރެއްޖެނަމަ ވިކްޓަރީން އެދިއްޖެ ކޮންމެ ކަމެއްވެސް ކޮށްދޭނެ ކަމަށެވެ. ވިކްޓަރީއަށް އެނބުރި އާދެވުން އޭނާ ސިފަ ކުރީ "އެނބުރި ގެއަށް" އާދެވުން ކަމުގަ އެވެ.\n"ނޫހެއްގައި ލިޔުނު ކުޑަ އުޖޫރައެއްގައޭ (އަޅުގަނޑު ވިކްޓަރީއާ ހަވާލުވީ، އުޖޫރައެއް ނަގައިގެނެއް ނޫން މިހުރީކީ، ހިލޭ ސާބަހަށް، ވިކްޓަރީ ބުނެފިއްޔާ ހުހަށް ހުންނަ ހުރީހާ ދުވަސްކޮޅެއްގައި ކޮންމެކަމެއްވެސް ކޮށްދޭނަން،" ވިކްޓަރީއަށް ކުރިން ކުޅުނު މިޑްފީލްޑަރު ވާހަކަ ދެއްކި އެވެ. "މިހުރީ ހިލޭ ސާބަހަށް އައިސް، އެމީހުން މިތާ ބުރުއަޅާށޭ ވިކްޓަރީ މޮޅުވާނެޔާ ބުންޏަސް އަޅުގަނޑު ބުރުއަޅައިގެންވެސް ވިކްޓަރީ މޮޅުކޮށްދެވޭތޯ ބަލާނަން."\nނަޒީހު ވަނީ ވިކްޓަރީގެ ކުޅުންތެރިންނަށް ވަރަށް ބޮޑަށް ތައުރީފު ކޮށްފަ އެވެ. އޭނާ ބުނީ މުސާރަ ނުދޭތާ ހަތަރު މަސް ހޭދަވިއިރުވެސް އެކުޅުންތެރިން ވިކްޓަރީއަށް ޓަކައި ނިކުމެ މަސައްކަތް ކޮށްދިނުމަކީ އެ ކުޅުންތެރިންގެ ބޮޑު ގުރުބާނީއެއް ކަމަށެވެ.\n"ޓިމުން މުސާރަ ނުދިން ކަމުގައި ވިޔަސް މިގޭތެރޭގައި 16 ކުޅުންތެރިން އިއްޔަ [އާދިއްތަ ދުވަހު] ޕްރެކްޓިހަށް ބަރާބަރު ގަޑިއަށް ހާޒިރުވެ ތިބި، ބައެއް އެހެން ޓީމުތަކުގައި އަޅުގަނޑަށް ފެންނަނީ އަށް މީހުން ޕްރެކްޓިހުގައި ގަޑިއަން ތިބޭތަން، މުސާރަ ނުދޭއިރުވެސް މިކުޅުންތެރިން ރަނގަޅު ކޮންޑިޝަންގައި ތިބީ،" ވިކްޓަރީގެ ކުޅުންތެރިންނަށް ތައުރީފު ކުރަމުން ނަޒީހު ބުންޏެވެ.\n"އެހެންވީމަ މި ކުޅުންތެރިންގެ އެބަހުރި އެ ޖޯށާއި ހިތްވަރު، ހުރިހާ ކުޅުންތެރިންނަށް ވަރަށް ބޮޑަށް ޝުކުރު އަދާ ކުރަން، އެއީ ވިކްޓަރީއަށް އެވަރުގެ ހިދުމަތެއް ކުރަން އެ ރޫހުގައި މިތާންގައި ތިބީތީ."\nއޭނާ ބުނީ، ބޭރު ތެރެއިން ފެންނަ މިންވަރަށް ވުރެ ވިކްޓަރީގެ ހާލަތު ރަނގަޅު ކަމަށެވެ. ނަމަވެސް މިދިޔަ ހަފުތާގައި ޓީސީ އާ ދެކޮޅަށް ކުޅެން އޮތް މެޗަށް އެ ޓީމު ހާޒިރުވެފައެއް ނުވެ އެވެ. ކުޅުންތެރިން ކުޅެން ތިބިނަމަވެސް، ޓީމު މެޗަށް ޓީމު ހާޒިރު ނުވީ މެނޭޖުމެންޓްގެ އެއްބާރުލުން ނުލިބުމުންނެވެ.\nނަޒީހު ވަނީ، މީގެ ކުރިންވެސް ވިކްޓަރީއަށް ކޯޗު ކޮށްދީފަ އެވެ. ދެހާސް ސޯޅަ ވަނަ އަހަރު ސީޒަންގައި އޭނާ ވަނީ ވިކްޓަރީއަށް ކޯޗު ކޮށްދީފަ އެވެ. ދެހާސް ބާރަ ވަނަ އަހަރު ވިކްޓަރީގެ އޭރުގެ ކޯޗު އަދި ނަޒީހުގެ ބޭބެ އަލީ ސުޒޭން ހަތަރު މަހަށް ސަސްޕެންޑް ކުރުމުން ނަޒީހު ވަނީ ވަގުތީ ގޮތުން ވިކްޓަރީއަށް ކޯޗު ކޮށްދީފަ އެވެ.


ސުންނަތުގެ އަލީގައި ޙިޖާމާ (6ވަނަ ބައި ) - Healing Through Ruqya\nސުންނަތުގެ އަލީގައި ޙިޖާމާ (6ވަނަ ބައި )\nApril 4, 2016 April 28, 2019 ޢަލީ އާސިރު\t0 Comments\tޙިޖާމާ, ޙިޖާމާގެ ތަފްޞީލް, ޙުކުމް, ކަވާ, ކަވާޖެހުން, ފޮތް\nމުހިިންމު ނޯޓް: މުހިންމު ނޯޓް: ތިރީގައި ވާ ޕްއިންޓްތައް ތަރުތީބު ކުރެވިފައިވަނީ އެ ޕޮއިންޓްތަކުގެ މުހިއްމުކަމުގެ މައްޗަށް ރިއާޔަތްކޮށެވެ. ބައެއްފަހަރު ހުރިހާ ޕްއިންޓްތަކަށް ޙިޖާމާ ޖަހާކަށް ނުޖެހެއެވެ. އަނެއްބައި ފަހަރު ޖެހިފައިވާ ބައްޔަކަށް ބަލައި ހުރިހާ ޕްއިންޓަކަށްވެސް ޙިޖާމާ ޖަހަން ޖެހިދާނެއެވެ.\nހިތުގެ ބަލި : 1، 55، 19، 119، 7، 8، 46، 47، 133، 134 ވަނަ ޕްއިންޓަށް\nޑައިބެޓީސް: 1، 55، 6، 7، 8، 22، 23، 24، 25، 120، 49 ވަނަ ޕޮއިންޓަށް ( ނޯޓް: މި ޕޮއިންޓްތަކުގައި ޙިޖާމާ ޖެހުމަށްފަހު3ދުވަސް ވަންދެން ކަޅުދިރި ތެޔޮ ނުވަތަ މާމުއި އުނގުޅަންވާނެއެވެ.\nފުރަމޭ ( ލިވާ ) އަދި ފިތު ( ގޯލް ބްލެޑާ ) ގެ ބަލިތަކަށް: 1، 55، 6، 48، 41، 42، 46، 51، 122، 123، 124 ވަނަ ޕޮއިންޓަށް އަދި5ކަޕް ފައިގެ އަރިމައްޗަށް ( ބޭރަށް ވާގޮތަށް ) ޖަހާށެވެ.\nފައިގައި ހުންނަ ލޭ ދައުރުކޮށްދޭ ލޭ ނާރުތައް ދުޅަވާނަމަ ( ވެރިކޯސް ވެއިން ) : 1، 55، 28، 29، 30، 31، 132 ވަނަ ޕްއިންޓް އަދި ލޭ ނާރުތައް ވަށައިގެން ޙިޖާމާ ޖަހާށެވެ. ލޭ ނާރުގެ މަތީގައި ނުޖެހުމަށް ސަމާލުވާށެވެ.\nފިރެހެނުންގެ ސްކްރޯޓަމް ( ޒަކަރުގެ ތިރީބައި ) ގައި ހުންނަ ލޭ ނާރުތައް ދުޅަވުން : 1، 55، 6، 11، 12، 13، 28، 29، 30، 31، 125، 126 ވަނަ ޕޮއިންޓް\nލިންފު ދަތުރު ކުރުމަށް ހުރަސްތަކެއް ދިމާވުމުގެ ސަބަބުން ފައި ދުޅަވުން. ( ނޯޓް: މިފަދަ ބަލިމީހުން ޙިޖާމާ ޖެހުމުގެ ކުރިން2ދުވަހު އަރާމު ކުރަންޖެހޭނެއެވެ. އަދި ޙިޖާމާ ޖެހުމުގެ ކުރިން. ދުޅަވެފައިވާ ފައި މައްޗަށް ހިއްލާލުމަށްފަހު ތަނެއްގައި ބާއްވައި ފައި ތާފަނާ ފެނުގެ ތެރައަށް ލައި2ގަޑިއިރުވަންދެން ބާއްވަންވާނެއެވެ. ) 1، 55، 11، 12، 13، 120، 49، 121 ވަނަ ޕޮއިންޓް އަދި ދުޅަވެފައިވާ ހިސާބުގެ ވަށައިގެން މަތިން ފެށިގެން ތިރިއަށް ޙިޖާމާ ޖަހަންވާނެއެވެ. މީގެ އިތުރުން 125، 126، 53، 54 ވަނަ ޕޮއިންޓަށްވެސް ޖަހާށެވެ.\nހަމުގެ ބަލިތަކަށް: 1، 55، 49، 120، 129، 6، 7، 8، 11 އަދި ބަލީގެ އަޘަރުކޮށްފައިވާ ހިސާބުތަކަށް.\nބަރުދަން ހުންނަން ޖެހޭވަރަށް ވުރެ މާ މަތިވުން ( އޯވާ ވެއިޓް ) : 1، 55، 9، 10، 120، 49 ވަނަ ޕޮއިންޓް އަދި މަސްތައް ވިރުވުަމަށް ބޭނުންވާ ހިސާބުތަކަށް. އަދި ކޮންމެ ދުވަހަކުވެސް މި ޕޮއިންޓްތަކަށް މަސާޖް ކަޕިން ދޭށެވެ.\nބަރަދަން ހުންނަން ޖެހޭވަރަށް ވުރެ ލުއިވުން: 1، 55، 121 ވަނަ ޕޮއިންޓަށް.\nހަންގަނޑުގެ ދަށުގައި ސަރުބީ ގިނަވުމުގެ ސަބަބުން ރޫޖެހޭ ކަހަލަގޮތެއްވެ މަސްގަނޑުގައި އަޑިގަނޑު ނުވަތަ އުސްގަނޑުތައް ހުރުން ( ސެލުލައިޓް ) : ގަވާއިދުން މިހެންވެފައި ހުންނަ ތަންތަނަށް މަސާޖް ކަޕިން ދޭށެވެ.\nދަރިމައިނުވުން ( އިންފާޓިލިޓީ ) : 1، 55، 6، 11، 12، 13، 120، 49، 125، 126، 143، 41، 42 ވަނަ ޕޮއިންޓަށް.\nތައިރޮއިޑް މައްސަލައަށް: 1، 55، 41، 42 ވަނަ ޕޮއިންޓަށް.\nބޮލުގައި ރިއްސުން: 1، 55، 2،3ޕޮއިންޓް އަދި 2،3ވަނަ ޕޮއިންޓްގެ ބަދަލުގައި 43، 44 ވަނަ ޕޮއިންޓް ބޭނުންކުރެވިދާނެއެވެ.ސައިނަސްގެ ސަބަބުންނަމަ 102، 103، 114 ވަނަ ޕޮއިންޓް އިތުރުކުރާށެވެ.ބަނޑުހަރުވުމުގެ ސަބަބުންނަމަ 28، 29، 30، އަދި 31 ވަނަ ޕޮއިންޓް އިތުރުކުރާށެވެ.ހައިޟުގެ ސަބަބުންނަމަ 11، 12، އަދި 13 ވަނަ ޕޮއިންޓް އޮތުރުކުރާށެވެ.މައިބަދައިގެ މައްސަލައަކުން ބޮލުގައި ރިއްސާނަމަ މައިބަދައިގެ ދެ ފަރާތުގައި ޙިޖާމާ ޖަހާށެވެ.ލޭމަދުވުން ( އެނީމިއާ ) ގެ ސަބަބުން ނަމަ 120، އަދި 49 ވަަނަ ޕޮއިންޓް އިތުރުކުރާށެވެ. މީގެ އިތުރުން 1 ސައިސަމްސަލުގެ ކަޅު މާމުޔާއި ( މޮލަސެސް ) ، 4/1 ސައިސަމްސަލުގެ މުގުރު “ފެނު ގްރީކް” އަދި މުގުރި7ކަޅުދިރި އޮށް ބޭނުންކުރާށެވެ.\nސިކުނޑީގައި އުފެދިފައިވާ ޓިއުމަރެއްގެ ސަބަބުންނަމަ ބޮލުގައި ރިއްސާ ތަންތަނުގައި ޙިޖާމާ ޖަހާށެވެ.\nފިކުރުބޮޑުވުމުގެ ސަބަބުން ނަމަ 6، 11، އަދި 32 އިތުރުކުރާށެވެ.\nފުރަމޭ ( ލިވާ ) އަދި ފިތު ( ގޯލް ބްލެޑާ ) ގެ މައްސަލައަކުން ނަމަ 6، އަދި 48 ވަނަ ޕޮއިންޓް އިތުރުކުރާށެވެ.\nގުރުދާ ( ކިޑްނީ ) ގެ ސަބަބުންނަމަ 9، 10 ވަނަ ޕޮއިންޓް އިތުރުކުރާށެވެ.\nލޭމައްޗަށް ދިއުމުގެ ސަބަބުން ނަމަ 120، 4، އަދި5ވަނަ ޕޮއިންޓް އިތުރުކުރާށެވެ.\nލޮލަށް ބާރުކުރުމުގެ ސަބަބުން ބޮލުގައި ރިއްސާނަމަ 104، 105، 36 ވަނަ ޕޮއިންޓް އިތުރުކުރާށެވެ.\nގަދަޔަށް ބޮލުގައި ރިއްސުމާއެކު މެއި ނުބައިކުރުން އަދި ފެނުމުގައި އުނދަގޫތައް ކުރިމަތިވުން ( މައިގްރެއިން ) : 1، 55، 2، 3، 106 ވަނަ ޕްއިންޓް އަދި ތަދުވާ ތަންތަނުގައި ޙިޖާމާ ޖެހާށެވެ.\nލޮލުގެ ބަލިތަކަށް ( ރެޓިނަރ ގެ މައްސަލަތައް،ލޯ ފުސްވުން، ލޮލުގެ ނާރުތަަކަށް ގެއްލުންވުން، ގުލުކޯމާ ( ބްލޫ ވޯޓަރ ) ، ކެޓެރެކްޓް ( ވައިޓް ވޯޓަރ ) ، ލޮލުގެ ބާރު ދައްވުން، ލޯ ދުޅަވުން އަދި ލޮލުން ފެން އައުން ): 1، 55، 36، 101، 104، 105، 9، 10، 34، 35 ވަނަ ޕޮއިންޓަށް އަދި ބުމައިގެ މަތީގަޔާއި ބޮލުގެ އިސްތަށިގަނޑު ފެށޭ ހިސާބުގައި ޙިޖާމާ ޖަހާށެވެ.\nޓޮންސިލް، ކަރުތެރެ، ހިރުގަނޑު، ދަތް އަދި ކަންފަތުގެ މައްސަލަތަކަށް ( ބޮލަށް އެނބުރުން އެރުން، މެއި ނުބައިކުރުން އަދި ކަންފަތް ކައިރީގައި “ޒޫން” އަޑު ކަހަލަ އަޑެއް އިވުން ) : 1، 55، 20، 21، 41، 42، 120، 49، 114، 43، 44 ވަނަ ޕޮއިންޓަށް ޙިޖާމާ ޖަހާށެވެ.\nއަޑު އިވުމުގެ ބާރު ދަށްވުން، އަޑު އިވުމަށް އެހީވެދޭ ނާރު ދުޅަވުން، ކަންފަތް ކައިރީގައި “ޒޫން” އަޑު ކަހަލަ އަޑެއް އިވުން: 1، 55، 20، 21، 37، އަދި 38 ވަނަ ޕޮއިންޓްގައި އަދި ކަންފަތުގެ ބޭރުގައި ޙިޖާމާ ޖަހާށެވެ.\nސައިނަސް ( ނޭފަތުގެ ) : 1، 55، 102، 103، 108، 109، 36، 14 ވަނަ ޕޮއިންޓަށް އަދި ބޮލުގެ އިސްތަށިގަނޑު ފެށޭ ހިސާބަށް ޙިޖާމާ ޖަހާށެވެ.\nނިއުރިޓިސް ގެ ފަސްވަނަ ނާރާއި ހަތްވަނަ ނާރު ދުޅަވުން: 1، 55، 110، 111، 112، 113، 114 ވަނަ ޕޮއިންޓް ަދި ދުޅަވެފައިވާ ސަރަހައްދުގައި ޙިޖާމާ ޖަހާށެވެ.\nކަންކަމާއި މެދު ދެކޭގޮތް ރަނގަޅުކުރުމަށް ހިތްވަރުދިނުމަށް: 1، 55، 2، 3، 32 ވަނަ ޕޮއިންޓަށް.\nހަނދާން ނެތުމަށް: ( ހަނދާން ކުރާށެވެ. އެއްވެސް ބޭނުމެއް ނެތި 39 ޕޮއިންޓްގައި ޙިޖާމާ ޖަހައިފިނަމަ ހަނދާންތަކަށް ގެއްލުން ލިބުމަކީ އެކަށީގެންވާ ކަމެކެވެ. އަދި ބޭކާރުގޮތުގައި ތަކުރާރުކޮށް މި ޕޮއިންޓަށް ހިޖާމާ ޖެހުމުން ހަނދާން ނެތުން އިތުރުވުމަކީ ވަރަށް ގާތްކަމެކެވެ.) : ބޮލުގެ ފުއްކިބަ ( އޮޕްޓިކަލް ޕްރޮމިނެންސް ) 39 ވަނަ ޕޮއިންޓަށް.\nވާހަކަނުދެއްކުން: ޕޮއިންޓް 1، 55، 36، 33، 107، އަދި 114 ވަނަ ޕޮއިންޓްގައި.\nދުންފަތުގެ އިސްތިޢުމާލުކުރުން ހުއްޓުވުމަށް: 1، 55، 106، 11، 32 ވަނަ ޕޮއިންޓަށް.\nފިޓުޖެހުން : 1، 55، 101، 36، 32، އަދި 107ވަނަ ޕޮއިންޓްގެ ދެފަރާތުގައި އަދި 114، 11، 12، އަދި 13 ވަނަ ޕޮއިންޓް.\nމޮޔަވުން/ސިކުނޑި ހަމަނުޖެހުން: 1، 55، ( 101 ވަނަ ޕޮއިންޓް އެންމެ ފަހަރަކު ) ، 36، 32، 2،3، 120، 49، 11، 12 އަދި 13 ވަނަ ޕޮއިންޓް.\nއޮކްސިޖަން ނުލިބުމުގެ ސަބަބުން ސިކުނޑީގެ ސެލްތަކަށް ގެއްލުންވުން: 1، 55، 101، 36، 32، 34، 35، 11 ވަނަ ޕޮއިންޓް އަދި ހުޅުތަކާއި، މަސްތަކާއި، ކަރުގައި، 43 ، 44 ވަނަ ޕޮއިންޓްގެ ކުރިމައްޗާއި ފުރަގަހުގައި ޙިޖާމާ ޖަހާށެވެ. ހަމައެހެންމެ ރޯޔަލް ޖެލީ ކޮންމެ ދުވަހަކު ކެއުމާއެކު މަސާޖް ޙިޖާމާ ޖަހާށެވެ.\nގްރޫޕް E އަންހެނުންގެ ބަލިތައް ( ގައިނިކޮލޮޖިކަލް )މުހިންމު ނޯޓް: މާބަނޑު މީހުން ޙިޖާމާ ޖެހުމުން ދުރުވެ ތިބުމަށް ސަމާލުވާށެވެ. ދުވަސްފުރާ ވިހަން ބޭނުން ނުވާ ހާލަތުގައި މެނުވީއެވެ. މިފަދަ ޙާލަތުގައި ދެފައިގެ ކަކުލާއި، ތަނބިކަށި ދޭތެރޭގައި ހިކި ހިޖާމާ އަދި މަސާޖް ޙިޖާމާ ދެވިދާެނެއެވެ. މާބަނޑުމީހުން ޙިޖާމާ ޖެހުމުގެ ސަބަބުން ބައިގެންދިއުމަކީ އެކަށީގެންވާ ކަމެކެވެ.\nއަންހެނާގެ ޖިންސީ ގުނަވަނުން ލޭ ފޭބުން: 1، 55 ވަނަ ޕޮއިންޓް އަދި ކޮންމެ ދުވަހަކު ދެ އުރަމަތީގެ ދަށުގައި3ހިކި ހިޖާމާ ކަޕް ލޭ މަނާ ވަންދެން ޖަހާށެވެ.\nހައިޟުގެ ލޭ ނައުން ( އެމިނޯރިއާ ) : 1، 55، 129، ( 131 ވަނަ ޕޮއިންޓްގެ ބޭރުފުށުން ) ، 135، އަދި 136 ވަނަ ޕޮއިންޓްގައި.\nކުރިމަތި ފަރާތުން މުށި ކުލައިގެ ދިޔާ އެއްޗެއް ( ބްރައުނިޝް ސިކްރީޝަން ) އައުން : އެއްޗެހި ފޭބުން ހުއްޓެންދެން ކޮންމެ ދުވަހަކު ދެ އުރަމަތީގެ ދަށުގައި3ހިކި ހިޖާމާ ކަޕް ޖަހާށެވެ. 1، 55، 120، 49، 11، 12، 13، 143 ވަނަ ޕޮއިންޓްގައި ޙިޖާމާ ޖަހާށެވެ. ކުރިމަތިފަރާތުން ނުކުންނަ އެއްޗެހީގައި އެއްވެސް ކުލައެއް ނުވަތަ ވަހެއް ނުހުންނަ ނަމަ 1، 55، 9، 10، 41، 42، 11، 12، 13، 143 ވަނަ ޕޮއިންޓްގައި ޙިޖާމާ ޖަހާށެވެ.\nހައިޟުގެ މައްސަލަތަކަށް: 1،55 ވަނަ ޕޮއިންޓްގައި ޙިޖާމާ ޖަހާށެވެ. އަދި 125، 126، 137، 138، 139، 140، 141، 142 އަދި 143 ވަނަ ޕޮއިންޓްއަށް ހިކި ޙިިޖާމާ ޖަހާށެވެ.\nބިސްރަވަ ( އޯވަރީ ) ގެ މަސައްކަތްތައް ރަނގަޅުކުރުމަށް: 1، 55، އަދި 11 ވަނަ ޕޮއިންޓްގައި ޙިޖާމާ ޖަހާށެވެ. އަދި 125، 126 ވަނަ ޕޮއިންޓްގައި ހިކި ޙިޖާމާ ޖަހާށެވެ.\nރަޙިމުގެ އޮޕަރޭޝަނަކަށްފަހު ތަދުވުން، މައްސަރުކަންތަކާއި ގުޅިގެން ތަދުވުން، ބިސް ދަތުރުކުރާ ހޮޅި ( ފެލޯޕިން ޓިއުބް ) ބެދުން، މާބަނޑު ނުވަނީސް އުރަމަތިން ކިރު އައުން ހައިޟުވުން ހުއްޓުމުގެ ޢަލާމާތްތައް ފެނުން ( ޑިޕްރެޝަން، ހާސްވުން، ނަފްސާނީ މައްސަލަތައް ): 1، 55، 6، 48، 11، 12، 13، 120، 49 ވަނަ ޕޮއިންޓަށް ޙިޖާމާ ޖަހާށެވެ. އަދި 125 އަދި 126 ވަނަ ޕޮއިންޓަށް ހިކި ޙިޖާމާ ޖަހާށެވެ. ހައިޟުގެ ކަންތައް ރަނަގަޅު ކުރުމަށްޓަކައި ހައިޟުގެ2ވަނަ ދުވަހު ޙިޖާމާ ޖެހުން އެދެވިގެންވެއެވެ.\nނޯޓް2: މި ފޮތް އެކުލުވާލުމުގައި ވަރަށް ގިނަ ބޭފުޅުންގެ އެހީތެރިކަން އަޅުގަނޑުމެންނަށް ލިބިފައިވެއެވެ. މިގޮތުން އަބޫ މުސްލިމް،އަބޫ ޢާލިމާ، އަބޫ އަބްދުﷲ،އަލީ އާސިރު އަދި ޢާލް އަށް ވަރަށް ޚާއްޞަ ޝުކުރެއް ދަންނަވަމެވެ\nމަޢުލޫމާތު ނެގި މަޞްދަރުތައް:އަލް ޙިޖާމާ ސަޓިފިކޭޝަން.ކޮމް، ޙިޖާމާނީޑްސް.ކޮމް،\n← އާޔަތުލް މަލާއިކަ ( މަލާއިކަތުންގެ ވާހަކަ ނަންގަނެވިގެންވާ އާޔަތްތައް)\nތައިރޮއިޑް ބައްޔަށް ކުރެވިދާނެ ފަރުވާ →\nAugust 21, 2016 ޢަލީ އާސިރު\t0


BREAKING: Fuvahmulakaai, Addu Ah Orange Inzaaru Nerefi - Vaguthu\nފުވައްމުލަކާއި އައްޑު އަަށް އޮރެންޖް އިންޒާރު ނެރެފި\nމޫސުން ވަރަށް ގޯސްވެ، ފުވައްމުލަކާއި އައްޑޫ ސިޓީ އަަށް އޮރެންޖް އިންޒާރު ނެރެފިިއެވެ.\nރާއްޖޭގެ މޫސުމާއި ބެހޭ ގައުމީ އިދާރާ (މެޓް)އިން އޮރެންޖް އިންޒާރު މި ސަރަހައްދަށް ނެރެފައި ވަނީ، މި ސަރަހައްދަށް ބޯކޮށްވާރޭވެހޭނެ ކަމަށް ލަފާކޮށެވެ. މީގެ އިތުރުން މި ސަރަހައްދުގެ ރަށްތަކުގައި ފެންބޮޑުވެ، ވިލާގަނޑުގައި 45 މޭލު ބާރުމިނުގައި ވައިޖެހޭނެ ކަމަށް ލަފާ ކޮށްފައި ވެއެވެ.\nރާއްޖޭގެ ބޮޑުބަޔަކަށް ވިއްސާރަކޮށް، ބައެއް ރަށްތަކަށް ގުގުރުމާއެކު ބޯކޮށް ވާރޭވެހޭނެކަމަށް މެޓް އޮފީހުން ލަފާކޮށްފައި ވެއެވެ.\nރާއްޖެއަށް މިހާރު ކުރަމުންދާ ވިއްސާރާގައި ބައެއް ގެތަކަށް ދަނީ ގެއްލުންތައް ވަމުންނެވެ. ހާއްސަކޮށް އެންމެ ދެކުނުގެ ރަށްތަކުގެ ބައެއް ގެތަކަށް ފެންވަދެ ބޮޑެތި ގެއްލުންތަކެއް ވަމުންދާ ކަމަށް ކަމާއި ގުޅުން ހުރި އިދާރާތަކުން ދަނީ ބުނަމުންނެވެ.\nއޮރެންޖު އިންޒާރަކީ "ސިވިއާ" ނުވަތަ ތިން ވަނަ ލެވެލްގެ އެލާޓެވެ. އޮރެންޖު އެލާޓު ނެރެނީ އާދަޔާހިލާފަށް ބޯކޮށް ވާރެވެހި ފެން ބޮޑުވުމާއި، އާދަޔާހިލަފަށް ގުގުރުމާއެކު ވައި ގަދަވުން އެކަށީގެންވާ ހާލަތުގަ އެވެ.


TV industry dhookohlli mashooru baeh tharin - One Online\nޓީވީ އިންޑަސްޓްރީ ދޫކޮށްލި ބައެއް މަޝްހޫރު ތަރިން\nއިންޑިއަން ޓެލެވިޒަން އިންޑަސްޓްރީއަކީ ބައެއް ފަހަރު މަސައްކަތް ކުރަން ވަރަށް ފަސޭހަ ދާއިރާއަކަށް ވާއިރު، ބައެއް ތަރިންނަށް މަސައްކަތް ކުރަން ވަރަށް އުނދަގޫވެސް ދާއިރާއެކެވެ. ބައެއް ތަރިން ސީރީޒްތަކުގައި މަސައްކަތް ކުރަމުން ގޮސް، ކުރިއަރައިގެން ބޮލީވުޑާ ހަމަޔަށްވެސް ދެއެވެ. އަނެއްބައި ތަރިން ކާމިޔާބު ދެތިން ސީރީޒްގައި މަސައްކަތް ކުރުމަށްފަހު އިންޑަސްޓްރީއާ ދުރަށްވެސް ދެއެވެ. އެގޮތުން އާއިލީ މައްސަލަތަކާއި، މަސައްކަތް ނުލިބުމުގެ ސަބަބުންވެސް އިންޑަސްޓްރީގައި ވަރަށް ކާމިޔާބު ތަރިންވަނީ ދާއިރާއާ ދުރަށް ގޮސްފައެވެ. އެގޮތަށް ޓީވީ އިންޑަސްޓްރީއާއި ދުރުވި ބައެއް ތަރިންނަށް ބަލައިލާނަމެވެ.\nކުނާލު ތާކުރު ޓީވީ އިންޑަސްޓްރީއަށް ތައާރަފުވެފައިވަނީ ސްޓަރ ޕްލަސްއިން ގެނެސްދޭ ކާމިޔާބު ސީރިއަލް ކަސޯޓީ ޒިންދަގީ ކޭ2އިންނެވެ. ކަސޯޓީގައި އަނުރާގުގެ ދައްތަގެ ދަރިފުޅުގެ ރޯލު އަދާކުރި ކުނާލު ވަނީ މާޗް މަހު އެ ސީރިއަލް ދޫކޮށްލައިފައެވެ. ކަސޯޓީގެ ޝޫޓިންތައްވެސް ލޮކްޑައުންގެ ސަބަބުން ގިނަ ދުވަސްތަކަކަށް މެދުކަނޑައިލުމަށްފަހު މިހާރު ވަނީ އަލުން ފަށައިފައެވެ. ކުނާލު ބުނީ އޭނާ އެ ޝޯ ދޫކޮށްލީ، ކޮވިޑް ފެތުރެމުންދާ މި ދަނޑިވަޅުގައި ބޭރަށް ނިކުމެ ޝޫޓިންތަކަށް ދިއުމަކީ އެހާ ރައްކާތެރި ކަމަކަށް ނުވާތީ ކަމަށެވެ.\nމޮހެނާ ކުމާރީ ސިންގު ވަނީ ސްޓަރ ޕްލަސްއިން ގެނެސްދޭ ޔޭ ރިޝްތާ ކިޔާ ކެހެލާތޭހޭ ސީރައަލްގައި ކިރިތީސިންގާނިއާ ގޮއެންކާ ގެ ރޯލުން އަދާކޮށްފައެވެ. އެގޮތުން މިދިޔަ އަހަރުގެ އޮކްޓޫބަރު މަހު ޝުޔޭޝް ރާވަތު އާއި ކައިވެނި ކުރުމަށްފަހު މޮހެނާ ވަނީ ޓީވީ އިންޑަސްޓްރީ ދޫކޮށްލައިފައެވެ. އެކަމާ ބެހޭ ގޮތުން މޮހެނާ ބުނީ އޭނާ ދެހްރަދުން އަށް ދިރިއުޅުން ބަދަލުކުރުމަށް މުމްބާއީ އާ އެކްޓިން ދޫކޮށްލީ ކަމަށެވެ. އޭނާގެ އެ ނިންމުމުން އެކީ މަސައްކަތް ކުރި ބައެއް އެކުވެރިންވެސް ހިތްހަމަ ނުޖެހުނު ކަން މޮހެނާ ފާހަގަކުރިއެވެ.\nދިޝާ ވަކާނީ ވަނީ ކޮމެޑީ ސީރިއަލްއެއް ކަމަށްވާ ތާރަކު މެހެތާކީ އުލްޓާ ޗަޝްމާގައި ދަޔާ ބެހެން ގެ ރޯލު އަދާކޮށްފައެވެ. އެހެންނަމަވެސް ބަނޑުބޮޑުވުމަށްފަހު ވިހަންދެން ޗުއްޓީ ނެގި ގޮތަށް ދިޝާ ގެއްލުނީއެވެ. އޭގެ ފަހުން އޭނާ އެ ސީރިއަލް އިން ފެނިފައެއް ނުވެއެވެ.\nއަނަސް އަކީ ސްޓަރ ޕްލަސްއިން ކުރިން ދެއްކި ކާމިޔާބު ސީރިއަލް ދިޔާ އޯރު ބާތީ ހަމްގައި ސޫރަޖުގެ ރޯލު އަދާކުރި ތަރިއެވެ. 2017 ވަނަ އަހަރު ކައިވެނި ކުރުމަށްފަހު އަނަސް ވަނީ ޓީވީ އިންޑަސްޓްރީއާ ދުރަށް ގޮސްފައެވެ. އަނަސް އަށް މިހާރު އަންހެން ކުއްޖަކު ލިބިފައިވާއިރު، އެކުއްޖާއަށް އަހަރެއް ވީ މީގެ ދުވަސްކޮޅެއް ކުރިންނެވެ. އަނަސް ބުނީ ކައިވެނި ކޮށްގެން އަނބިމީހާ ބަނޑުބޮޑު ވުމުން އޭނާގެ ހުރިހާ ވަގުތެއް ހުސްކުރީ އަންހެނުންނަށް ހިދުމަތް ކުރަން ކަމަށާއި އަލުން އަނބުރާ ޓީވީ އިންޑަސްޓްރީއާ ގުޅުމުގެ ހިޔާލެއް ނެތް ކަމަށެވެ.\nމަހޭޝް އާއި ބެހޭގޮތުން ކަންގަނާ ދެއްކި ވާހަކަތައް ގަބޫލުކުރެވޭ: ސޮނޫ ނިގަމް\nސުޝާންތުގެ މަރާ ގުޅިގެން ކަންގަނާ ފުލުހަށް ހާޒިރުވާން ނޯޓިސް ފޮނުވައިފި


Ingireysin EU in vakivumuge ehbasvumuge vote faskohfi\nއިނގިރޭސިން އީޔޫއިން ވަކިވުމުގެ އެއްބަސްވުމުގެ ވޯޓު ފަސްކޮށްފި\nކުއްލިއަކަށް ވޯޓު ފަސްކުރުމުން، މޭގެ އިތުބާރުނެތްކަމަށް ފާސްކުރުމަށް ގިނަ މެމްބަރުން ދަނީ ގޮވާލަމުންނެވެ. -- ފޮޓޯ: ރޮއިޓާސް\nލަންޑަން (ޑިސެމްބަރު 10) - ޔޫރަޕިއަން ޔޫނިއަން (އީޔޫ)އިން އިނގިރޭސިވިލާތް ވަކިވުމަށް އެކުލަވާލި އެއްބަސްވުމަށް އިނގިރޭސި ޕާލިމަންޓުގައި އިއްޔެ ނަގުމަށް ހަމަޖެއްސި ވޯޓު ބޮޑު ވަޒީރު ތެރޭސާ މޭ ފަސްކުރައްވައިފި އެވެ.\nއިނގިރޭސި ބޮޑު ވަޒީރު ތެރޭސާ މޭ އިސްވެ މިދިޔަ މަހު ހުށަހެޅުއްވި އެއްބަސްވުމަށް އީޔޫ ގައުމުތަކުން ވަނީ ތާއީދުކޮށްފަ އެވެ.\nނަމަވެސް، އިނގިރޭސި ޕާލިމަންޓުގައި އެ އެއްބަސްވުމާއިމެދު ހިޔާލުތަފާތުވެފައިވާއިރު، ވޯޓު ފަސްކުރުމުން، މޭގެ އިތުބާރު ނެތް ކަމަށް ފާސްކުރުމަށް ގިނަ މެމްބަރުން ދަނީ ގޮވާލަމުންނެވެ.\nތިން ދުވަހުގެ ބަހުސަކަށްފަހު، ކުއްލިއަކަށް ވޯޓު ފަސްކުރެއްވީ، އެ ވޯޓު ނާކާމިޔާބުވެދާނެ ކަމުގެ ބިރު ބޮޑުވުމުން ކަމުގައި ގިނަ ބަޔަކު ދަނީ ތުހުމަތުކުރަމުންނެވެ.\nއިނގިރޭސި ބޮޑު ވަޒީރު ތެރޭސާ މޭ އިސްވެ ހުށަހެޅުއްވި އެއްބަސްވުމަށް އީޔޫއިން ތާއީދުކުރި ނަމަވެސް، އެ އެއްބަސްވުމަށް އަމަލު ކުރެވޭނީ އިނގިރޭސި ޕާލިމަންޓުން ފާސްވުމުންނެވެ.\nދެން އެ އެއްބަސްވުމަށް ވޯޓަށް އަހާނީ އަންނަ އަހަރުގެ ޖެނުއަރީ މަހުގެ ތެރޭގައި ކަމަށް މޭ ވަނީ އިޝާރާތްކުރައްވައިފަ އެވެ.\nމޭ ހުށަހެޅުއްވި އެއްބަސްވުމުގައި އެންމެ ބޮޑަށް ހިޔާލުތަފާތުވެފައިވަނީ ކަސްޓަމްސް ޗެކު ކުރާ ބޯޑަރު ޕޯސްޓުތަކާއި ގުޅޭގޮތުންނެވެ. މިގޮތުން ދެކުނު އަޔަލަންޑުގެ ބޯޑަރުގައި އިނގިރޭސި ޗެކް ޕޮއިންޓެއް ގާއިމުނުކުރުމަށް ހިމަނާފައިވުމަކީ، އީޔޫއިން ވަކިވި ނަމަވެސް، އެ އިއްތިހާދުގެ ގަވާއިދުތަކަށް ތަބާވާންޖެހުން ކަމުގައި، މޭ އާ ދެކޮޅު ޕާލިމަންޓް މެމްބަރުން ވަނީ ސިފަކުރައްވާފަ އެވެ.\nއެ އެއްބަސްވުމަށް އިނގިރޭސި ޕާލިމަންޓުގެ ތާއީދު ލިބިއްޖެނަމަ، އީޔޫއިން ވަކިވުމުގެ އެއްބަސްވުމުގެ ހާއްސަ ބިލެއް މަޖިލީހަށް ހުށަހެޅޭނެ އެވެ. އެ ބިލު ފާސްކުރުމަށްފަހު، ޔޫރަޕިއަން ޕާލިމަންޓުން ފާސްކޮށް، ޔޫރަޕިއަން ކައުންސިލުން ވެސް ތާއީދުކުރަންޖެހޭނެ އެވެ.


PSG balikoh Manchester City inn furathama faharah final ah - AO News\nޕީއެސްޖީ ކޮޅަށް ލަނޑުޖެހުމަށްފަހު މެންޗެސްޓާ ސިޓީގެ ރިޔާދް މާރޭޒް އުފާ ފާޅުކުރަނީ. --ފޮޓޯ: ޔުއެފާ.ކޮމް\nޔުއެފާ ޗެމްޕިއަންސް ލީގުގެ ސެމީ ފައިނަލްގެ ފުރަތަމަ މެޗުގެ ދެވަނަ ލެގުގައި ރޭ އަމިއްލަ ދަނޑުގައި ޕީއެސްޖީ އަތުން 2-0 އިން ހޯދީ މޮޅާއެކު މެންޗެސްޓާ ސިޓީން އެ ކްލަބުގެ ތާރީޚުގައި ފުރަތަމަ ފަހަރަށް އެ މުބާރާތުގެ ފައިނަލަށް ދަތުރުކޮށްފިއެވެ.\nރޭގެ މެޗުން މޮޅުވުމާއެކު ސިޓީން ފައިނަލަށް ދަތުރުކުރީ 4-1ގެ އެގްރިގޭޓުން ކުރިހޯދައިގެންނެވެ. މި ދެ ޓީމު ބައްދަލުކުރި ފުރަތަމަ މެޗު ޕީއެސްޖީގެ ދަނޑުގައި ސިޓީން ކާމިޔާބުކުރީ 2-1 އިންނެވެ.\nމިއީ 1970 ވަނަ އަހަރުގެ ޔޫރަޕިއަން ކަޕް ވިނާސް ކަޕް ފައިނަލްގައި ކުޅުނު ފަހުން ސިޓީން ޔޫރަޕްގެ މުބާރާތެއްގެ ފައިނަލަށް ދަތުރުކުރި ފުރަތަމަ ފަހަރެވެ. މީގެކުރީން، އެ ޓީމުން ޗެމްޕިއަންސް ލީގުގެ ސެމީގައި ވާދަކުރި ހަމައެކަނި ފަހަރު ކަމަށްވާ 2016 ވަނަ އަހަރުގެ މުބާރާތުން ކެޓީ ބަޔާން މިއުނިކް އަތުންނެވެ.\nސިޓީގެ އެތިހާދު ސްޓޭޑިއަމްގައި ރޭ ކުޅުނު މެޗަށް ނިކުތްއިރު ޕީއެސްޖީ އަށް ދިމާވެފައިވާ އެންމެ ބޮޑު މައްސަލައަކީ އަނިޔާގެ ސަބަބުން އެ ޓީމުގެ ފްރާންސް ތަރި ކިލިއަން އެމްބާޕޭ އަށް ނުކުޅެވުމެވެ. މީގެއިތުރުން، މި ދެ ޓީމު ބައްދަލުކުރި ފުރަތަމަ ލެގުގެ މެޗުގައި ދެއްކި ރަތް ކާޑާ ގުޅިގެން ޕީއެސްޖީގެ އިދްރީސާ ގާނާ ގޭ ވަނީ ރޭގެ މެޗަށް ސަސްޕެންޑްކޮށްފައެވެ.\nސިޓީން ވަނީ ރޭގެ މެޗު ފެށިގެން ގިނަ ވަގުތު ބޯޅަ ގެންގުޅެފައިވާއިރު ފުރަތަމަ ހާފުގެ ބޮޑުބައި އެ ޓީމުން ކުޅުނީ ޕީއެސްޖީގެ ހާފް ތެރޭގައެވެ. މެޗުގެ 11 ވަނަ މިނެޓުގައި އެ ޓީމަށް ލީޑްނަގައިދިނީ އަލްޖީރިއާގެ ވިންގާ ރިޔާދް މާރޭޒް އެވެ. އޭގެފަހުން، ޕީއެސްޖީން ނަތީޖާ ހަމަހަމަކުރަން ކުރި މަސައްކަތުގައި އެ ޓީމުގެ ކެޕްޓަން މާކީނޯސް ބޮލުން ފޮނުވާލި ބޯޅަ ދިޔައީ ގޯލްގެ ހުރަސްދަނޑީގައި ޖެހިފައެވެ.\nދެވަނަ ހާފުގެ ކުޅުން ފެށިގެން ޕީއެސްޖީން ގެނައި ބަދަލުތަކާއެކު ރަނގަޅަށް ނުކުޅެވިގެން އުޅެނިކޮށް ސިޓީން ވަނީ އިތުރު ގޯލެއްޖަހައި ފައިނަލަށް ދަތުރުކުރުމާ ގާތަށް ޖެހިލާފައެވެ. މެޗުގެ 63 ވަނަ މިނެޓުގައި ސިޓީގެ އަވަސް އެޓޭކަކުން މި ލަނޑުޖަހައިދިނީ ވެސް މާރޭޒް އެވެ. މިއީ އެ ޓީމުގެ ޒުވާން ތަރި ފިލް ފޯޑެންގެ ހުރަހަކުން މާރޭޒް ކާމިޔާބުކުރި ގޯލެކެވެ.\nޕީއެސްޖީން ލަނޑެއްޖެހުމަށް ކުރި މަސައްކަތްތަކަށް ހުރަސްއެޅުނީ މެޗުގެ 69 ވަނަ މިނެޓުގައި އެ ޓީމުގެ އާޖެންޓީނާ ވިންގާ އެންހެލް ޑި މާރިއާ އަށް ރެފްރީ ރަތް ކާޑު ދެއްކުމުންނެވެ. ޑި މާރިއާ އަށް ރަތް ކާޑު ދެއްކީ ބޯޅަ ނެތީސް ސިޓީގެ ކެޕްޓަން ފެނާންޑީނިއޯ އަށް ހަމަލާ ދިނުމުންނެވެ. ޕީއެސްޖީގެ ކުޅުންތެރިއަކު މަދުވުމުގެ ފައިދާނަގައި ސިޓީން ވަނީ މެޗުގެ ފަހު 20 މިނެޓުގެ ތެރޭގައި ގިނަ ފުރުޞަތުތަކެއް ތަނަވަސްކޮށްފައެވެ. އެ ޓީމަށް ލަނޑުޖަހަން ލިބުނު އެންމެ ރަނގަޅު ފުރުޞަތުގައި ފޯޑެން ފޮނުވާލި ބޯޅަ ޕީއެސްޖީގެ ކީޕަރު ކޭލޯ ނަވާސް މަތަކުރުމުން ދިޔައީ ގޯލްގެ ދަނޑީގައި ޖެހިފައެވެ.\nޗެމްޕިއަންސް ލީގުގެ ފައިނަލްގައި ސިޓީ ބައްދަލުކުރާނީ މިރޭ ކުޅެވޭ ސެމީގެ ދެވަނަ މެޗުގެ ދެވަނަ ލެގުގައި ޗެލްސީއާ ދެކޮޅަށް ރެއާލް މެޑްރިޑް ކުރެން މޮޅުވާ ޓީމަކާއެވެ.\nކުޅިވަރުމެންޗެސްޓަ ސިޓީދުނިޔެޕީއެސްޖީޗެމްޕިއަންސް ލީގު


Syria sifainnah hamalaa dhevunee olhumakun kamah America in ebbas vejje | Mihaaru\nސީރިއާ ސިފައިން ބުނެފައި ވަނީ ސެޕްޓެމްބަރު 17 ގައި އެމެރިކާ އިން ހަމަލާ ދިނީ ގަސްދުގައި ކަމަށް. --ފައިލް ފޮޓޯ\nސީރިއާ ސިފައިންނަށް ހަމަލާ ދެވުނީ އޮޅުމަކުން ކަމަށް އެމެރިކާ އިން އެއްބަސްވެއްޖެ\n30 ނޮވެމްބަރ 2016 - 08:384comments\nވޮޝިންޓަން (ނޮވެމްބަރު 30) - އިސްލާމިކް ސްޓޭޓް (އައިއެސް) އާ ދެކޮޅަށް ސީރިއާގެ އިރުމަތީގައި ހަނގުރާމަ ކުރަމުން ދިޔަ އެ ގައުމުގެ ސިފައިންތަކަކަށް ހަމަލާދީ މަރާލެވުނީ އޮޅުމަކުން ކަމަށް އެމެރިކާ އިން އެންމެ ފަހުން އެއްބަސްވެއްޖެ އެވެ.\nއެމެރިކާ އިން ބުނެފައި ވަނީ ސެޕްޓެމްބަރު 17 ވަނަ ދުވަހު ދިން ހަމަލާ އަމާޒުކޮށްފައި ވަނީ އައިއެސްގެ ހަނގުރާމަވެރިންނަށް ކަމަށެވެ. ދައިރުއްޒޫރާ ކައިރީގައި ދިން މި ހަމަލާގައި ވަނީ ކޯލީޝަނުގައި ހިމެނޭ އިނގިރޭސި ވިލާތް، ކެނެޑާ އަދި އޮސްޓްރޭލިއާ އިން ވެސް ބައިވެރިވެފަ އެވެ.\nހަމަލާ ދެވުނީ އޮޅުމަކުން ކަމަށް އެމެރިކާ އިން ބުނި ނަމަވެސް ސީރިއާގެ ރައީސް ބައްޝާރުލް އަސަދު ވިދާޅުވެފައި ވަނީ އެއީ އެމެރިކާ އިން ގަސްދުގައި ކޮށްފައިވާ ކަމެއް ކަމަށެވެ.\n"ހަތަރު މަތިންދާ ބޯޓުން ސީރިއާ ސިފައިންނަށް އެއްގަޑިއިރަށް ވުރެ ގިނައިރު ހަމަލާ ދެމުންދިޔަ އިރު އެއީ އޮޅުމަކުން ކުރި ކަމެއް ކަމަށް ގަބޫލެއް ނުކުރެވޭނެ،" ބައްޝާރު ވިދާޅުވި އެވެ.\nރަޝިޔާ ސިފައިން ބުނެފައި ވަނީ އެމެރިކާ އިން ދިން ހަމަލާގައި ސީރިއާގެ 62 ސިފައިން މަރުވެފައިވާ ކަމަށެވެ. އަދި އެމެރިކާ އިން ހަމަލާތައް ހުއްޓާލީ ހަމަލާ ދެމުންދަނީ ސީރިއާ ސިފައިންނަށް ކަމަށް ރަޝިޔާ އިން އެންގުމުން ކަމަށް ވެސް ބުނެފައިވެ އެވެ.\nއެމެރިކާގެ ސެންޓްރަލް ކޮމާންޑުގެ ތަރުޖަމާނަކު ވިދާޅުވީ އޮޅުމަކުން ދެވުނު ހަމަލާއާ މެދު ހިތާމަކުރާ ކަމަށާއި އެމެރިކާގެ ހަމަލާގެ އަމާޒަކީ ސީރިއާ ސިފައިންކަން ކުރިން ނޭނގޭ ކަމަށެވެ.\nއިނގިރޭސި ވިލާތުގެ ޑިފެންސް މިނިސްޓްރީގެ ތަރުޖަމާނަކު ވެސް ވިދާޅުވީ ސީރިއާ ސިފައިންކަން އެނގިހުރެ ގަސްދުގައި ހަމަލާ ނުދޭ ކަމަށެވެ.


H.Dh AEC ge aa imaaraathuge amalee massakai fashaifi\nހދ އޭއީސީގެ އާ އިމާރާތުގެ އަމަލީ މަސައްކަތް ފަށައިގެން ކުރިއަށްދަނީ--\nހދ އަތޮޅު ތައުލީމީ މަރުކަޒުގެ އާ އިމާރާތުގެ އަމަލީ މަސައްކަތް ފަށައިފި\nހދ އަތޮޅު ތައުލީމީ މަރުކަޒަށް ދިމާވެފައިވާ ޖާގައިގެ މައްސަލަ ހައްލުކުރުމަށް މި ސަރުކާރުން ފަށާފައިވާ މަޝްރޫއުގެ ދަށުން އެސްކޫލުގައި އަޅާ އާ އިމާރާތުގެ އަމަލީ މަސައްކަތް ފަށައިފި އެވެ.\n12 ކުލާސް ރޫމް ހިމެނޭ ހަތަރު ބުރީގެ މި އިމާރާތް ހެދުމަށް މިދިޔަ ސެޕްޓެމްބަރުމަހު ފަހު ކޮޅު ހަވާލުކުރީ ވީ އަވާ އިންވެސްޓްމަންޓް ޕްރައިވެޓް ލިމިޓެޑްއާ ހަވާލުކޮށްފަ އެވެ.\nހދ އޭއީސީގައި އާ އިމާރާތް ހަދަނީ ކުރީ ބައު އިމާރާތް ތަޅާލައި އެތަނުގައި އެވެ. މިހާރު ހޯލުގެ އަމަލީ މަސައްކަތް ފަށާފައިވާއިރު މިހާރު ވަނީ އިމާރާތް ތަޅާލައި ބިން ސާފުކޮށްފަ އެވެ. އަދި މިހާރު ކުރެވެމުންދަނީ ފައުންޑޭޝަން އެޅުމަށްޓަކާ ކޮނުމުގެ މަސައްކަތެވެ.\n8 މިލިއަން ރުފިޔާ ހަރަދުކޮށް ހަދައި މި އިމާރާތް އެއް އަހަރު ދުވަސްތެރޭގައި ނިންމާ ހަވާލުކުރަން ޖެހެ އެވެ. ހދ އަތޮޅު ތައުލީމީ މަރުކަޒަކީ އަތޮޅުތެރޭގެ އެންމެ ގިނަ ދަރިވަރުން ތައުލީމް ހާސިލްކުރަމުންދާ ސްކޫލެވެ. މި ސްކޫލުގައި ފައުންޑޭޝަން ގުރޭޑުން ފެށިގެން ގުރޭޑް 8 ހަމައަށް 1400 އެއްހާ ދަރިވަރުން ދަނީ ތައުލީމް ހާސިލްކުރަމުންނެވެ.\nމިދިޔަ އަހަރުތަކުގައި އެ ސްކޫލުގެ ޖާގައިގެ މައްސަލަ ބޮޑުވިނަމަވެސް އެކަމަށް ހައްލު ހޯދައިދިނުމަށް ސަރުކާރުތަކުން މަސައްކަތްކޮށްދީފަ ނުވާކަން ފާހަގަކުރެވެ އެވެ.\nމިއަހަރު ހަތަރު ބުރީގެ އިމާރާތް ހެދުމުގެ މަސައްކަތް ފަށާފައިވާއިރު އަންނަ އަހަރުވެސް އެ ސްކޫލުގެ ޖާގައިގެ މައްސަލަ ހައްލުކުރުމަށް އާ އިމާރާތެއް ހެދުމަށް ވަނީ ހަމަޖެހިފަ އެވެ. އެގޮތުން އަންނަ އަހަރު 12 ކުލާސް ރޫމާއި އޮފީސް އިމާރާތް ހެދުމަށް ބަޖެޓްގައި 7.4 މިލިއަން ރުފިޔާ ވަނީ ހިމަނާފަ އެވެ.


ބެންޒެމާގެ ކޮންޓްރެކްޓް އާކޮށްފި\nކަރިމް ބެންޒެމާ: ކޮންޓްރެކްޓް އާކުރީ 2023 އާއި ހަމައަށް\nހާއިޒް ޒަމީން· 21 އޮގަސްޓް 2021\nރެއާލް މެޑްރިޑްގެ ފޯވާޑް ކަރިމް ބެންޒެމާގެ ކޮންޓްރެކްޓް އާ ކޮށްފި އެވެ.\nބެންޒެމާގެ ކޮންޓްރެކްޓް އާ ކޮށްފައި ވަނީ 2023 ގެ ނިޔަލަށެވެ. މީގެ ކުރިން ރެއާލާއެކު ފްރާންސްގެ ސްޓްރައިކަރު ހަދާފައިވާ އެއްބަސްވުން ހަމަވާނީ 2022 ގެ ނިޔަލަށެވެ. އެހެން ކަމުން އާ ކޮންޓްރެކްޓާއެކު އިތުރު އެއް އަހަރު ރެއާލްގައި ބެންޒެމާ މަޑުކުރާނެ އެވެ.\nކްރިސްޓިއާނާ ރޮނާލްޑޮ ރެއާލްއިން ވަކިވި ފަހުން ފާއިތުވި ތިން އަހަރު ރެއާލްގެ މައި ސްޓްރައިކަރަކަށް ބޭނުން ކޮށްފައި ވަނީ ބެންޒެމާ އެވެ. މި ތިން އަހަރުގެ ބެންޒެމާގެ ފަރާތުން ރަނގަޅު ކުޅުމެއް ވެސް ފެނުނެވެ.\nއުމުރުން 33 އަހަރުގެ ބެންޒެމާ ލިއޯނަގައި ހުރުމަށް ފަހު ރެއާލްއަށް ސޮއި ކުރީ އުމުރުން 21 އަހަރުގައި 2009 ވަނަ އަހަރު އެވެ. ތިރީސް ހަ މިލިއަން ޔޫރޯއަށް ބެންޒެމާ ރެއާލް އާއި ގުޅުނު އިރު އޭނާއާއެކު ރޮނާލްޑޯ އަދި ކަކާ ވެސް ވަނީ އެފަހަރު ރެއާލް އާއި ގުޅިފަ އެވެ.\nބެންޒެމާ ރެއާލްގައި ޖުމްލަ 12 އަހަރު ހޭދަކުރި އިރު، އޭނާ ވަނީ 13 ސީޒަންގައި ކުޅެފަ އެވެ. އަދި ރެއާލްއަށް 560 މެޗު ކުޅެދީ ބެންޒެމާ ވަނީ 281 ގޯލު ކާމިޔާބު ކޮށްދީފަ އެވެ. މިހާރު ބެންޒެމާ އޮތީ ރެއާލްއަށް އެންމެ ގިނަ ގޯލު ޖަހައިދިން ކުޅުންތެރިންގެ ލިސްޓުގެ ފަސް ވަނައިގަ އެވެ. ކްލަބުގެ ކޮންޓްރެކްޓްގައި ކުރިއަށް ދެއަހަރު އޮތް އިރު 27 ގޯލު ކާމިޔާބު ކޮށްގެން ސެންޓިލާނާ (290) އާއި ސްޓެފާނޯ (308) ގޯލުގެ ރެކޯޑު ފަހައި ތިންވަނައަށް އެރުމުގެ ފުރުސަތު ބެންޒެމާއަށް އެބައޮތެވެ.\nފާއިތުވި ތިންމަސް ތެރޭގައި ބެންޒެމާގެ އިތުރުން ރެއާލްގެ މުހިންމު ފަސް ކުޅުންތެރިއެއް ވަނީ ކޮންޓްރެކްޓް އާކޮށްފަ އެވެ. އެއީ ލުކާ މޮޑްރިޗް (2022)، ލުކަސް ވަޒްކުއެޒް (2024)، ނާކޯ ފެނާންޑެޒް (2023)، ޑެނީ ކަވާހަލް (2025) އަދި ތިބޯޓް ކޯޓުއާ (2026) އެވެ.\nމި ކުޅުންތެރިންނާއި ހިލާފަށް މާސެލޯ، ބޭލް އަދި އިސްކޯގެ ކޮންޓްރެކްޓް އާ ކޮށްފައެއް ނުވެ އެވެ. ކޮންޓްރެކްޓް އާ ނުކޮށްފި ނަމަ މިއަންނަ ސަމާ ޓްރާންސްފާ މާކެޓުގައި އެ ކުޅުންތެރިން ރެއާލް އަތުން ބީވެގެން ދާނީ ފްރީ އޭޖެންޓުންގެ ގޮތުގަ އެވެ.


ކޯވިޑް-19 ޖެހި ރަނގަޅުވުމުން ދެވަނަ ފަހަރަށް ބަލި ނުޖެހޭ: ދިރާސާ ކޯވިޑް-19 ޖެހި ރަނގަޅުވުމުން ދެވަނަ ފަހަރަށް ބަލި ނުޖެހޭ: ދިރާސާ\nކޯވިޑް-19 ޖެހި ރަނގަޅުވުމުން ދެވަނަ ފަހަރަށް ބަލި ނުޖެހޭ: ދިރާސާ\nކޯވިޑް-19އަށް ވެކްސިނެއް އުފެއްދުމަށް ތަހުލީލުކުރަނީ - ފޮޓޯ: ރޮއިޓަރސް\nރާމާމަކުނު ބޭނުންކޮށްގެން ކޮށްފައިވާ ދެ ދިރާސާއަކުން ކޯވިޑް-19 ޖެހި ރަނގަޅުވުމުން ދެވަނަ ފަހަރަށް ބަލިޖެހުމުގެ ފުރުޞަތު ކުޑަކަމަށް ދައްކައިފިއެވެ.\nކޯވިޑް-19 ޖެހުމުން އެ ބައްޔާ ދެކޮޅަށް ހަށިގަނޑުން އުފައްދާ އެންޓިބޮޑީގައި ދެވަނަ ފަހަރަށް ބަލިޖެހުން ހުއްޓުވާ ދިފާޢީ ބާރު ހުންނަކަމަށް ސައިންސުވެރިން ޤަބޫލުކުރެއެވެ. ނަމަވެސް އެކަން ޔަޤީންކޮށްދޭ މާބޮޑު ޢިލްމީ ހެއްކެއް މިހާތަނަށް ހޯދިފައެއް ނުވެއެވެ.\nއެކަން އިތުރަށް ތަހުލީލުކުރުމަށް އެމެރިކާގެ ސައިންސުވެރިންވަނީ9ރާމާމަކުނެއްގެ ހަށިގަނޑަށް ކޯވިޑް-19 ޖައްސައި ކޮރޯނާވައިރަސް ތަޢާރަފުކޮށްފައެވެ. މަކުނުތައް ބަލިން ރަނގަޅުވުމުން ބަލިޖައްސާ ވައިރަސް ދެވަނަ ފަހަރަށް މަކުނުތަކުގެ ހަށިގަނޑަށް ފޮނުވިއެވެ.\nހާވާޑުގެ ބެތު އިސްރާއީލް ޑީކޯންނެސް މެޑިކަލް ސެންޓަރުގައި މަސައްކަތްކުރައްވާ ސައިންސުވެރިއެއްކަމަށްވާ ޑރ. ޑޭން ބަރޫޝް ވިދާޅުވީ އެއްފަހަރު ބަލިޖެހި ރަނގަޅުވުމުން ދެވަނަ ފަހަރަށް ބަލި ޖެހުމުން ހަށިގަނޑު ރައްކާތެރިކޮށްދޭ މާއްދާތަކެއް އުފެދޭކަމަށް ދިރާސާގެ ނަތީޖާއިން ދައްކާފައިވާކަމަށެވެ.\nޑރ. ބަރޫޝާއި އޭނާގެ ބައިވެރިން ދެވަނައަށް ކުރި ތަހުލީލުގައި އަލަށް އުފައްދަން މަސައްކަތްކުރަމުންދާ6ވެކްސިނެއް 25 ރާމާމަކުނަކަށް ދިނެވެ. އެއަށްފަހު ރާމާމަކުނުތަކާއި ވެކްސިން ދީފައިނުވާ އިތުރު 10 ރާމާމަކުނު ކޮރޯނާވައިރަހަށް ހުށަހަޅައި ވެކްސިން ދިނުމުން ހަށިގަނޑުގައި އުފެދޭ އެންޓިބޮޑީން ރާމާމަކުނުތައް ރައްކާތެރިކޮށްދޭތޯ ތަހުލީލުކުރިއެވެ. ވެކްސިން ދީފައިނުވާ 10 ރާމާމަކުނުގެ ނޭފަތާއި ފުއްޕާމޭގައި ވައިރަހުގެ އަސަރު ވަރަށް ބޮޑަށް ފެންނަން ހުއްޓެވެ. ނަމަވެސް ވެކްސިން ދީފައިވާ ރާމާމަކުނުތަކުގެ ހަށިގަނޑުގައި ކޮރޯނާވައިރަސް އާލާވި މިންވަރު ދަށްކަމަށް ބަރޫޝް ވިދާޅުވިއެވެ. ވެކްސިން ދިން 25 ރާމާމަކުނުގެ ތެރެއިން 8 ރާމާމަކުނަށް ކޮރޯނާވައިރަހުގެ އަސަރު އެއްވެސް ވަރަކަށް ކޮށްފައެއްނުވެއެވެ.\nއެ ތަހުލީލުތައް ދުނިޔޭގެ އެހެން ސައިންސުވެރިން ބަލައި އިތުރަށް ޔަޤީންކުރާނެއެވެ. ދިރާސާގެ ނަތީޖާތަކުން އިންސާނުންގެ ހަށިގަނޑުގައި ކޮރޯނާވައިރަހާ ދެކޮޅަށް ދިފާޢީ ބާރެއް އުފެދޭނެތޯއާއި ކިހާ ދުވަހެއް ވަންދެން އޭގެ އަސަރު ދެމިހުންނާނެތޯ ބެލިފައިނުވިނަމަވެސް ތަހުލީލުތަކުގެ ނަތީޖާތަކުން އުންމީދު އާވެފައިވާކަމަށް ބަރޫޝް ވިދާޅުވިއެވެ.


Tsunami ah 17:Dharifulhu gehllunuthaa 17 aharu, adhives heevanee ekuhjjaa dhuvefai ais ungah araifaanehen - One Online\nދަރިފުޅު ގެއްލުނުތާ 17 އަހަރު، އަދިވެސް ހީވަނީ އެކުއްޖާ ދުވެފައި އައިސް އުނގަށް އަރައިފާނެހެން\nލ. މާބައިދޫ، ހަވީރީގުލްޝަން، ފާތިމަތު މޫސާ، 58އ: އޭނާގެ ހަތަރު އަހަރުގެ ފިރިހެން ދަރިފުޅު ވަނީ ސުނާމީގައި ގެއްލިފައި -- ވަން ފޮޓޯ: އަލީ ރިފްޝާން\nލ. މާބައިދޫން: އަލީ އަފާފް ރަމީޒް - ވަން އޮންލައިން\n2004 ވަނަ އަހަރުގެ ޑިސެމްބަރު 26 ވަނަ ދުވަހުގެ ހެނދުނު ލ. މާބައިދޫ، ހަވީރީގުލްޝަން، ފާތިމަތު މޫސާ، 58އ، އޭނާގެ ހަތަރު އަހަރުގެ ފިރިހެން ދަރިފުޅު މައުލޫމް އިބްރާހިމް ރީތިކުރުމަށްފަހު ގޭގައި ބަހައްޓާފައި ރަށު އޮފީހަށް ދިޔައީ ގޭގެ ކަރަންޓް ބިލު ދެއްކުމަށެވެ. އެވަގުތު ކަރަންޓު ބިލް ދެއްކޭނެ ގޮތެއް ނެތުމުން އޭނާގެ ކޮއްކޮއާ ފައިސާ ހަވާލު ކުރުމަށްފަހު ބޭރުގައި ރައްޓެއްސަކާ ވާހަކަ ދައްކާލުމަށް މަޑުކޮށްލިއެވެ. އިރުކޮޅަކުން އޮފީސް ދޮށަށް އައި ކުއްޖަކު ދިން ހަބަރު ވެގެން ދިޔައީ އެންމެނަށްވެސް ސިހުން ގެނުވި ހަބަރަކަށެވެ. "މުޅި ރަށަށް ރާޅު އަރައިގެން އެބައުޅޭ'" އެކުއްޖާ ބުންޏެވެ.\nއެހެން ބުނުމާއެކު ފާތިމަތުވެސް އަވަސްވެގަތީ ގޭއާ ދިމާލަށް ދިއުމަށެވެ. އެންމެ ހަގު ފިރިހެން ދަރިފުޅު ގޭގައި ބަހައްޓާފައި އާދެވުމުން، އެ ދަރިފުޅު ކައިރިއަށް އަވަހަށް ދިއުމަށެވެ. ނަމަވެސް ގެއަށް ދިޔައިރު ގޭ ކައިރީގައި އެއްވެސް ކުއްޖަކު ނެތެވެ. ހޯދަމުންދަނިކޮށް އެނގުނީ އެންމެ ހަގު ކުއްޖާ އޭނާގެ ޅިޔަންބެއާ އެކު އެރަށާ ގުޅިފައި އޮންނަ ކެރެންޑުއަށް ގޮސްފައިވާ ކަމެވެ. ފާތިމަތުގެ ޅިޔަންބެއަކީ ލ. މާބައިދޫ ހަސަން ހުސެއިންއެވެ. އޭނާގެ ދެ ދަރީންވެސް ވަނީ ސުނާމީގައި މަރުވެފައެވެ.\n"ދެން ރަށު އޮފީހަށް ގޮސް އެކުދިން ހޯދަން އެދުނީ. ނަމަވެސް އެކަމަށް އެއިރު އެއްބާރުލުމެއް ނުލިބުމުން ދިޔައީ ޅިޔަންބެގެ ދަރިއަކާ އެއްކޮށް ކެރެންޑުއަށް. ދިޔައިރު ކެރެންޑު އާއި މާބައިދޫ ގުޅޭ ހިސާބު ވަނީ ރާޅު އަރައިގެން ކަނޑައިގެން ގޮސް. ދެން އެތަން ހުރަސް ކުރަން އުޅެނިކޮށް ގަނބައިގެން ދިޔައީ. ޅިޔަންބެގެ ކުއްޖާ އަޅުގަނޑު ދަމާފައި މައްޗަށް ނަގައި ކެރެންޑުއަށް އެރުވީ،" ފާތިމަތު ކިޔައިދިނެވެ.\nއެ ދެ މީހުން އެރަށަށް ދިޔައިރު އެރަށުގައި އެހެން މީހަކު އުޅުނެވެ. އެމީހާ ކައިރީގައި މައުލޫމާއި ހަސަނާއި އޭނާގެ ދަރިން ފެނުނުތޯ ސުވާލު ކުރުމުން "ނުދެކެމޭ، އެއްވެސް މީހަކު ނެތް ކަމަށް ބުނެ، އަނެއްކާ އަނެއް ރާޅު ނަގަނީއޭ ރަށަށް އަނބުރާ ދާން ހިނގާށޭ" ބުންޏެވެ. އަނބުރާ ރަށަށް ނުގޮސް ފާތިމަތު ބޭނުންވީ އަމިއްލަ ދަރިފުޅު ހޯދުމަށް މުޅި ސަރަހައްދު ބަލާށެވެ. ނަމަވެސް ނަސީބުގައި ދަރިފުޅު ފެނުން ނެތީއެވެ.\n"ކުއްޖާ ހޯދަން މުޅި ސަރަހައްދު ބެލިން މޫދާ އެއްކޮށް ބެލިން. ހޯދާ ހޯދާ ނުފެނިގެން އެންމެ ފަހުން އަނބުރާ ރަށަށް އައި އިރު ފިރިމީހާ ހުރީ މަހަށް ގޮސް އައިސް ރަށު ތޮށިގަނޑު މަތީ. އަހަރެން ހޭރިގެންފައި ބުނީ ކުއްޖާއެއް ނުފެނުނޭ. ދެން އޭނާ މަހަށް ދިޔަ ދޯނީގައި އަނެއްކާ ފުރީ ކަނޑުމައްޗާއި ފަރު މަތި ހޯދައި ބަލަން. އެކަމަކު އެކުއްޖާއެއް ނުފެނުނު،" އިއްޔެ ވީ ކަމެއް ފަދައިން އެ ހަނދާންތައް އާކުރަމުން ފާތިމަތު ކިޔައިދިނެވެ.\nއިތުރު ސުނާމީއެއް އަރައިފާނެތީ އެންމެން ދޯނިތަކުގައި ރަށުން ބޭރަށް ގެންދިޔައެވެ. ފާތިމަތުވެސް އެންމެ ފަހުން އެތަނުން ދޯންޏަކަށް އެރިއެވެ. އޭނާ ބުނިގޮތުގައި އެވަގުތުވެސް ކުއްޖާ މަތިން ހަނދާންވެގެން ގިސްލެވި ރޮވެން ފެށިއެވެ. ކުއްޖާ ނުފެނި އެތައް އިރެއް ވެފައިވާތީ ގަނެފައިވާ ބިރުގެ ސަބަބުން ހުއްޓާނުލައި ދޯނިމަތީގައިވެސް އޭނާއަށް ރޮވުނީއެވެ. ނަމަވެސް ދަރިފުޅު ނުފެންނާނެ ކަމަށް ނިންމައި އެއްވެސް ވަރަކަށް އޭނާ އުންމީދު ކަނޑައެއް ނުލައެވެ.\n"އަހަރެންގެ ދަރިފުޅު ލޮނުގަނޑު ތެރޭގައި ދަމަނިކޮށް އެންމެ ފަހުން ފެނުނީ ތިމާގެ ކުއްޖަކަށް. އޭނާ ބުނީ އޭނާއަށް އެކުއްޖާ ފެނުނު ގަޑީގައި ރާޅާ ދަމައިގަތީ ކަމަށް. ދެން ރަނގަޅަށް ނުތެދުވެ އުޅެނިކޮށް އެކުއްޖާ ބޭބޭ ކިޔާފައި ގޮވާލި އަޑު އިވުނު ކަމަށް. ދެން އޭނާ ތެދުވިއިރު އެކުއްޖާއެއް ނެތޭ. ދެން ނުފެނުނޭ،" އަސަރުން ފުރިފައިވާ ލޮލަކާއެކު އޭނާ މަޑުމަޑުން އެވާހަކަތައް ކިޔައިދިނެވެ.\nކުއްޖާ ހޯދުމުގެ މަސައްކަތް ސަލާމަތީ ބާރުތަކާއި ރަށުގެ ރައްޔިތުންނާ ގުޅިގެން ހުއްޓައިނުލައި ކުރިއަށް ގެންދިޔައެވެ. ތިން ދުވަސް ވަންދެން މުޅި ސަރަހައްދާއި ކެރެންޑު ބެލިއެވެ. ދަރިފުޅު ފެންނާނެ ކަމުގެ އުންމީދުގައެވެ. ތިން ދުވަސް ފަހުން ހަސަންގެ ދަރިޔަކު ފެނުނު ހަބަރު ލިބުނެވެ. އެކަމަކު އެކުއްޖާ ފެނުނު އިރު އޮތީ މަރުވެފައެވެ.\nއެ ހަބަރާއެކު ދިރިހުއްޓައި ފާތިމަތުގެ ދަރިފުޅު ފެންނާނެ ކަމުގެ އުންމީދަށް އަސަރުކޮށްފިއެވެ. އެއީ އޭނާގެ ދަރިފުޅުވެސް ގެއްލުނީ ހަސަންގެ ކުދިންނާއެކު ކަމަށްވާތީއެވެ. އެކަމަކުވެސް އޭނާ އުންމީދު ކުރީ ދިރިހުއްޓައި ދަރިފުޅު ފެންނާނެ ކަމަށެވެ. އެކަމަކު ދުވަސްތައް ހަފުތާއިން މަސްތަކަކަށް ވެގެންދިޔީއެވެ. ފާތިމަތުގެ ދަރިފުޅެއް ނުފެނުނެވެ.\n"ދެ ދުވަސް ތިން ދުވަސް ވީ އިރުވެސް ކުއްޖާ ނުފެނުނު. އަޅުގަނޑުމެން ދަރި ހޯދަން ދެ ދުވަހު ތިން ދުވަހު ކެރެންޑުއަށް ދިޔައިން. އަހަރެންގެ ދަރިއަށް ވީ ގޮތެއް އަދި އަދަށްވެސް ނޭނގެ،" ފާތިމަތު ބުންޏެވެ.\nދެ އަހަރު ވަންދެން ކުއްޖާ ފެންނާނެ ކަމުގެ އުންމީދު ކުރި\nކުއްޖާ ދިރިހުއްޓައި ފެންނާނެ ކަމަށް ފާތިމަތުގެ ދެމަފިރިން ކުރި އުންމީދަކަށް އެއްވެސް ބަދަލެއް ނައެވެ. ހޯދުމުގެ މަސައްކަތް ހުއްޓައެއް ނުލައެވެ. ކުއްޖާ ގެއްލުނުތާ ހަ މަސް ފަހުން އެރަށު ކުރީގެ ކަތީބުގެ ކުއްޖަކަށް ހުވަފެނުގައި، މައުލޫމް ކެރެންޑޫގައި ފަސްގަނޑު ތެރޭގައި އުނަގަނޑާ ހަމައަށް ގެނބިފައި އިންދައި ފެނުނެވެ. އެ ހުވަފެނުގެ ވާހަކައާއެކު ދެމަފިރިން އަނެއްކާވެސް އެރަށަށް ދިޔައީ ކުއްޖާ ހޯދާށެވެ. ދިރިހުއްޓައި ނުފެނުނު ނަމަވެސް ދަރިފުޅަށް ވީގޮތް އެނގެން ބޭނުންވާތީއެވެ. ފުރާނަ ނެތް ހަށިގަނޑު ނަމަވެސް ދެކެން ބޭނުންވާތީއެވެ.\n"އުދެލި ހިފައިގެން ކޮންނަންވެސް ކޮނުނިން އަހަރުން ގޮސް. އެކުއްޖާ އެންމެ ފަހުން ފެނުނު ހިސާބުން، ކަކުލަށް ވުރެ މައްޗަށް. އެކަމަކު ނުފެނުނީމަ އަހަރެން ބުނިން ކިތަންމެ ވަރަކަށް ކޮނުނަކަސް ކުއްޖާގެ އަސަރެއް ނެތެން ނޫންހޭ ފެންނާކަށް ދެން ކޮންނާނެ ކަމެއް ނެތޭ، ކިޔައިފައި ހުއްޓާލާފައި އައީ،" ފާތިމަތު ކިޔައިދިނެވެ.\nލ. މާބައިދޫއާ ގުޅިފައި އޮންނަ ކެރެންޑު -- ވަން ފޮޓޯ: އަލީ ރިފްޝާން\nފާތިމަތު ބުނީ ސުނާމީއަށް ދެ އަހަރު ވެގެންދިޔަ އިރުވެސް ކުއްޖާ ފެންނާނެ ކަމަށް އުންމީދު ކުރި ކަމަށެވެ. އެއީ ސުނާމީގައި ގެއްލުނު ކުދިން ހަތަރު މަސް ނުވަތަ ފަސް މަސް ފަހުންވެސް ފެނައިވާތީ ކަމަށެވެ. އެހެންވެ އޭނާގެ މައުލޫމް ނުފެންނާނެ ކަމަށް އުންމީދު ކަނޑައެއް ނުލައެވެ. އުންމީދު ކުރީ ފެންނާނެ ކަމަށެވެ. ނަމަވެސް ސުނާމިއަށް މިއަދު 17 އަހަރުވެފައިވާއިރު، މައުލޫމްގެ ހަށިގަނޑު ފެނިފައެއް ނުވެއެވެ. މައުލޫމް ފެންނާނެ ކަމަށް ދެމަފިރިން ކުރި އުންމީދު މިއަދާ ހަމައަށްވެސް ވަނީ ފުރިހަމަ ނުވެއެވެ.\nފާތިމަތު ބުނި ގޮތުގައި މިހާރުވެސް ކެރެންޑުއަށް ދެވުމުން ހިތަށް އަސަރު ކުރެއެވެ. ހިތް ބިރުގަނެ، ހިތަށް "ގޮތްގޮތް" ވާ ކަމަށެވެ. ވަރަށް ބޮޑަށް އަދިވެސް ހަނދާން ވާ ކަމަށެވެ.\n"އަހަރެން މިހެން ތަންތާ އެކަނި އިންނައިރު ހީވަނީ ހަމަ އަހަރެންގެ ދަރި އަހަރެންގެ އުނގަށް އަރައިދާނެހެން. އެހާވަރަށް އެކުއްޖާ މަތިން ހަނދާންވޭ މިހާރުވެސް. އެހާ ހަލަނިކޮށް އުޅުނު ކުއްޖެއް އެއީ. މަޑުން ނުހުންނާނެ އެންމެ އިރުކޮޅަކުވެސް،" އެންމެ ހަގު ފިރިހެން ދަރިފުޅު ހަނދާންވާ މިންވަރު ހާމަކޮށްދެމުން ފާތިމަތު ބުންޏެވެ.\n"ހުކުރު ދުވަހު ހުކުރަށްދާން ލެއްވީ ރަތް ކުލައިގެ ގޮޅިޖެހި ގަމީހަކާއި ކަޅުކުލައިގެ ފަޓުލޫނަކާ. ދެން އޭނަ ހޮނިހިރު ދުވަހުގެ ރޭވެސް ނިދަން ވެގެން އެއްޗެހި ބަދަލު ކުރަން ހެދީމަ ބުނީ މަންމާއޭ މަ މި އެއްޗިއްސެއް ނުބާލާނަމޭ. މަ ނިދާނީ މި އެއްޗެހީގައޭ. ދެން އަނެއް ދުވަހު ހެނދުނު ތެދުވެފައިވެސް ހަމަ އެ އެއްޗިއްސާ އެއްކޮށް އޭނަ ހުރީ. ވަރަށް ހަލަނިވާނެ. އީދު ތެރޭގައިވެސް ވަރަށް ދާނެ އެހެން ސަކަރާތް ޖަހަންވެސް،" މައުލޫމްގެ އެންމެ ފަހު ވަގުތުކޮޅުގެ ހަނދާންތައް އާކުރަމުން ފާތިމަތު ބުންޏެވެ.\nގުޅޭ ޓެގު ސުނާމީ ލ. މާބައިދޫ ލ. އަތޮޅު ސުނާމީއަށް 17 އަހަރު


SME ge MVR 38 million ge loan scheme ah proposal hushahalhan hulhuvaalaifi | Mihaaru\nލޯކަލް މާރުކޭޓުގައި މިހާރު ވިޔަފާރިކުރަނީ: ކުދި ވިޔަފާރިތަކަށް ހާއްސަކޮށްފައިވާ ލޯނަށް ވަނީީ ހުޅުވާލައިފައި.-- މިހާރު ފޮޓޯ\nއެސްއެމްއީގެ 38 މިލިއަން ރުފިޔާގެ ލޯނު ސްކީމަށް ޕްރޮޕޯޒަލް ހުށަހަޅަން ހުޅުވާލައިފި\n23 އޯގަސްޓް 2017 - 17:062comments\nކުދި އަދި މެދުފަންތީގެ ވިޔަފާރި ފުޅާކުރަން ސަރުކާރުން ހިންގާ ލޯނު ސްކީމަށް ޕްރޮޕޯޒަލް ހުށަހެޅުމުގެ ފުރުސަތު މިއަދު ހުޅުވާލައިފި އެވެ.\nއިކޮނޮމިކް މިނިސްޓްރީން ކުރި އިއުލާނެއްގައި ބުނީ ސްމޯލް އެންޑް މީޑިއަމް އެންޓަޕްރައިޒަސް (އެސްއެމްއީ)ގެ ލޯނަށް ޕްރޮޕޯޒަލް ހުށަހަޅާ ފޯމު އަންނަ އާދީއްތަ ދުވަހުން ފެށިގެން ލިބެން ހުންނާނެ ކަމަށެވެ. އަދި އަންނަ މަހުގެ 17-27 އަށް ފޯމުތައް ބަލައިގަންނާނެ ކަމަށް ވެސް ބުންޏެވެ.\nކުދި އަދި މެދުފަންތީގެ ވިޔަފާރިތައް ފުޅާކުރަން ކޮންމެ އަހަރަކު ވެސް ދައުލަތުގެ ބަޖެޓުން 50 މިލިއަން ރުފިޔާގެ ލޯނު ދޫކުރެ އެވެ. އެކަމަކު މި އަހަރު ދޫކުރަން ހަމަޖައްސާފައިވަނީ 38 މިލިއަން ރުފިޔާގެ ލޯނެވެ.\nއިއުލާނުގައިވާ ގޮތުން ވަކި ފަރުދަކު ކުރާ ވިޔަފާރިއަކަށް އެންމެ ގިނައިން ލޯނު ދޫކުރެވޭނީ 500،000ރ. އާ ހަމައަށެވެ. ކުންފުންޏެއް ނުަވަތަ ކޯޕަރޭޓް ސޮސައިޓީއެއް ހިއްސާވެގެން ވިޔަފާރި ކުރާނަމަ، އެ ފުޅާކުރުމަށް 150،000ރ. އާ ހަމައަށް ލޯނު ދޫކުރެވޭނެ ކަމަށް ވެސް ބުންޏެވެ.\nއެސްއެމްއީގެ ދަށުން މިއަހަރު ލޯނު ދޫކުރަން ހަމަޖައްސާފައިވަނީ މައިގަނޑު އަށް ދާއިރާއަކުންނެވެ. އެއީ ޓޫރިޒަމާއި ދަތުރުފަތުރުކުރުމާއި އިމާރާތްކުރުމުގެ ދާއިރާއާ ގުޅޭ ވިޔަފާރި ފުޅާ ކުރުމަށާއި ދަނޑުވެރިކަމާއި މަސްވެރިކަން ފުޅާކުރުމަށާއި ކޯޕަރޭޓިވް ސޮސައިޓީއާ ގުޅޭ ވިޔަފާރިތަކަށެވެ. މީގެ އިތުރުން ހިދުމަތް ފޯރުކޮށްދިނުމާއި ވޭސްޓް މެނޭޖްމަންޓް ދާއިރާ އަދި އޯޕަން ކެޓެގަރީއަށް ޕްރޮޕޯޒަލް ހުށަހެޅޭނެ އެވެ.\nކޮންމެ ވިޔަފާރިއަކަށް ވެސް ހުށަހެޅޭނީ ބޭނުންވާ އެއް ދާއިރާއަކުން، އެއް އެޕްލިކޭޝަނެވެ.\nއިއުލާނުގައި ބުނިގޮތުގައި އަންހެނުންނާއި ޒުވާނުންނާއި ނުކުޅެދުންތެރިކަން ހުންނަ މީހުން އަދި އެ މީހުންގެ މެޖޯރިޓީ އޮންނަ ވިޔަފާރިތަކަށް، ލޯނު ދިނުމުގައި އިސްކަން ދޭނެ އެވެ. މީގެ އިތުރުން ތިމާވެއްޓާ ރައްޓެހި އުފެއްދުންތަކާއި ތިމާވެއްޓާ ރައްޓެހި ކަންކަމަށް އިންވެސްޓް ކުރަން ޝައުގުވެރިވާ ފަރާތްތަކަށް ވެސް ލޯނު ދިނުމުގައި އިސްކަން ދޭނެ ކަމަށް އިކޮނޮމިކް މިނިސްޓްރީން ބުންޏެވެ. އެ ޝަރުތުތަކުގެ ތެރޭގައި މާލެ އާއި ހުޅުމާލެ އަދި ވިލިމާލެ ފިޔަވައި އެހެން ރަށްރަށުގައި ވިޔަފާރިިކުރަން ބޭނުންވާ ފަރާތްތަކަށް ވުން ހިމެނެ އެވެ.\nއެސްއެމްއީ ލޯނު ސަރުކާރަށް އަނބުރާ ދައްކަން ނުވަ އަަހަރަށް ވުރެ މުއްދަތު އިތުރުވެގެން ނުވާނެ އެވެ.\nއިތުރު ލިޔުންތައް އިކޮނޮމިކް މިނިސްޓްރީ ކުދި ވިޔަފާރި ލޯނު


SunOnline: Naashigan'du hifaigen nukuthee gaumuge minivan kamah takai: Qasim\nނާށިގަނޑު ހިފައިގެން ނުކުތީ ގައުމުގެ މިނިވަން ކަމަށްޓަކައި: ގާސިމް\nފާތިމަތު ސައީދު 16 Feb 2019, 23:27\nޖުމްހޫރީ ޕާޓީގެ ލީޑަރު ގާސިމް އިބްރާހިމް ---\nއަތުގައި ހިފައި އެއްލާލީމާ މަގުމައްޗަށް ނާށިގަނޑު ހިފައިގެން ސަލާން ޖަހަން ނުކުތީ ގައުމުގެ މިނިވަންކަމާއި އިސްތިގުލާލަށްޓަކައި ކަމަށް ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހީމް ވިދާޅުވެއްޖެ އެވެ.\nތިންވަނަ ދައުރަކަށް މާމިގިލީ ދާއިރާގެ ގޮނޑިއަށް ވާދަކުރެއްވުމަށް ކެމްޕެއިން އިއުލާނު ކުރެއްވުމަށް ގާސިމް މިރޭ މާމިގިލީގައި ބޭއްވި ޖަލްސާގައި ވާހަކަފުޅު ދައްކަވަމުން ގާސިމް ވިދާޅުވީ އެއްބަސްވުމާ ހިލާފުވެ، އަތުގައި ހިފައި ހޫރާލީމާ، މީހަކު ހަތަރު އަނާއެއް ވައްޓާލިއަސް އެކަން ގަބޫލުކުރަން ޖެހޭ ކަަމަށެވެ. އެހެން ނޫނީ ދެކޮޅެއް ނުޖެހޭނެ ކަމަށް ގާސިމް ވިދާޅުވި އެވެ.\n" އަޅުގަނޑުމެން ދަންނަވައިފިން. އަޅުގަނޑުމެން ވަގަކަށް ނުކުރަން. އަޅުގަނޑުމެން އެވާހަކަ ރީތިކޮށް ބުނެފައި ހަތަރު ލީޑަރުންގެ ބައްދަލުވުމުގައިވެސް އެވާހަކަ ކިޔައިދީފައި. އަޅުގަނޑުމެން ނުކުމެ އެޅުގަނޑުމެން އެކަން ކުރަން ދިމާވީ." ގާސިމް ވިދާޅުވި އެވެ.\nނާށިގަނޑު ހިފައިގެން މަގުމައްޗަށް ނުކުތީ ގައުމުގެ މިނިވަންކަމާއި ރައްޔިތުންގެ ސަލާމަތާއި އަމާން ކަމަށްޓަކައި ރައްޔިތުންގެ މަޖިލީހުގެ ގޮނޑިއެއް ހޯދުމަށް ކަމަށް ގާސިމް ވިދާޅުވި އެވެ.\nއެމްޑީޕީއަށް ނިސްބަތްވާ ބައެއް ފަރާތްތަކުން ސޯޝިއަލް މީޑިއާގައި އެމަނިކުފާނަށް ހުއްޓުމެއް ނެތި އެއްޗިހި ކިޔަމުންދާކަން ފާހަގަކޮށް ގާސިމް ވިދާޅުވީ އެކަމާ ބިރުން ނޫޅޭ ކަމަށެވެ.\n" ކޮންމެ އެއްޗެއް ކިޔަސް ކޮންމެ ވާހަކައެއް ދެއްކިޔަސް ރައްޔިތުންނަށް އޮޅުވައެއް ނުލެވޭނެ އިނގޭތޯ. ދުވާލުގެ އައްޔާއި ރޭގަނޑުގެ އަނދިރިކަން ފަދައިން ރާއްޖޭގެ ރައްޔިތުންނަށް މިއަދު އޮޅުންފިލާ ކަންތައް މިއީ. މިވަނީ ކިހިނެއް ކަން." ގާސިމް ވިދާޅުވި އެވެ.\nވިލާ ޓްރެވަލްސްގެ އެކައުންޓަށް އެސްއޯއެފްއިން ޑޮލަރުތަކެއް ޖަމާވި ކަމަށް އޭސީސީން ހާމަކުރި އެމްއެމްޕީއާރުސީގެ ތަހުގީގު ރިޕޯޓުން ހާމަވެ އެވެ. އެކަމުގެ ތަފްސީލެއް މިރޭ ގާސިމް ދެއްވި އެވެ. ވިދާޅުވީ ވިލާ ޓްރެވަލްސްއަކީ އެތައް ބައިވަރު ބަޔަކަށް ދިވެހި ރުފިޔާއިން ޓިކެޓް ވިއްކަމުންދާ ބައެއް ކަމަށެވެ.\n" ޑޮލަރު ގަންނަން އެބަޖެހޭ. އޭރުވެސް މިހާރުވެސް ޑޮލަރު ގަންނަމުން ދަނީ. އޭރުވެސް މިހާރުވެސް ހުރިހާ އިރަކުވެސް. ބެންކްތަކުން ނުލިބެންޏާ ވިއްކިތާކުން ވިއްކި މީހެއް އަތުން ގަންނަނީ." ގާސިމް ވިދާޅުވި އެވެ.\nޑޮލަރު ގަނެ ވިއްކުމަކީ ކުށެއް ނޫން ކަމަށް ގާސިމް ވިދާޅުވި އެވެ. އެކަމަކު އެކަމަށް އެމްއެމްއޭއިން ދޫކުރާ ހުއްދައެއް އޮންނަން ޖެހޭނެ ކަމަށް ގާސިމް ވިދާޅުވި އެވެ.\nރައީސް ސޯލިހް ގައިގައި ނަޝީދު ދަނީ ޖައްސަވަމުން: ގާސިމް\nޖޭޕީ ވަރުގަދަކޮށް ގާސިމް ރިޔާސީ އިންތިހާބަށް ތައްޔާރުވަނީ\n"ސަލާމަތީ ބާރުތަކަށް ފާޑުކިޔުމުން ލިބޭނީ ނިކަމެތިކަން"


Ep.2— Nooru | Safuhaa\nބޮޑަށް ހީވަނީ ދުއާ އެއް ހެންނެވެ.\nކިޔަވަނީ ކޯންޗެއްކަން ނޭނގުނު ނަމަވެސް ލިއަމްގެ ހިތުގައި އެއާމެދު ޝައުގުވެރިކަން އުފެދިއްޖެއެވެ. އޭނާ އެންމެ ބޮޑަށް ހައިރާންވީ އެ އަޑު އިވިގެން އޭނާގެ އެރެރެހަށީގައި އުފެދުނު އާދަޔާ ޚިލާފު އިޙްސާސްގެ ސަބަބުންނެވެ. އަދި އެހިތަށް ވެރިވި މަޑުމޮޅިކަމާއި ހިމޭންކަމުގެ އަސަރުތަކުގެ ސަބަބުންނެވެ. އަޑު ކެނޑެން ދެން އެ އަޑަށް ސަމާލުކަން ދީގެން ލިއަމްއަށް ހުރެވުނެވެ. އިތުރަށްވެސް އެ އަޑު އެހުމުގެ ޝައުގުވެރިކަން އޭނާގެ ހިތުގައި އުފެދުނެވެ.\nއޭނާ ޓެރެސްއަށް ނުކުމެލިއިރު އިރުއޮއްސެން ކައިރިވަނީއެވެ. ޓެރެސްގައި ހުރި ގޮނޑީގައި އިށީންތާ މާގިނަ އިރެއްނުވެ ބަންގީގެ އަޑު އެ ކަންފަތުގައި ޖެހުނެވެ. އެ އާއެކު އަނެއްކާވެސް އޭނާއަށް އަސަރުތަކެއް ކުރުވައިފިއެވެ. ބަންގިއަކީ ކޮބައިކަމާއި ކޯންޗެއްކަން ލިއަމްއަކަށް ނޭނގެއެވެ. އެއީ ބަންގީގެ އަޑު އޭނާގެ ކަންފަތުގައި ޖެހުނު ފުރަތަމަ ފަހަރެވެ. އެ އަޑަށް ސަމާލުކަން ދީގެންއިންދައި ލިއަމްއަށް ސިހުންގެނުވީ ފޯނު ރިންގުވުމާއި އެކުގައެވެ. ބަލާލިއިރު ގުޅަނީ ލޫކްއެވެ.\n"އަހަރެން ޔޫކޭއަށް ފުރާއިރު ސައިކަލު ގެންދާކަށް ބޭނުމެއްނޫން، ލިއަމް މިކޮޅުގައި ހުންނައިރު ބޭނުން ކުރެވޭނެއެއްނު... މާދަމާ ސައިކަލު ހަވާލުކޮށްލަން ދާނަން" ލޫކް ބުނެލިއެވެ. ލިއަމް އެއްބަސްވަމުން ފޯނު ބޭއްވިއިރު އެ ތުންފަތުގައި ވަނީ ހިނިތުންވުމެކެވެ.\nލިއަމް އެތެރެއަށް ވަނީ ބަންގި ނިމުމާއެކުގައެވެ. އޭނާ ކޮޓަރީގެ ކުޑަދޮރު ހުޅުވާލިއިރު ޖެހިގެން ހުރި ގޭގެ ކޮޓަރީގެ ކުޑަދޮރު ހުރީ ލައްޕާފައެވެ. ފޫހިކަމާއެކު ލިއަމް ގޮސް އެނދުމައްޗަށް ވެއްޓިގަތެވެ. ވެފައިހުރި ވަރުބައްޔާއެކު ނިދޭކަށް މާގިނަ އިރެއް ނުނެގިއެވެ.\nޖެހިގެން އައި ދުވަހު ލޫކް ލިއަމްއަށް ސައިކަލު ގެނެސްދިނެވެ.\n"ލައިސެންސް ނޯންނަންޏާ އެކަމާވެސް އުޅެވިދާނެ" ލޫކް ބުނެލިއެވެ. ކޮފީއެއް ހަދާލައިގެން ދެމީހުން ނުކުތީ ޓެރެސްއަށެވެ.\n"މިއަދު ހެނދުނު އަހަރެން ވައިފައި ގުޅައިދޭ މީހުން ފޮނުވިން... ވައިފައި ބަރާބަރު ދޯ" ގޮނޑީގައި އިށީންނަމުން ލޫކް ލިއަމްއަށް ބަލާލިއެވެ.\n"އާނ... " ލިއަމް ކުރު ޖަވާބެއް ދިނެވެ. "އަދިވެސް އަހަރެން ގާތު ނުބުނަމެއްނު މީ ކޮން ދަތުރެއްކަން" ލޫކް ޝައުގުވެރިކަމާއިއެކު ސުވާލުކޮށްލިއެވެ.\n"ފޮތެއް ލިޔަންވެގެން މައުލޫމާތު އެއްކޮށްލަން ވެގެން" ލިއަމް ލުއި ހިނިތުންވުމެއް ލޫކްއަށް ހަދިޔާކޮށްލިއެވެ.\n"އަދިވެސް އެކަމުގަ ދޯ" ލޫކް ހިނިގަނޑެއް ޖަހާލިއެވެ.\nއިރުކޮޅަކު ވާހަކަ ދައްކާލާފައި ލޫކް ދިޔުމުން ލިއަމް އެނބުރި ކޮޓަރިއަށް އައިސް ކުޑަ ދޮރު ހުޅުވާލިއެވެ. ކުރީ ދުވަހެކޭ އެއްގޮތަށް ލިއަމްއަށް މިފަހަރުވެސް އެ އަންހެން ކުއްޖާ ފެނުނީ ފުރަގަހަތުންނެވެ. އެ އިސްތަށިގަނޑުގެ ފުރިހަމަކަމަށް ހިތާހިތުން ތައުރީފް ކުރެވުނެވެ. އެ ކުއްޖާ ފަހަތަށް އެނބުރިލަން އުޅޭހެން ހީވެ ލިއަމް އަވަސް އަވަހަށް އެ ކުޑަ ދޮރު ލައްޕާލިއެވެ. އޭރު އޭނާގެ ތުންފަތް މަތީގައި ލުއި ހިނިތުންވުމެއް ވެއެވެ.\nހަވީރު ގަޑީގައި ލިއަމް ގެއިން ނުކުތީ ކައިރި ހިސާބުތަކުގައި މީހުން އުޅޭ ގޮތް ބަލާލުމުގެ ބޭނުމުގައެވެ. މަގުމަތީގައި އުޅޭ ހުރިހާ އަންހެނުން ކަހަލަ ގޮތަކަށް ތިބެނީ އިސްތަށިގަނޑު ނިވާކޮށްފައެވެ. ނޫނީ ދޯޕައްޓާ އެއްލާފައި އިސްތަށިގަނޑު ކޮންމެވެސް ވަރަކަށް ނިވާކޮށްލާފައެވެ. ގިނަ މީހުންގެ ނަޒަރު ލިއަމްއަށް ހުއްޓެމުން ދިޔައީތީ އޭނާއަށް އެކަމުން އުނދަގޫ ވަމުންދިޔައެވެ.\nލިއަމްއަށް ލިބިފައިވަނީ ހުދު ދޮން ހަންގަނޑަކާއި ބޮލޮންޑް ކުލައިގެ އިސްތަށިގަނޑެކެވެ. ގުދުރަތުން އޭނާއަށް ދެއްވާފައިވަނީ މަޑުމުށިކުލައިގެ ކަޅިއެކެވެ. ކަންފަތުގެ ފޫޅު ތޮރުފާފައި ކުޑަ ބޮޅެއް އަޅުވާލާފައިވެއެވެ. ލިއަމްއަކީ އަބަދުވެސް ހުޅަނގުގެ އެންމެ ފަހުގެ ފެޝަނަށް ލޯބިކުރާ މީހެކެވެ.\nމަޢްރިބް ނަމާދު ބަންގި ގޮވި ގަޑީގައި އިއްތިފާގަކުން ލިއަމްއަށް ހުރެވުނީ މިސްކިތެއްގެ ކުރިމަތީގައެވެ. މިސްކިތަށް ވަންނަމުން ދިޔަ މީހުންގެ ތެރެއިން ގިނަބައެއްގެ ބޮލުގައި ތާކިހަލެއް އަޅާފައިވެއެވެ. އިރުކޮޅަކު މީހުން މިސްކިތަށް އަރާތަން ބަލަން ހުރެފައި އޭނާ ހިނގައިގަތެވެ. ގެއަށް އައިސް މައްޗަށް އަރާ ކޮޓަރިއަށް ވަނެވެ. އެއަށްފަހު އެނދުމަތީގައި އިށީނދެ ލެޕްޓޮޕް ހުޅުވާލިއެވެ.\nމިސްކިތާއި ބެހޭގޮތުން އޭނާ ފުރަތަމަ މައުލޫމާތު ހޯދިއެވެ. އެއަށްފަހު ބަންގިއާ ބެހޭގޮތުންނެވެ. ވީޑިއޯއެއް ޕްލޭކޮށްލުމާއެކު އޭނާ ބަންގި އަޑުއަހަން ފެށިއެވެ. ތިރިއަށް މާނަ އަރަމުން ދިޔައެވެ. މާނައާއިއެކު އަޑުއެހުމުން އެހިތަށް އާދަޔާ ޚިލާފުއަސަރުތަކެއް ކުރިއެވެ. ހީވަނީ ސީދާ އޭއަށް އަށް ގޮވާލާހެންނެވެ.\nލެޕްޓޮޕް ލައްޕާލަމުން ލިއަމް ދެފަރާތަށް ބޯ ހޫރާލިއެވެ. އޭނާއަށް މިވަނީ ކީއްހެއްޔެވެ؟ މިއީ ރަނގަޅު ގޮތެއްނޫނެވެ. އިސްލާމްދީނުގެ އެއްވެސް ކަމަކަށް ޝައުގުވެރިކަން އުފެދިގެން ދިޔުމަށް ލިއަމް ބޭނުމެއްނޫނެވެ. އޭނާ ގަބޫލުކުރާ ގޮތުގައި މުސްލިމުންނަކީ ޓެރެރިސްޓުންނެވެ. އިސްލާމްދީނުގައި އަންހެނުންގެ ހައްގުތަކަށް ރައްކާތެރިވެފައެއް ނުވެއެވެ. ކުޑަކުދިންގެ ހައްގުތަކަށް ރައްކާތެރިވެފައެއް ނުވެއެވެ. ހަޤީގަތުގައި އިސްލާމްދީނުގައި އިންސާނީ ހައްގުތައް ރައްކާތެރިކޮށްދީފައިވާ މިންވަރާއި އަންހެނުންގެ ހައްގުތައް ރައްކާތެރިކޮށްދީފައިވާ މިންވަރު ލިއަމްއަށް އަންދާޒާ ކޮށްލެވިފައި ނުވެއެވެ.\nރޭގަނޑު ކައިގެން ނިދަން އެނދުގައި އޮށޯތުމާއެކު ލިއަމްއަށް އެ އަންހެން ކުއްޖާގެ ހަނދާންތައް އުނދަގޫ ކުރަން ފެށިއެވެ. އޭރު ފަހަރެއްގައިވެސް އެ ކުއްޖާއަކީ މުސްލިމް އަންހެން ކުއްޖަކަށް ވެދާނެ ކަމާއިމެދު އޭނާއަށް ވިސްނިފައިނެތެވެ. އެ އަންހެން ކުއްޖާގެ މޫނު ދުށުމުގެ ޝައުގުވެރިކަން އޭނާގެ ހިތުގައި އުފެދުނެވެ. މިހާވަރަށް ނުވެސް ދަންނަ ކުއްޖަކާއި މެދު ޝައުގުވެރިވާންވީ ސަބަބެއް ލިއަމްގެ ސިކުނޑިއަކަށް ނުވިސްނުނެވެ.\nކުޑަދޮރު ހުޅުވާލި ލިއަމްގެ ތުންފަތަށް ހިނިތުންވުމެއް ވެރިވިއެވެ. އެ ކޮޓަރީގައި އެއްވެސް މީހަކު ނޫޅޭކަން ޔަގީންވުމުން އޭނާ ގޮސް ލިޔާ މޭޒު ކައިރީގައި ހުއްޓުނެވެ. އެއަށްފަހު އޭނާ ގެންގުޅޭ ނޯޓު ފޮތަކުން ގަނޑެއް ކަނޑާލިއެވެ. އެ ގަނޑުގައި އޭނާ ކޮންމެވެސް އެއްޗެކޭ ލިޔެލިއެވެ. އެއަށްފަހު ތިރީގައި "އެލް" އަކުރެއް ޖަހާލާ އޭނާ އެ ގަނޑު ހިފައިގެން ގޮސް ކުޑަދޮރު ކައިރިއަށް ހުއްޓުނެވެ.\nއެ ގަނޑު ބޮނޑިކޮށްލުމަށްފަހު އެ ކޮޓަރިތެރެއަށް އެއްލިއެވެ. އެއަށްފަހު ކުޑަދޮރު ލައްޕާލިއެވެ.\nކުޑަކަމަކު ސަލްމާއަށް އެހީތެރިވާން އުޅެފައި ސާރާ ކޮޓަރިއަށް ވަނެވެ. އޭރު ރޭގަނޑު ގަޑިން ނުވައެއް ޖަހަނީއެވެ. އަޅާލި ފިޔަވަޅާއެކު ފައިގައި އެއްޗެއް ޖެހުނެވެ. ބޮނޑިކޮށްފައި އޮތް ކަރުދާސްގަނޑު ފެނި ހިސާބަކަށް ހައިރާންކަމެއް ވެރިވިއެވެ. މިއަދު އޭނާ އެއްވެސް ފޮތަކުން ގަނޑެއް ކެނޑި ހަނދާނެއްނުވެއެވެ. ދެ ވިސްނުމެއްގައި ހުރެ ސާރާ އެ ގަނޑު ނިއުޅުވާލާ އޭގައި އޮތް އެއްޗެއް ކިޔާލިއެވެ.\n"ހައި..." "އެލް" ތިރީގައި އެލް އަކުރެއް ޖަހާފައިވެއެވެ. ސާރާއަށް ވަށައިގެން ހޯދާލެވުނެވެ. ހުޅުވާފައި ހުރި ކުޑަދޮރާ ދިމާލަށް ހިނގައިގަތް އިރު އެއީ ކާކުގެ ކަމެއްބާއޭ ހިތަށް އެރިއެވެ. ކުޑަދޮރުން ބޯ ދީ ތިރިބަލާލިއެވެ.\nމިއީ އަނެއްކާ ހިސާބުގަނޑުގެ ކުދިވެރިން ޖެހި ސަކަރާތެއްހެއްޔެވެ؟ ޖެހިގެން ހުރި ގޭ ކުޑަ ދޮރަށް ނަޒަރު ހުއްޓުމާއެކު ސާރާ ހިތާ ހިތާ ވާހަކަ ދެއްކިއެވެ.\n"އެގޭގައި އެއްވެސް މީހަކު ނޫޅޭނެ... ދެން ކާކުބާ މި ކަހަލަ ކަމެއް ކުރާނީ؟ ތިރީގައި ހުރެފައި ސީދާ މިކޮޓަރިތެރެއަށް ގަނޑުކޮޅު އެއްލޭނެބާ؟" ތަފާތު ހިޔާލުތަކުން ސާރާގެ ސިކުނޑި ފުނިޖެހެމުން ދިޔައެވެ. އެއީ މީހަކު ޖަހާލި ސަކަރާތެއްކަމަށް ނިންމާ އެ ގަނޑުކޮޅު ގެންގޮސް ޑަސްބިނަށްލުމަށްފަހު ސާރާ ގަސްތުކުރީ ޔުނިވާރސިޓީ ފިލާވަޅުތައް މުތާލިއާ ކޮށްލާށެވެ.\nމިއަދު ލިއަމްގެ ކެމެރާގައި އޭނާ ރައްކާކުރި ފޮޓޯތައް ލެޕްޓޮޕަށް އަޅާލަމުން އޭގެތެރެއިން އޭނާ ބޭނުންވާ ފޮޓޯތައް ވަކިކުރިއެވެ. ވެފައި ހުރި ވަރުބައްޔާއެކު ލިއަމް ފާހާނާއަށް ވަދެ ފެންވަރާލައިގެން ނުކުތެވެ.\nއެނދުމަތީގައި އޮށޯވެ ފޯނުން ފޭސްބުކަށް ވަދެލާ ނިއުސްފީޑް ހާވަންފެށިއެވެ. އެންމެ ގާތް އެކުވެރިޔާ އެރިކްގެ މެސެޖެއް އައީ އެވަގުތެވެ.\n"ލިއަމް! ކޮބާ ކަންތައްތައް ކިހިނެއް؟"\n"ކަންތައްތައް ބަރާބަރު... މަސައްކަތް އަދި ރަނގަޅަށް ނުފެށިގެން މިއުޅެނީ" ލިއަމް ޖަވާބުގައި ބުނެލިއެވެ.\n"ބަލައިގެން އުޅޭތި، ވަރަށް ހަރުކަށިވާނެ ތިތާ މީހުން، ކަލޭއަކީ މުސްލިމެއްނޫންކަން އެނގިއްޖެއްޔާ އެމީހުން ކެލެއަށް ކޮންމެފަދަ ކަމެއް ވެސް ކޮށްފާނެ" އެރިކް އެކުވެރިޔާ އާމެދު ކަންބޮޑުވުން ފާޅުކުރިއެވެ.\n"އެރިކް ހާސްނުވޭ، އަހަރެން މިއުޅެނީ ވަރަށް ބަލައިގެން" ލިއަމް ޖަވާބުދިނެވެ.\nދެދުވަސް ފަސް ***********\n"މަންމާ..." ސަލްމާގެ ކޮޓަރީގެ ދޮރުގައި ޓަކި ޖަހާލަމުން ސާރާ ގޮވާލިއެވެ. ސަލްމާ ދޮރު ހުޅުވާލިއެވެ. އޭރު އޭނާ ހުރީ ބޭރަށް ދާން ތައްޔާރުވެގެންނެވެ.\n"މަންމަ ބުނި އެއްޗެހި ތައްޔާރު ކޮށްލައިފިންތަ؟" ސަލްމާ އަހާލިއެވެ.\n"ދެ އާފަލާއި ހަތަރު އޮރެންޖާ ދެން މެންޑެރިންކޮޅެއްލީ..." ސާރާ ބުނެލިއެވެ.\nސަލްމާއާއި ސާރާއާއި ދެމީހުން ގޭން ނުކުތްއިރު ފާރޫޤު ބޭރުގައި އުޅެފައި އައިސް ގެއަށް ވަންނަނީއެވެ.\n"އަނހާ... ކޮންތާކަށް؟" ފާރޫޤު ސުވާލުކޮށްލިއެވެ.\n"ފަޒީލާ މިއަދު ގެއަށް ދޫކޮށްލި ވާހަކަ ބުނެގެން އެގެއަށް ގޮސްލަންކަމަށް މިނުކުތީ؟" ސަލްމާ ޖަވާބުދިނެވެ.\n"އެހެންތަ؟ އަހަރެން އަޑު އެހިން ފަޒީލާގެ ދަރިފުޅު ޒައިދު ވެސް މިކޮޅުގަ އުޅޭ ވާހަކަ؟ ވާސިމު ގޭގަ އުޅެންޏާ އަހަރެންގެ ސަލާމް ބުނެލަދޭތި އިނގޭ، އަދި ބުނާތި މި ދުވަސްކޮޅު އޮފީސް ބުރަކަމުން ދިމާކޮށްލެވޭ ގޮތެއް ނުވެގެނޭ މިއުޅެނީ" ފާރޫޤު ބުނެލިއެވެ.\nސަލްމާމެން އުޅޭ ގެ އާއި އެކުވެރި ފަޒީލާމެންގެ އެހާ ދުރުނޫންކަމުން ސާރާއާއި ދެމީހުން ގަސްތުކުރީ ހިނގާލާފައި އެގެއަށް ދާށެވެ.\n"އައްސަލާމް ޢަލައިކުމް" ސަލްމާ ދޮރުމައްޗަށް އަރާފައި ސަލާމް ގޮވައިލިއެވެ. ސާރާ ގޯތިތެރެއަށް ވަށައިގެން ބަލާލިއެވެ. ދެ ބުރިއަށް ނަގާފައިވާއިރު ބޭރުގައި އޮތް ހުސްޖާގައިގައި ތަފާތު ވައްތަރުގެ މާގަސްހައްދާފައިވެއެވެ. ސާރާމެންގޭ ގޯއްޗާ ބަލާފައި އެ ގޯތި ނުހަނު ބޮޑެވެ.\n"ވަޢަލައިކުމް ސަލާމް" ސަލާމްބަލައިގަނެފައި ވާސިމު އެތެރެއަށް ވަނުމަށް ދައުވަތުއެރުވިއެވެ.\nއެމީހުން އެގެއަށް ބަދަލުވީ މީގެ މަހެއްހާދުވަސް ކުރިން ކަމަށްވުމާއެކު ސާރާވެސް އެގެއަށް އެއައީ އަލަށެވެ. އެކަމަކު ސަލްމާ މިހާރު ދެފަހަރަކު އެގެއަށް އަތުވެއްޖެއެވެ.\n"ކޮބާ ފަޒީލާ؟" ސަލްމާ އަހާލިއެވެ.\n"ކޮޓަރީގަ.... " ވާސިމު ހިނިތުންވަމުން ހިނގައިގަތެވެ. ފަޒީލާ އޮތް ކޮޓަރިއަށް ވަދެފައި އަތުގައި އޮތް މޭވާ ކޮތަޅު ސާރާ ފަޒީލާ އަތަށް ދިނެވެ.\n"ހާދަ ރަނގަޅޭ.... މިހާރު މި ވީ ގޮތުން އަނެއްކާ ދެ ގެ އިތުރަށް ކައިރިވީ ދޯ... ސަލްމާ ވެސް ވާނެ ގިނަ ގިނައިން މިގެއަށް އަންނަން... ސާރާ ނުފެންނަތާ ހައެއްކަ މަސްވެއްޖެ.... މިހާރު މާ ރީތި... މާޝާ ﷲ" ފަޒީލާ ބުނެލިއެވެ.\nސާރާ އިސްޖަހާލީ ލަދުވެތިކަން އިޙްސާސްކުރެވުމާއި އެކުގައެވެ.\n"އަހަރެންގެ ދަރިފުޅު ޒައިދުވެސް އެބަ އުޅޭ މިކޮޅުގަ... ޗުއްޓީ ދުވަސްކޮޅެއްވީމަ ވަރަށް ކިޔައިގެން އެއައީ... އޭނަ ބޭނުންވަނީ އިނގިރޭސިވިލާތުގަ ނޫނީ ޔޫރަޕްގެ ގައުމެއްގަ އުޅެން، ކީކުރާނީ؟ މިހާރު ހިތަށް އަރާ ކިޔަވަން އެތަންތަނަށް ނުފޮނުވުނު ނަމައޭ..." ފަޒީލާ ބުނެލިއެވެ.\n"އަދި ފަހުން ރަނގަޅުވާނެ... " ސަލްމާ ބުނެލީ ހިނިތުންވަމުންނެވެ.\n"ކިހިނެތް ރަނގަޅު ވާނެ ވާހަކައެއް ތި ބުނަނީ؟ މިހާރުވެސް އެ ދައްކަނީ އެ ތަނުން ކުއްޖަކާ އިނދެގެން ގެންނަ ވާހަކަ. އަހަރެމެން އެކަމާ ގަބޫލުނުވީމަ އެކަމާ މިހާރުވެސް ހިންހަމަ ނުޖެހިފަ އެ ހުންނަނީ... އެހެންވެ އަހަރެން ބުނެފިން މި ތަނުން ކުއްޖަކު ފެނޭތޯ ބަލާށޭ. ގަބޫލު ވާނީ ކިހިނެއްތަ؟ މުސްލިމު އަންހެން ކުއްޖެއްހޭ އެހީމަ ބުނެފި މިހާރު މީހަކާ އިންނަ އިރު ބަލާ ކަންތައްތަކެއް ނޫނޯ" ފަޒީލާ ވާހަކަ ދެއްކިއިރު ހިސާބެއްގެ ކަންބޮޑުވުމެއް އެ އަޑުން ސަލްމާއަށް ފާހަގަ ކުރެވުނެވެ. ސާރާ އެއްވެސް އެއްޗެއް ނުބުނެއެވެ. ބައެއް ފަހަރު ފަޒީލާ އޭނާއަށް ބަލައިލާގޮތުން ސާރާ އިނީ އުނދަގޫވެފައެވެ.\nސާރާގެ ކައިވެންޏާ ބެހޭގޮތުން ފަޒީލާ ސަލްމާއާ ސުވާލުކުރުމުން ސާރާ އެކަމާ ނުރުހުންވިއެވެ. އެހެންނަމަވެސް އެއްޗެކޭ ނުބުނެއެވެ. ސާރާ އިނީ އަވަހަށް އެތަނުން ދާން ބޭނުންވެފައެވެ.\n"މަންމާ... އަޅުގަނޑަށް ފޯނެއް" ސާރާ ފޯނު ދައްކާލާފައި ނުކުންނަން ހިނގައިގަތެވެ. އޭނާ ކޮޓަރިން ނުކުމެފައި ފުރަތަމަވެސް ލީ ފުންނޭވާއެކެވެ. ހީވަނީ މި ހުރިހާއިރު އޭނާގެ ހަށިގަނޑުގައި އުތުރިއަރަމުންދިޔަ އުދާސްތައް ބޭރުކޮށްލީހެންނެވެ.\nފޯނު ކަންފަތާ ކައިރިކޮށްލަމުން ހިނގައިގަތް ތަނާ ޖެހިގެން ހުރި ކޮޓަރިން ނުކުތް ފިރިހެންމީހާގެ ގައިގައި ޖެހިފައި ސާރާ ވެއްޓުނެވެ.\n"އައްދިޔޯތް" ވީ ތަދާއެކު ސާރާއަށް ބުނެވުނެވެ.\n"ވަޓް" ޒުވާނާ އަހައިލިއެވެ. ސާރާ އިސްއުފުލާލިއެވެ. ކުރިމަތީގައި ހުރި ޒުވާނާގެ ތޫނު ނަޒަރު އޭނާއަށް ހުއްޓިފައި ހުރިތަން ފެނިގެން ސާރާއަށް އުނދަގޫވިއެވެ. ވާހަކަ ދެއްކުނީ ދިވެހި ބަހުންކަން ރޭކާލީވެސް ދެނެވެ. އަވަސް އަވަހަށް ތެދުވެ އެ ޒުވާނާގެ ކިބައިން މާފަށް އެދެމުން ސާރާ ފޯނު ކަންފަތުގައި ޖެހިއެވެ.\nސާރާ ދުރަށް ހިނގައިގަތް ތަން ބަލަން ޒައިދަށް ހުރެވުނީ ބަސްހުއްޓިފައެވެ. ސާރާއާއި ސަލްމާއާއި ދެމީހުން އެގެއިން ނުކުމެގެން ދިޔަ މަންޒަރު ބަލަހައްޓައިގެން ހުރި ޒައިދުގެ މޫނުމަތިން ފެންނަނީ ހިނިތުންވުމެކެވެ.\nކުޑަދޮރުން ބޭލު ބަލަހައްޓައިގެން ހުއްޓައި ސިހުނީ ދާދިގާތުން ވާސިމު ވާހަކަ ދެއްކި އަޑުއިވިފައެވެ.\n"ކިހިނެތްވީ ދަރިފުޅާ! ހާދަ ހެވިފަ؟" ވާސިމު ސުވާލުކުރަމުން ބޭރު ބަލާލިއެވެ.\n"ކަމެއްނުވޭ ބައްޕާ! ހަމަ ބޭރު ބަލައިލީ، މަންމަ ކޮބައިތަ؟" ޒައިދު ބޭނުންވީ މައުޟޫ ބަދަލުކޮށްލާށެވެ. އެކަން އޭނާއަށް ކާމިޔާބުވެސް ވިއެވެ. ދެބަފައިން އެކުގައި އެތެރެއަށް ހިނގައިގަތްއިރު ވާސިމުގެ ތުންފަތްމަތީގައި ހިނިތުންވުމެއް ދުވެލަދުވެލާ ހުއްޓެވެ.\nލިއަމް ގެއަށް އައިސް ވަނީ ބޭރުގައި އުޅެލާފައެވެ. އޭނާ ކޮފީއެއް ހަދައިގެން މައްޗަށް އަރާ ކޮޓަރި ކުޑަދޮރު ހުޅުވާލިއެވެ. އޭރުވެސް ޖެހިގެން ހުރި ގޭގެ ކުޑަ ދޮރު ހުރީ ހުޅުވާފައެވެ. ކޮފީތަށިން ކޯވަރެއް ދަމާލަމުން އަމިއްލަ ނަފްސަށް ހިނިތުންވެލިއެވެ.\n"ކޮން ނަމެއްތަ ކިޔަނީ؟" ގަނޑުގައި އެހެން ލިޔެލާފައި އޭނާ މިފަހަރުވެސް ތިރީގައި އެލް އަކުރެއް ލިޔެލިއެވެ. އެއަށްފަހު ބޮނޑިކޮށްލިއެވެ. ދެން އެ ގަނޑު އެއްލީ އެގޭ ކޮޓަރި ތެރެއަށެވެ.\nދޮރު ލައްޕާލަމުން ލިއަމްޓީޝާޓް ބޭލީ ކުޑަކޮށް ހޫނުވަމުން ދިޔައީތީއެވެ. ކޮފީ ބޮއިގެން އޭނާ ފެންވަރާ ތާޒާވެލިއެވެ.\nމޭޒު ދޮށުގައި އިށީނދެ ބައެއް ފޮތްތައް ހުޅުވާލިއެވެ. ލެޕްޓޮޕް ހުޅުވާލާ އޭނާގެ މަސައްކަތުގައި މަސްއޫލުވިއެވެ.\n"ލައިފް" ދެ ތުންފަތް ފޫ ދުއްވާލާފައިވާ ނުކުތް އެ ލަފުޒާއެކު އޭނާގެ ތުންފަތް މައްޗަށް ހިނިތުންވުމެއް ވެރިވިއެވެ. އޭރުވެސް އޭނާގެ ނަޒަޒު ހުރީ ލެޕްޓޮޕަށް ހުއްޓިފައެވެ.\nސާރާ ކޮޓަރިއަށް ވަތް އިރު މިއަދުވެސް ކޮޓަރިތެރޭގައި ގަނޑުކޮޅެއް އޮތެވެ. އޭނާ އޭގައިވާ އެއްޗެއް ކިޔާލުމަށްފަހު ފުންނޭވާއެއް ދޫކޮށްލިއެވެ. މާ ބޮޑަށް އެކަމާ އަޅާނުލާ ގޮސް ވުޟޫ ކޮށްލީ މަޢްރިބް ނަމާދު ގަޑި ކައިރިވެފައި ހުރުމުންނެވެ. ވުޟޫ ކޮށްގެން ނުކުތްތާ މާ ގިނަ އިރެއްނުވެ ބަންގި ގޮވައިފިއެވެ. ކުޑަ ދޮރު ލައްޕާލުމަށްފަހު އޭނާ ނަމާދުކުރަން އަވަސްވެގަތެވެ.\nނަމާދުކޮށް ނިމިގެން ސާރާ ގަސްތުކުރީ ޤުރުއާން ކިޔަވާލުމަށެވެ. އަންނަ ހަފްތާގައި ޓެސްޓެއް އޮތުމާއެކު ސާރާ ޔުނިވާރސިޓީގައި އެންމެ ފަހުން ނަގައިދިން ސޫރަތް ކަމުގައިވާ އައް ރަޙްމާން ސޫރަތް ކިޔަވަން ފެށިއެވެ.\nމަސައްކަތުގައި އިން ލިއަމްގެ ކަންފަތުގައި އެ އަޑު ޖެހުމާއެކު އޭނާއަށް މަސައްކަތް މަޑުޖައްސާލެވުނެވެ. ހީވަނީ އެ އަޑު އެހުމަށް އޭނާގެ ނަފުސު މަޖުބޫރުކުރުވީ ހެންނެވެ. އަވަސް އަވަހަށް ފޮތް ލައްޕާލަމުން ކުޑަ ދޮރު ކައިރިއަށް ގޮސް ހުއްޓުނެވެ. ދެވިސްނުމެއްގައި ހުރެފައި ލިއަމް ދޮރު ހުޅުވާލިއެވެ. ކިޔަވާ ނިމެންދެން ލިއަމް ކުޑަ ދޮރު ކައިރީގައި މަޑުކޮށްގެން ހުއްޓެވެ. އޭނާ ދޮރު ލައްޕައިލީ އެ އަޑު ކެނޑުމުންނެވެ. އެ އަޑުގެ ވެރިޔާ ދެކެލުމުގެ ޝައުގުވެރިކަން ލިއަމްގެ ހިތުގައި އުފެދުނެވެ. އެ ކިޔަވަނީ ކޯންޗެއްކަން އޭނާ އެނގެން ބޭނުންވިއެވެ. އޭނާއަށް އެ އަޑު އިވުމުން އެހާ އަސަރު ކުރަނީ ކީއްވެހެއްޔެވެ؟ މުޅި ހަށިގަނޑުގައި މަޑުމޮޅިކަމާއި އެއްވަރަށް ބިރުވެރިކަމެއް އުތުރު އަރަނީ ކީއްވެހެއްޔެވެ؟ ހައްތަހާވެސް ޖަވާބު ލިބުމެއްނެތް ސުވާލުތަކެކެވެ.\nޕާކިސްތާނުގައި ދެ ހަފްތާ ފާއިތުވެގެން ދިޔައިރު ފަސްވަގުތު އެ ގޮވާ ބަންގިއަށް ލިއަމް ހޭނިއްޖެވެ. އެ އަޑު އިވޭ ކޮންމެ ފަހަރަކު އެހިތަށް އެ ކުރުވާ އަސަރުތަކުގެ ސަބަބުން އަމިއްލަ ނަފްސާ އެތަކެއް ފަހަރު ސުވާކުރިނަމަވެސް އެކަމަށް ދޭނެ ވަކި ޖަވާބެއް އޭނާގެ އަތުގައި ނެތްފަދައެވެ.\nތަންކޮޅެއް އަވަހަށް ކްލާސްތައް ނިމުނު ދުވަހެކެވެ. އެކުވެރި ދެ ކުއްޖަކާއެކު ގެއަށް ދިޔުމަށް ހިނގައިގަތް ސާރާއާއި އެ ދެ ކުދިން ވަކިހިސާބަކުން ވަކިވުމުން ސާރާ ފިޔަވަޅުތައް ބާރުކޮށްލިއެވެ. އެ ހިސާބުގައި ހުންނަ މިސްކިތާ އަރާ ހަމަވީތަނާ ބަންގިގޮވައިފިއެވެ. ގަޑިއަށް ބަލައިލަމުން ސާރާ ފިޔަވަޅުތައް އަވަސް ކޮށްލިއެވެ.\nއެވަގުތު ފޯނެއް އައުމާއެކު ސާރާ ފޯނު ކަންފަތުގައި ޖަހަމުން ހިނގައިގަތީ މަގަށް ދޭން ވާ ސަމާލުކަން ނުދީއެވެ. ސިހުން ގެނުވީ ސައިކަލުގެ ބަރުގޮނުގެ އަޑާއެކުއެވެ. ލިބުނު ސިހުމާއި އެކު ހަރަކާތެއް ކޮށްލަންވެސް ސާރާ ނުކުޅެދުނެވެ.\nކުއްލިއަކަށް ސިހުން ގެނުވީ އޭނާގެ އަތުގައި ހިފާ ކޮންމެވެސް މީހަކު އެމީހަކާ ދިމާލަށް ދަމައިލުމާއެކުގައެވެ.


ދިވެހިރާއްޖޭގެ ކުޑަކުދިންގެ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ޚިޠާބު - The President's Office\n10 މޭ 2022، ރިފަރެންސް: -\nދިވެހިރާއްޖޭގައި މިއަދު ފާހަގަކުރާ މި އަހަރުގެ ކުޑަކުދިންގެ ދުވަހުގެ މުނާސަބަތުގައި، ރާއްޖޭގެ ލޮބުވެތި ހުރިހާ ކުޑަކުދިންނަށް، އަޅުގަނޑުގެ ހިތުގެ އިޚްލާޞްތެރި ލޯތްބާއެކު ތަހުނިޔާއާއި ހެޔޮއެދުންތައް ފޮނުވަމެވެ. އަދި އެ ކުދިންނަށް ހޭހަންކުރުމުގައި ޤުރުބާންވެވަޑައިގަންނަވާ މައިންބަފައިންނަށާއި ބެލެނިވެރިންނަށާއި،އެ ކުދިންނަށް ކިޔަވައިދީ ތަރުބިއްޔަތު ކުރުމުގެ ޒިންމާ އުފުއްލަވާ ހީވާގި މުދައްރިސުންނަށް ވެސް، މިއަދުގެ މުނާސަބަތުގައި ތަހުނިޔާ އާއި ހެޔޮއެދުންތައް ފޮނުވަމެވެ.\nކޮންމެ މުޖްތަމަޢެއްގައިވެސް ކުޑަކުދިންނަކީ، އެ މުޖްތަމަޢެއްގެ ކުރިމަގުގެ އުންމީދެވެ. އެކުދިންގެ ހެދިބޮޑުވުމަށާއި، ތަޢުލީމަށާއި ތަރުބިއްޔަތަށްޓަކައި ކުރެވޭ ކޮންމެ ކަމަކީ، އަދި ކުރެވޭ ކޮންމެ ހޭދައަކީ، މުޅި ޤައުމުގެ ކުރިމަގަށްޓަކައި ކުރެވޭ ވަރަށް މަތިވެރި އިންވެސްޓެކެވެ. ޒަމާނީ ތަޢުލީމުން އެކުދިންގެ ސިކުނޑިތައް ތަރައްޤީކުރަން މަސައްކަތްކުރާ ފަދައިން، އިސްލާމީ ރިވެތި އަދަބު އަޚްލާޤުގެ މަތީގައި އެކުދިން ތަރުބިއްޔަތު ކުރުމަށް ޚާއްޞަ ސަމާލުކަމެއް ދޭންޖެހެއެވެ. ހަމައެފަދައިން މުޖްތަމަޢުގައި ހުރި އެންމެހައި ނޭދެވޭ ސިފަތަކާއި ޢަމަލުތަކުން އެކުދިން ދުރުހެލިކޮށް، މުޖްތަމަޢުގެ ޞުލްޙަޔާއި ހަމަޖެހުމަށް އިސްކަންދޭ ބައެއްގެ ގޮތުގައި އެކުދިން ބޮޑެތިކުރުމަކީ ވެސް އެހާމެ މުހިންމު ކަމެކެވެ.\nއެއްވެސް ޝައްކެއް ނެތް ގޮތުގައި، ފަޚުރުވެރި އަދި އުފާވެރި ޢާއިލާއެއް ބިނާކުރުމުގެ ބިންގަލަކީ، ކުޑަކުދިންނަށް ދެވޭ ތަރުބިއްޔަތާއި ތަޢުލީމެވެ. ތަހުޒީބާއި ތަރައްޤީގެ ކުލަތަކުން މަލަ ފެވޭ ޤައުމެއް ބިނާކުރެވޭނީ، އުފެއްދުންތެރި އަދި އީޖާދީ ވިސްނުންހުރި ދަރިންތަކެއް އުފެއްދިގެންނެވެ. ދިވެހި ދައުލަތުގެ ރަސްމީ ތަޢުލީމީ ނިޒާމާއި މަތީ ތަޢުލީމުގެ ސިޔާސަތު ކަނޑައަޅާފައި އޮތީ، ޒަމާނީ ތަރައްޤީއާ ފައިހަމަވާ މުޖްތަމަޢެއް ބިނާކުރުމަށް އަމާޒު ހިފައިގެންނެވެ. ހަމައެފަދައިން، ޤައުމަށް ކުރިމަތިވެފައިވާ އެންމެހައި ގޮންޖެހުންތަކަށް ލޯ ހުޅުވިފައިވާ، އެ ގޮންޖެހުންތައް ހުރަސްކޮށް، މާދަމާގެ ޖީލަށް ދިވެހި އުންމަތް ވާރުތަކޮށްދޭނެ ފަދަ ދަރިންތަކެއް ބިނާކުރުމަށް އަމާޒު ހިފައިގެންނެވެ.\nމިއަދުގެ ކުޑަކުދިންގެ ކުރިމަތީގައި އުފެދިފައިވާ ސުވާލަކީ، އެކުދިންގެ ކުރިމަގު ބައްޓަންކުރާނެ ގޮތުގެ ސުވާލެވެ. އެކުދިންގެ ކުރިމަގު ބިނާކުރަން އޮތް ވެށީގެ ސަލާމަތާއި ރައްކާތެރިކަން ދެމެހެއްޓުމަށްޓަކައި، އަޅަންވީ ފިޔަވަޅުތަކާ މެދު އުފެދިފައިވާ ސުވާލެވެ. އެކުދިން ދިރިއުޅެން އޮތް މާޙައުލުގެ ޞުލްޙަޔާއި އަމާންކަން ދެމެހެއްޓުމަށްޓަކައި، ކުރަންވީ ކަންކަމާ މެދު އުފެދިފައިވާ ސުވާލެވެ. މިކަންކަމަށް ވިސްނާއިރު، ތިމާވެށި ޙިމާޔަތްކުރުމަށް ލޯބިކޮށް އެކަމަށް މަސައްކަތްކުރާ ބައެއްގެ ގޮތުގައި ދަރިން ބޮޑެތިކުރުމަކީ، އެކުދިންގެ ކުރިމަގަށްޓަކައި ކޮށްދެވޭނެ ވަރަށް އަގުހުރި މަސައްކަތެކެވެ. މުޖްތަމަޢުގައި ފެތުރެމުންދާ ނުރަނގަޅު އާދަތަކަށް ނޫނެކޭ ބުނެ، އެފަދަ ޢަމަލުތައް ހުއްޓުވަން މަސައްކަތްކުރާ ބައެއްގެ ގޮތުގައި ކުދިން ބޮޑެތިކުރުމަކީ، އެ ކުދިންނަށް ބާއްޖަވެރި ދިރިއުޅުމެއް ހޯދައިދިނުމަށްޓަކައި ކުރެވިދާނެ ވަރަށް މުހިންމު ކަމެކެވެ.\nދަރިންގެ ހިތްތަކުގައި އަޅުގަނޑުމެން އަށަގަންނުވަންވީ، އަނެކުންނަށް އިޙްތިރާމް ކުރުމުގެ މާތް ސިފައެވެ. އެކުދިންގެ ވިސްނުމާއި ޚިޔާލު ބައްޓަން ކުރުވަންވީ، ބައިބައިނުވެ އެކުވެރިވެ އުޅުމަށާއި، އެއްބައިވަންތަކަން ދެމެހެއްޓުމަށެވެ. މިކަންކަމުގައި އެންމެ އިސް ދައުރެއް އަދާކުރައްވަން ތިއްބެވީ، އެކުދިންނަކީ ތިމާމެންގެ ހިތުގެ ފިނިކަން ކަމުގައި ޤަބޫލުކުރައްވާ މައިންބަފައިންނެވެ. ކޮންމެ ކަމެއްގައިވެސް ދަރިންނަށް ރަނގަޅު ނަމޫނާ ދައްކަވަން ތިއްބެވީ، އެކުދިންނަކީ ތިމާމެންގެ ލޮލުގެ ނޫރު ކަމުގައި ޤަބޫލުކުރައްވާ މައިންބަފައިންނާއި ބެލެނިވެރިންނެވެ. ދަރިންނަކީ މައިންބަފައިންގެ ފަޚުރެއް ކަމުގައި ހެދޭނީ، އެންމެ ޅަފަތުން ފެށިގެން އެކުދިންނަށް ރަނގަޅު ތަޢުލީމާއި ރިވެތި ތަރުބިއްޔަތު ދީގެންނެވެ.\nކުޑަކުދިންނަށް ރައްކާތެރިކަމާއި އަމާންކަން ހޯދައިދިނުމަކީ މުޅި މުޖްތަމަޢުގެ ޒިންމާއެކެވެ. އަޅުގަނޑުމެން ކޮންމެ މީހަކުމެ ވާންވީ، ކުޑަކުދިންގެ ޙައްޤުތަކަށް ފުރިހަމައަށް އިޙްތިރާމްކުރާ، އެކުދިންގެ ކަރާމާތާއި ޢިއްފަތްތެރިކަމާއި އަބުރުވެރިކަން ރައްކާތެރިކޮށްދޭ މީހަކަށެވެ. ދިވެހި މުޖްތަމަޢަކީ، ކުޑަކުދިންނަށް ލޯތްބާއި އޯގާތެރިކަމާއި އަޅާލުން ލިބޭ މުޖްތަމަޢެއް ކަމުގައި ވެގެން ދިއުމަކީ، އަޅުގަނޑުގެ ވަރަށް ބޮޑު އުންމީދެކެވެ. މިއަދުގެ ކުޑަކުދީންނަކީ، ކުރިމަގުގެ ޖީލުތަކަށް ދިވެހި އުންމަތް ފޯރުކޮށްދިނުމުގެ މަތިވެރި މަސްއޫލިއްޔަތު އަދާކުރުމުގެ، ޢިލްމީ ޤާބިލްކަމާއި ޖިސްމާނީ ހަށިހެޔޮކަމާއި ޞިއްޙީ ދުޅަހެޔޮކަން ލިބިގެންވާ ބަޔަކު ކަމުގައި ލައްވައި، އެންމެހައި ކުޑަކުދިންނަށް އުފާ ފާގަތިކަމާއި ބާއްޖަވެރިކަން މާތް ﷲ މިންވަރު ކުރައްވާށިއެވެ. އާމީން


ގޮވާތަކެތި ބަރުކޮށްފައިވާ ވޭނަކާއި ލޮރީއެއް އެތެރެވެފައިވާތީ ކޮލަމްބޯގެ ފުލުހުން އެލާޓަށް! – Haftha\nގޮވާތަކެތި ބަރުކޮށްފައިވާ ވޭނަކާއި ލޮރީއެއް އެތެރެވެފައިވާތީ ކޮލަމްބޯގެ ފުލުހުން އެލާޓަށް!\nގޮވާތަކެތި ބަރުކޮށްގެން ވޭނަކާއި ލޮރީއެއް ކޮލަމްބޯއަށް އެތެރެވެފައިވާ ކަމުގެ ތުހުމަތުގައި ކޮލަމްބޯ ސިފައިން އެލާޓަށް ގެނެސްފިއެވެ.\nފުލުހުންގެ ތަރުޖަމާން އެސްއެސްޕީ ޕްރިޝަންތަ ޖަޔަކޮޑީއާ ހަވާލާދީ ލަންކާގެ ނިއުސް ފަސްޓް ނޫހުގައި ބުނެފައިވަނީ، ލޮރީއަކާއި ކުޑަ ވޭނެއްގައި ގޮވާތަކެތި އުފުލައިގެން ދަތުރުކުރަމުންދާ ކަމަށް ކޮލަމްބޯގެ ޑެޕިއުޓީ އިންސްޕެކްޓަރ ޖެނެރަލްގެ ފަރާތުން ލިބުނު މައުލޫމާތަކާ ގުޅިގެން ކޮލަމްބޯގެ ހުރިހާ ޕޮލިސް ސްޓޭޝަނެއް އެލާޓަށް ގެނެސްފައިވާ ކަމަށެވެ.\nފުލުހުންގެ ތަރުޖަމާން ރުވާން ގުނަސޭކަރަ ވެސް ވިދާޅުވީ، ގަވާއިދާ ހިލާފު އަމަލުތައް ހިންގުމަށް ވެހިކަލްތައް ބޭނުންކުރަމުންދާ ކަމުގެ ތުހުމަތުގައި ކޮލަމްބޯގެ ހުރިހާ ޕޮލިސް ސްޓޭޝަނެއްގައި އެކަމާ ގުޅޭ ފިޔަވަޅުތައް އަޅާފައިވާ ކަމަށެވެ.\nއެގޮތުން ތުހުމަތު ކުރެވޭ ކާރަކާއި ވޭނެއްގެ އިތުރުން ފަސް މޮޓޯ ސައިކަލެއްގެ މައުލޫމާތު ހުރިހާ ޕޮލިސް ސްޓޭޝަނަކަށް މިހާރު ހިއްސާ ކޮށްފައިވާނެ ކަމަށް އޭނާ ވިދާޅުވެފައިވެއެވެ.\nވެހިކަލްތަކެއްގައި ގޮވާތަކެތި އުފުލާކަމުގެ މައުލޫމާތު ލިބިގެން ކޮލަމްބޯ ސިފައިން އެލާޓަށް ގެނެސްފައިވާއިރު، ލަންކާގެ ފޯޓް ސަރަހައްދުގައި ޕާކު ކޮށްފައި އޮތް ވެހިކަލަކުން އިއްޔެ ވަނީ ބޮމެއް ފެނިފައެވެ. ނަމަވެސް އެ ބޮން ގޮއްވާލުމުގެ ކުރިން ފުލުހުން ވަނީ އޭތި ނައްތާލައިފައެވެ.


Apple ge share 10% dhashah hingajje\nވިޔަފާރި - އެޕަލްގެ ޝެއަރ\nއެޕަލްގެ ޝެއަރ 10 އިންސައްތަ ދަށަށް ހިނގައްޖެ\nބާރބެރީއާއި ހާމްސްގެ ޝެއަރވެސް ވަނީ ދަށްވެފައި\nކ. މާލެ4ޖެނުއަރީ 2019 | ހުކުރު 19:37 2,877\nއެޕަލް ކުންފުނީގެ އައުޓްލެޓެއް - ގޫގުލް\nދުނިޔޭގެ ބާޒާރުގައި އެންމެ ބޮޑު މަޤްބޫލުކަމެއް ހޯދަމުން އަންނަ އެޕަލްގެ އުފެއްދުން ތަކަކީ ދުނިޔޭގެ އެކި ކަންކޮޅުތަކުގައިވެސް ވިޔަފާރި ރަނގަޅު އުފެއްދުންތަކެކެވެ.\nއެހެންނަމަވެސް ނިމިގެންދިޔަ އަހަރުގެ ފަހު ކުއާރޓާގައި އެޕަލްގެ ޝެއަރ ވަނީ 10 އިންސައްތަ ދަށްވެފައެވެ. އެޕަލްގެ ޗީފް އެގްޒެކެޓިވް، ޓިމް ކުކް ބުނެފައިވަނީ އެޕަލްގެ ޝެއަރ ދަށަށް ގޮސްފައިވަނީ ޗައިނާ ބާޒާރުގައި އެޕަލްގެ އުފެއްދުންތަކުގެ ވިޔަފާރި ދަށްވުމުން ކަމަށެވެ.\n2018 ވަނަ އަހަރުގެ ފަހު ތިން މަސްދުވަހު ފާއިދާގެ ގޮތުގައި 89 ބިލިއަން ޑޮލަރު ލިބޭނެކަމަށް ލަފާކޮށްފައި ވީނަމަވެސް އެ މުއްދަތުގައި ލިބިފައިވަނީ 84 ބިލިއަން ޑޮލަރު ކަމަށެވެ.\nއެޕަލްގެ އުފެއްދުންތަކުގެ ޝެއަރ ދަށްވެފައިވާއިރު މަޝްހޫރު ފެޝަން ބްރޭންޑްތައް ކަމަށްވާ ބާރބެރީގެ ޝެއަރވަނީ6އިންސައްތަ ދަށްވެފައެވެ. އަދި އެލްވީއެމްއެޗް، ހާމްސްގެ ޝެއަރވެސް ވަނީ ދަށަށް ގޮސްފައެވެ.\nއަހަރުގެ ފަހު ކުއާރޓާގައި އެހެންކުންފުނިތަކުގެ ވިޔަފާރި ދަށަށް ދިޔަ ނަމަވެސް އެޕަލްގެ އެންމެ ފަހުގެ އުފެއްދުން އަބަދުވެސް މާރކެޓަށް ނެރެމުން އަންނަނީ އަހަރުގެ ފަހު ކުއަރޓާގައި ކަމަށްވެފައި، މިއީ އެޕަލްގެ ވިޔަފާރި އެހެން ކުންފުނިތަކާއި އަޅާބަލާއިރު ރަނގަޅު ކުއާރޓާއެއް ކަމަށް ތަފާސް ހިސާބުތަކުން ދައްކައެވެ.\n2018 ވަނަ އަހަރުގެ ފަހު ކުއާރޓާގައި 84 ބިލިއަން ޑޮލަރު ލިބުނު އިރު މިއީ 2017 ވަނަ އަހަރުގެ ފަހު ކުއާރޓާގައި ލިބުނު ވަރަށްވުރެ5އިންސައްތަ ދަށް އަދަދެކެވެ.\nޓިމް ކުކް ބުނި ގޮތުގައި ވިޔަފާރީގައި މައްސަލަތަކެއް ދިމާވެފައިވަނީ ގްރޭޓަރ ޗައިނާ ހިސާބުގައި ކަމަށާއި އެގޮތުން ހޮންގކޮންގް ޓައިވާން ފަދަ ގައުމުތަކުގައި އެޕަލްގެ އުފެއްދުންތަކުގެ ވިޔަފާރިވަނީ ދަށަށް ގޮސްފައެވެ.\nމިގޮތަށް ވިޔަފާރި ދަށްވެފައިވަނީ އިޤްތިޞާދީ ހީނަރުކަމެއް އައިސްފައިވާތީ ކަމަށް ބައެއް މީޑިޔާތަކުން ރިޕޯޓްކޮށްފައިވެއެވެ.


Market golhithaku gai bidheyseen thibey massala hallu kurumah masakkaiy fashaifi | Mihaaru\nމާރުކޭޓު ގޮޅިތަކުގައި ވިޔަފާރި ކުރާ ބައެއް ފަރާތްތަކާ އެކު އިކޮނޮމިކް މިނިސްޓްރީން ރޭ ބޭއްވި މަޝްވަރާ ބައްދަލުވުން: މި ބައްދަލުވުމުގައި މާރުކޭޓުގައި ކޭޝިއަރުންގެ ގޮތުގައި ބިދޭސީން ތިބޭ މައްސަލަ ބަލައި. އެކަަން ހައްލުކުރާނެ ގޮތަކާ މެދު މަޝްވަރާކޮށްފައިވޭ. -- ފޮޓޯ: އިކޮނޮމިކް މިނިސްޓްރީ\nމާރުކޭޓު ގޮޅިތަކުގައި ބިދޭސީން ތިބޭ މައްސަލަ ހައްލުކުރުމަށް މަސައްކަތް ފަށައިފި\n08 ޑިސެމްބަރ 2016 - 14:289comments\nލޯކަލް މާރުކޭޓުގެ ގޮޅިތަކުގައި ކޭޝިއަރުންގެ ގޮތުގައި ބިދޭސީން ތިބޭ މައްސަލަ ހައްލުކުރުމަށް އެތަނުގައި ވިޔަފާރި ކުރާ 10 މީހުން ހިމެނޭ ކޮމިޓީއެއް އިކޮނޮމިކް މިނިސްޓްރީން އެކުލަވާލައި މަޝްވަރާ ކުރަން ނިންމައިފި އެވެ.\nއެ މިނިސްޓްރީގެ ޑެޕިއުޓީ މިނިސްޓަރު އަބްދުﷲ މުހައްމަދު މިއަދު ވިދާޅުވީ ރޭ ބޭއްވި ފުރަތަމަ މަޝްވަރާ ބައްދަލުވުމުގައި މާރުކޭޓުގެ ވިޔަފާރިވެރިންގެ ކޮމިޓީގެ މެމްބަރުން ބައިވެރިވި ކަމަށެވެ. އަދި ގޮޅިތަކުގައި ބިދޭސީން ކޭޝިއަރުންގެ ގޮތުގައި ތިބޭ މައްސަލަަ ބޮޑު ކަމަށާއި އަވަސް ހައްލެއް ބޭނުންވާ ކަމަށް ހުރިހާ މެމްބަރުން އެއްބަސްވާ ކަމަށް އޭނާ ވިދާޅުވި އެވެ.\n"މާރުކޭޓުގެ ގޮޅިތައް ބަލަހައްޓަނީ ހައުސިން މިނިސްޓްރީން. އަޅުގަނޑުމެން ބަލަނީ އެތަނުގެ ވިޔަފާރިވެރިން ވިޔަފާރި ކުރަނީ ގާނޫނާ ގަވާއިދުތަކާ އެއްގޮތަށްތޯ. ކޭޝިއަރުންގެ ގޮތުގައި ބިދޭސީން ތިބުމަކީ ގާނޫނު ހުއްދަ ކުރާ ކަމަކަށް ނުވާ އިރު މިއީ ވިޔަފާރިވެރިންނާއި ކަމާ ބެހޭ ފަރާތްތަކުގެ އިހުމާލުންވާ ކަމެއްކަން އެންމެން ވެސް ގަބޫލު ކުރޭ،" އަބްދުﷲ ވިދާޅުވި އެވެ.\nއޭނާ ވިދާޅުވި ގޮތުގައި މި މައްސަލަ ހައްލުކުރުމަށް ގާނޫނާ އެއްގޮތަށް ފިޔަވަޅު އަޅާނެ ކަމަށް ވިޔަފާރިވެރިންނަށް އެންގި އެވެ. އަދި އެކަމާ ބެހޭގޮތުން އެ ވިޔަފާރިވެރިންގެ ހިޔާލުތައް ހުށަހަޅަން ފުރުސަތު ދިން ކަމަށް ވެސް އޭނާ ވިދާޅުވި އެވެ.\nއެގޮތުން، ކޭޝިއަރުންގެ ގޮތުގައި ދިވެހިން ބައިތިއްބާފައި އެހީތެރިވެ ދިނުމަށް ބިދޭސީން ގެންގުޅެން ހުއްދަ ދިނުމަށް ނުވަތަ ހައުސިން މިނިސްޓްރީން އެކަމަށް ބިދޭސީން ހަމަޖައްސައިދިނުމަށް ވިޔަފާރިވެރިން އެދިފައިވާ ކަމަށް އަބްދުﷲ ވިދާޅުވި އެވެ. އޭނާ ވިދާޅުވީ ވިޔަފާރިވެރިންގެ އެންމެ ބޮޑު އެއް ޝަކުވާއަކީ ދޯނިތަކުން މުދާ ބޭލުން ފަދަ ބުރަ މަސައްކަތް ކުރަން ދިވެހިން ނުލިބުމެވެ.\n"ވިޔަފާރިވެރިން ދެން ހުށަހެޅީ ގޮޮޅިތަކުގައި މަސައްކަތް ކުރާ ބިދޭސީންނަށް ވަކި ކުލައެއްގެ ޔުނީފޯމެއް ހަމަޖައްސައިދޭން،" އޭނާ ވިދާޅުވި އެވެ.\nއަބްދުﷲ ވިދާޅުވީ މި މައްސަލައާ ބެހޭ ގޮތުން ވިިޔަފާރިވެރިންގެ ހިޔާލުތަކާ މެދު އިތުރަށް މަޝްވަރާކޮށް ވަކި ގޮތެއް ނިންމަން އަންނަ ހަފުތާގައި ކަމާބެހޭ ހުރިހާ ފަރާތެއް ބައިވެރިކޮށްގެން ބައްދަލުވުމެއް ބާއްވާނެ ކަމަށެވެ. އެގޮތުން އިކޮނޮމިކް މިނިސްޓްރީގެ އިތުރުން ހައުސިން މިނިސްޓްރީ އާއި އިމިގްރޭޝަން އަދި ފުލުހުން އެ ބައްދަލުވުމުގައި ބައިވެރިވާނެ ކަމަށް ވިދާޅުވި އެވެ.\nމި މައްސަލައަށް ހައްލެއް ހޯދަން ވަކި ގޮތެއް ނިންމާނީ މިކަމުގައި ހިމެނޭ ހުރިހާ އެންމެނާ މަޝްވަރާކޮށް، އެންމެން ވެސް އެއްބަސްވާ ގޮތަކަށް ކަމަށް އަބްދުﷲ ވިދާޅުވި އެވެ.\nއިތުރު ލިޔުންތައް ބިދޭސީން ލޯކަލް މާރުކޭޓް އިކޮނޮމިކް މިނިސްޓްރީ ހައުސިން މިނިސްޓްރީ


Iran gai maruge adhadhu olhuvaalaafaivaa kamuge thuhumathu\nއިރާނަކީ މުޅި މެދުއިރުމަތީގައިވެސް ކޮވިޑް-19 އިގެ އަސަރު އެންމެ ބޮޑަށް ކޮށްފައިވާ ގައުމެވެ. -- ފޮޓޯ: ގެޓީ އިމެޖަސް\nތެހެރާން (އޯގަސްޓް 3) - އިރާނުގައި ކޮވިޑް-19 ޖެހިގެން މަރުވި މީހުންގެ ރަސްމީ އަދަދަށްވުރެ ތިން ގުނައަށް މީހުން މަރުވެފައިވާ ކަމަށާއި، މަރުގެ ހަގީގީ އަދަދު ސަރުކާރުން އޮޅުވާލާފައިވާކަމަށް ބީބީސީން ކުރި ތަހުގީގު ރިޕޯޓެއްގައި ބުނެފި އެވެ.\nސަރުކާރުން ފޮރުވާފައިވާކަމަށް ތުހުމަތުކުރާ ތަފާސް ހިސާބުތަކާ ހަވާލާދީ، ބީބީސީން ބުނީ މިދިއަ މަހުގެ 20 ވަނަ ދުވަހާ ހަމައަށް ގާތްގަނޑަކަށް 42،000 މީހުން މަރުވެފައިވީ ނަމަވެސް، އިރާނުގެ ހެލްތު މިނިސްޓްރީން ރަސްމީކޮށް ރިޕޯޓުކޮށްފައިވަނީ އެންމެ 14،405 މަރު ކަމަށެވެ.\nމަރުގެ އަދަދުގެ އިތުރުން، އިރާނުގައި ބަލި ޖެހުނުކަމަށް އެ މުއްދަތުގެ ތެރޭގައި ރަސްމީކޮށް ރިޕޯޓުކުރި އަދަދަށްވުރެ، ހަގީގީ އަދަދު ދެ ގުނަ އިތުރުކަމަށްވެސް ވަނީ ބުނެފަ އެވެ. އެގޮތުން، ބަލި ޖެހުނުކަމަށް 278،827 ރިޕޯޓުކޮށްފައިވީ ނަމަވެސް، ހަގީގީ އަދަދަކީ 451،024 ކަމަށް ބީބީސީން އިތުރަށް ބުނެފައިވެ އެވެ.\nމީގެ އިތުރުން، ކޮވިޑުގައި އެންމެ ފުރަތަމަ އީރާނުން މީހަކު މަރުވެފައި ވަނީ 22 ޖެނުއަރީގައި ކަމަށް ސަރުކާރުގެ ރެކޯޑުތަކުގައި އޮތް ނަމަވެސް އެގައުމުން ވައިރަސް ފެނުނުކަން އިއުލާން ކުރީ އޭގެ އެއް މަސް ފަހުންކަމަށްވެސް ވަނީ ތުހުމަތުކޮށްފަ އެވެ.\nއިރާނުގެ އަދަދުތަކާ ގުޅޭގޮތުން ސިއްހީ މާހިރުން ސުވާލު އުފައްދަމުން ދަނިކޮށް، އެ މައުލޫމާތު ހިއްސާކޮށްފައިވަނީ ނަން ހާމަކުރަންނޭދޭ އޮފިޝަލެއްކަމަށް ބީބީސީން ބުންޏެވެ.


އޮރިޔާން ފޮޓޯ ލީކުކުރުމުގެ މައްސަލަ | #Dhiislam\nއޮރިޔާން ފޮޓޯ ލީކުކުރުމުގެ މައްސަލަ\n1 month ago |0comment| January 16, 2018\nއަޅުގަނޑުމެންގެ ކުޑަކުޑަ މުޖުތަމަޢުގައި މިހާރު އެންމެ ބޮޑަށް ފެތުރެމުންދާ އެއް މުންކަރާތަކީ އޮރިޔާން ފޮޓޯ ލީކުކުރުމުގެ މައްސަލައެވެ. ޒަމާނީ ޓެކްނޮލޮޖީ ކުރިއަރައި ދިއުމާގުޅިގެން ގިނަ ޒުވާނުން އަތުގައި ސްމާޓް ފޯނެއް އޮވެއެވެ. ނަތީޖާއަކަށް ވެގެންދަނީ އެ ފޯނުން ކުރަން ޖެހޭ ކަންތަކައްވުރެ ބޮޑަށް ކުރަން ނުޖެހޭ ކަންކަން ކުރުން ގިނަވުމެވެ. ޒުވާނުންގެ ވާހަކަ މިތަނުގައި ޚާއްޞަކުރިޔަސް، މި ވަބާގައި ހުރިހާ ފުރައެއްގެ މީހުން ޖެހޭކަން ފާހަގަކޮށްލެވެއެވެ. ނަމަވެސް ޒުވާނުން މި ދަންމަޅީގައި ޖެހޭލެއް އަވަސްވެފައި ގިނައެވެ.\nކޮންމެއަކަސް، ޒުވާންކަމުގެ ޖޯޝުގައި އަމިއްލަ އޮރިޔާން ފޮޓޯ ނެގުމަށްފަހު، މިޒަމާނުގެ ބަހުންނަމަ ރަށްޓެހިވެގެން އުޅޭ ކުއްޖާއަށް ނުވަތަ އޮންލައިންކޮށް ދިމާވެ ފާޙިޝް ވާހަކަ ދައްކާ ހަދާ ނުދަންނަ މީހާއަށް އެ ފޮޓޯތައް ފޮނުވުމާއި، ވީޑިއޯ ޗެޓްކުރާއިރު އޮރިޔާންވުމާއި، އަދި ކުރަން ނުޖެހޭ ތަފާތު ގިނަގުނަ ފާހިޝްކަންތައް ކުރުން ވަނީ ޒުވާނުންގެ މެދުގައި ޢާންމުވެފައެވެ. ގިނަ ފަހަރަށް އެއްވެސް ވިސްނުމެއްނެތި މިހެން ކުރެވޭ ފާފައެއްގެ ހިތި ރަހަ، އާޚިރަތަށްވުރެ ކުރިން މިދުނިޔެ މަތީގައި ފެނިގެންދާގޮތް ބައެއް މުސްލިމު އަޚުންނާއި އުޚުތުންނަށް އެބަ ދިމާވެއެވެ. އެގޮތުން، އެ ފޮޓޯތައް ނުވަތަ ވީޑިއޯތައް ލީކު ކުރެވިގެންދާ ފަހަރު އެބައާދެއެވެ. އެކިއެކި ވެބްސައިޓުތަކާއި ސޯޝަލް މީޑިއާގެ ތަފާތު ޕްލެޓްފޯމުތަކުގައެވެ.\nރަނގަޅެވެ. އެ މުސްލިމު އަޚާ/އުޚްތާއަށް ކުށެއް ކުރެވިއްޖެއެވެ. ނަމަވެސް، އޭނަގެ ކުށަށް ވުރެ، އެ ލީކު ކުރާ މީހާގެ ނުވަތަ އެ ލީކު ކުރާ ބައެއްގެ ކުށް ބޮޑެވެ. މިބައިމީހުން މިކުރާ ފާފައާއި ޖަރީމާ އެތައް ގުނައެއް ބޮޑެވެ. އެހެނީ، މާތް ﷲ ކީރިތި ޤުރުއާނުގައި ވަޙީ ކުރައްވާފައިވަނީ، މުއުމިނުންގެ މެދުގައި ފާޙިޝްކަންތައް ފެތުރުމަށް ލޯބިކުރާ ބަޔަކަށް ދުނިޔެއާއި އާޚިރަތުގައިވެސް ވޭންދެނިވި އަޒާބު ހުރިކަމަށެވެ. ނިކަން ބައްލަވާށެވެ. މިއީ ހަމައެކަނި ފާޙިޝް ކަންތައް ފެތުރި ދިޔުމަށް ލޯބިކޮށްފި ބަޔަކަށް މާތް ﷲ ދެއްވާފައިވާ އިންޒާރެވެ. ދެން ނިކަން ވިސްނަވާށެވެ. އެކަން ޢަމަލީގޮތުން ފަތުރައިފި ބައެއްގެ ހާލު ހުންނާނީ ކިހައި ހިސާބެއްގަައިތޯއެވެ؟\nމުސްލިމު އަޚެއްގެ އައިބަކީ ފޮރުވަން ޖެހޭ އެއްޗެކެވެ. އޭނަގެ އަބުރާއި އިއްޒަތަކީ ޙުރުމަތް ލިބިގެންވާ އެއްޗެއްސެވެ. ޙުރުމަތްތެރިވެގެންވާ ކަޢުބަތުﷲ ގެފުޅާއި، ޙުރުމަތްތެރިވެގެންވާ މައްކާގެ މާތް ބިމާއި، ޙުރުމަތްތެރިވެގެންވާ ޙައްޖު ދުވަހަށްވުރެވެސް މުސްލިމުންގެ ލެއާއި ކަރާމަތާއި އަބުރާއި ޢިއްޒަތް ޙުރުމަތްތެރިވެގެންވާ ކަމަށް ޙައްޖަތުލް ވަދާޢުގައި އުއްމަތުގެ މާތް ނަބިއްޔާ މުޙައްމަދު ޞައްލަﷲ ޢަލަހި ވަސައްލަމް ވަނީ މާތް ﷲ ހެކިކުރައްވައި ބަޔާންކޮށްދެއްވާފައެވެ. މުސްލިމު އަޚެއްގެ އައިބު ފޮރުވައިފި މީހަކުގެ އައިބު މާތް ﷲ ޤިޔާމަތް ދުވަހަކުން ފޮރުއްވައިދެއްވާނެ ކަމުގެ އުފާވެރި ޚަބަރު މާތް ނަބިއްޔާ ޞައްލަﷲ ޢަލަހި ވަސައްލަމް ވަނީ އުއްމަތަށް ދެއްވާފައެވެ.\nނަމަވެސް، ނިކަމެތި ބަލިކަށި މުސްލިމް އަޚަކަށް ނުވަތަ އުޚްތަކަށް ހެދޭ މިފަދަ ގޯހެއްގެ ނާޖާއިޒު ފައިދާ ނެގުމަށްފަހު، އެ މިސްކީނު ފަޟީޙަތްކޮށްލާއިރު މާތް ﷲ ގެ ގަދަފަދަ އަޒާބަކަށް އެފަދަ ބަޔަކު ބިރުވެތި ނުވަނީހެވެ؟\nއަދި ހަމައެހެންމެ، އެންމެ ބޮޑު ހައިރާންކަމެއް ލިބިގެންދަނީ، މިފަދަ ފޮޓޯއެއް ސޯޝަލް މީޑިއާގައި ލީކުވުމާއެކު، އަޅުގަނޑުމެންގެ ތެރެއިން ގިނަ ބަޔަކު، އެ ފޮޓޯތަކަށް “ލައިކު” ދީ، “ޝެއަރ” ކޮށް، އެހެންމީހުން “ޓެގް” ކޮށް، އޭގައިވާ ނިކަމެތި އަޚާއަށް ބަދުބަސް ބުނެ، އެފަތުރަން ކުރާ މަސައްކަތް ފެނުމުންނެވެ. މިއީ އެއްވެސް ލަދެއް ޙަޔާތެއްނެތި، ޢާއިލީ މީހުންނާއި ރައްޓެހިންނަށްވެސް ފެންނަ ގޮތަށް ފޭސްބުކު ފަދަ މީޑިއަމްތަކުގައި ކުރަމުންދާ ކަމެކެވެ. އަޅުގަނޑުމެންގެ ލަދު ޙަޔާތް ކޮބައިތޯއެވެ؟ އިސްލާމްދީނުގެ އެންމެ ޚާއްޞަ އަޚްލާޤަކީ ލަދުޙަޔާތެވެ. އެކަމަކު މިފަދަ އެންމެ ލަދުހުތުރު ޢަމަލުތަކުގައިވެސް އަޅުގަނޑުމެންގެ ލަދުޙަޔާތެއް ނެތެވެ. ދެން އަޅުގަނޑުމެންގެ ލަދުޙަޔާތް ހުންނާނީ ކޮންކަމެއްގައިތޯއެވެ ހިތަށް އަރައެވެ.\nމިފަދައިން މި ފޮޓޯތައް “ޝެއަރ” ކުރާ މީހުންނަކީ ޝައްކެއްނެތް ގޮތުގައި މި ލީކު ކުރި މީހުންގެ ބައިވެރިންނަށް ނޫނީ ނުވާނެއެވެ. ފާފައިގެ ބައިވެރިންނެވެ. އެ ފޮޓޯގައިވާ އަޚާއަށް މަލާމަތްކުރި އިރު، އޭނާ ކުރި ފާފައަށް ވުރެ މާ ބޮޑު ފާފައެއް މިބައިމީހުން މިތިބީ ކޮށްގެނެވެ. މަލާމާތް އެންމެ ޙައްޤުވެގެންވަނީ މިބައިމީހުންނަށެވެ. މާތް ﷲ ގެ ކޯފާއާއި މަލާއިކަތް ބޭކަލުންގެ ލަޢުނަތް އެންމެ ޙައްޤުވެގެންވަނީ މިބައިމީހުންނަށް ނޫންތޯއެވެ؟\nމި ފޮޓޯ ނިސްބަތްވާ އަޚާ ނުވަތަ އުޚްތާ، އެކަމުން ތައުބާވުމުން މާތް ﷲ އޭނައަށް ތައުބާ ލެއްވުން ގާތްވެގެންވެއެވެ. ނަމަވެސް، މި ފޮޓޯ ލީކުކޮށް، މިފޮޓޯ ފަތުރާހެދި މީހުން އެކަމުން ތައުބާވި ކަމުގައި ވިޔަސް، އެބައިމީހުންގެ ތައުބާ ޤަބޫލުކުރެއްވުމުގެ ޝަރުތެއްގެ ތެރޭގައި، އެ ފޮޓޯގައިވާ އަޚާ/އުޚްތާގެ ހިތް ޙަލާލު ލިބުން ޝަރުތުކުރާކަމެއް މިބައިމީހުންނަކަށް ނޭނގެނީބާއެވެ؟ އަދިހަމައެހެންމެ، މިފޮޓޯ މީހުން ބަލައި ހަދާހާ ހިނދަކު، އެކަން ފެތުރި މީހުން ކަށްވަޅުގައި އޮތަސް، އެމީހުންގެ ވައަތު ފަތަށް މި ފާފަ އިތުރުވަމުންދާނެ ކަމެއް ނޭނގެނީބާއެވެ؟ ކޮޅުނެތް ކޮޅަށް ބިރުވެރި ޖަރީމާއެކެވެ. މާތް ނަބިއްޔާ ޞައްލަﷲ އަލަހި ވަސައްލަމް ޞަޙާބީ ބޭކަލުންނާ ސުވާލުކުރެއްވިއެވެ. އެންމެ ބޮޑު މުފްލިސަކީ (އެބަހީ: ބަގުރޫޓުވެފައިވާ މީހަކީ) ކޮބައިތޯއެވެ؟ އެބޭކަލުން ޖަވާބުދެއްވިއެވެ. އެއީ ދީނާރެއް ދިރުހަމެއް އެމީހެއްގެ އަތުގައި ނެތް މީހާއެވެ. އެކަލޭގެފާނު ޙަދީޘްފުޅު ކުރެއްވިއެވެ. އެހެނެއް ނޫނެވެ. އެއީ ޤިޔާމަތް ދުވަހުން ވަރަށް ގިނަ ހެޔޮ ކަންތަކާއިގެން އަންނަ މީހާއެވެ. ނަމަވެސް، އޭނަ އެހެންމީހުންގެ ޙައްޤުތަކަށް އަރަފައިވުމުން، އެބައިމީހުންގެ ޙައްޤުތައް އަދާކުރުމުގައި އޭނަގެ ހުރިހާ ހެޔޮކަމެއް ހުސްވެ، އަނެކާގެ ނުބައި ކަންތައް ބޮލުގައި އަޅައިގެން ނަރަކައަށް ދާންޖެހެނު މީހާއެވެ.\nއަޅުގަނޑުގެ އެދުމަކީ، މި ލިޔުން ކިޔާ ކޮންމެ މީހަކުވެސް ވީހާވެސް ގިނަ ބަޔަކަށް މިލިޔުން ފޯރުކޮށްދީ، އަޅުގަނޑުމެންގެ މުޖުތަމަޢުން މިވަބާ މުލުން ލުހެލުމަށް މަސައްކަތްކޮށްދެއްވުމެވެ. މާތް ﷲ އަޅުގަނޑުމެންގެ ޤައުމުގެ ޙާލަތު އިޞްލާޙުކުރައްވާށިއެވެ. އާމީން!


Fainu ge fenaai narudhama aai innamaadhoo fenuge nizam gaaim kurumah MWSC ah | Fainu Online\n15 ނޮވެމްބަރު 2020, އާދިއްތަ, 13:36\nފައިނުގެ ފެނާއި ނަރުދަމާ އާއި އިންނަމާދޫ ފެނުގެ ނިޒާމް ޤާއިމް ކުރުމަށް އެމް.ޑަބްލިއު.އެސް.ސީ އާއިއެކު މިއަދު ސޮއި ކޮށްފިއެވެ.\nޕްލޭނިންގ މިނިސްޓްރީގައި މިއަދު އޮތް ރަސްމިއްޔާތެއްގައި، ގިނަ ޢަދަދެއްގެ ރަށްރަށުގެ ފެނާއި ނަރުދަމާގެ އެއްބަސްވުމުގައި ސޮއި ކޮށްފައިވެއެވެ. އެގޮތުން، ފައިނުގެ ފެނާއި ނަރުދަމާގެ ނިޒާމް ޤާއިމް ކުރުމަށް ހަވާލު ކޮަށްފައިވަނީ، 63344370.14 ރުފިޔާއަށެވެ. އިންނަމާދޫގެ ފެނުގެ ނިޒާމް ހަވާލުކޮށްފައިވަނީ، 50،771،305.44 ރުފިޔާއަށެވެ.\nޑިޒައިން އެންޑް ބިލްޑް އުސޫލުން މިމަސައްކަތް ކުރުމަށް އެއްބަސްވުމުގައި ސޮއިކޮށްފައިވާ ރަށްތަކަކީ،\nއއ. ފެރިދޫގެ ފެނާއި ނަރުދަމާ: 69،325،662.41 ރުފިޔާ\nއއ. ހިމަންދޫގެ ފެނާއި ނަރުދަމާ: 65،834،544.82 ރުފިޔާ\nބ. ކަމަދޫގެ ފެނާއި ނަރުދަމާ: 56،662،399.46 ރުފިޔާ\nބ. މާޅޮހުގެ ފެނާއި ނަރުދަމާ: 60،448،081.38 ރުފިޔާ\nހއ. މާރަންދޫގެ ފެނާއި ނަރުދަމާ: 72،808،185.71 ރުފިޔާ\nހއ. ތަކަންދޫގެ ފެނާއި ނަރުދަމާ: 76،745،355.54 ރުފިޔާ\nހއ. ވަށަފަރުގެ ފެނާއި ނަރުދަމާ: 78،920،432.80 ރުފިޔާ\nހދ. ހިރިމަރަދޫގެ ފެނާއި ނަރުދަމާ: 69،140،251.05 ރުފިޔާ\nހދ. ކުމުންދޫގެ ފެނާއި ނަރުދަމާ: 102،170،029.15 ރުފިޔާ\nށ. ގޮއިދޫގެ ފެނާއި ނަރުދަމާ: 86،048،775.52 ރުފިޔާ\nށ. ފީވަކުގެ ފެނުގެ ނިޒާމް: 49،603،418.19 ރުފިޔާ\nނ. މާފަރުގެ ފެނާއި ނަރުދަމާ: 94،416،435.25 ރުފިޔާ\nނ. ފޮއްދޫގެ ފެނާއި ނަރުދަމާ: 58،147،625.89 ރުފިޔާ\nނ. ހެނބަދޫގެ ފެނުގެ ނިޒާމް: 41،360،972.02 ރުފިޔާ\nރ. ފައިނުގެ ފެނާއި ނަރުދަމާ: 63،344،370.14 ރުފިޔާ\nރ. އިންނަމާދޫގެ ފެނުގެ ނިޒާމް: 50،771،305.44 ރުފިޔާ\nޅ. އޮޅުވެލިފުށީގެ ފެނާއި ނަރުދަމާ: 80،082،362.13 ރުފިޔާ\nއދ. ކުނބުރުދޫގެ ފެނާއި ނަރުދަމާ: 45،122،815.45 ރުފިޔާ\nއއ. މަތިވެރީގެ ފެނުގެ ނިޒާމް: 38،829،270.78 ރުފިޔާ\nހއ. މުރައިދޫގެ ފެނުގެ ނިޒާމް: 46،850،266.20 ރުފިޔާ\nފެނާއި ނަރުދަމާ މަޝްރޫޢުތައް ނިންމުމަށް ހަވާލު ކޮށްފައިވަނީ، 18 މަސްދުވަހަށެވެ. އަދި ފެނުގެ ނިޒާމުގެ މަޝްރޫޢުތައް ހަވާލު ކޮށްފައިވަނީ 15 މަސްދުވަހުން ނިންމާގޮތަށެވެ.\nއިތުރު ލިޔުންތައް ރ. ފައިނު ރ. އިންނަމާދޫ\nމޫސަ6months ago


2017 ގައި މީރާއިން އާމްދަނީގެ ގޮތުގައި 15.18 ބިލިއަން ރުފިޔާ ބަލައިގަނެފި\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) އަށް 2017 ވަނަ އަހަރު ޖުމްލަ 15.18 ބިލިއަން ރުފިޔާ ބަލައިގަނެފިއެވެ. މިއީ 2016 ވަނަ އަހަރާ އަޅައިބަލާއިރު %4.5 އިތުރު އަދަދެކެވެ. އަދި މިއީ 2017 ވަނަ އަހަރު ލިބޭނެ ކަމަށް އަންދާޒާކުރި އަދަދަށްވުރެ %4.2 އިތުރު އަދަދެކެވެ. މީރާއިން މިއަދު އާންމުކުރި ތަފާސްހިސާބުގައި ވާ ގޮތުން، 2016 ވަނަ އަހަރު މީރާއަށް ބަލައިގަނެފައި ވަނީ 14.52 ބިލިއަން ރުފިޔާއެވެ.\nމީރާއިން މައުލޫމާތު ދޭ ގޮތުގައި، 2017 ޑިސެންބަރު މަހު ބަލައިގަތް ޖުމުލަ އާމްދަނީއަކީ 1.36 ބިލިއަން ރުފިޔާއެވެ. މިއީ 2016 ވަނަ އަހަރުގެ ޑިސެންބަރު މަހާ އަޅައިބަލާއިރު %10.1 އަދަދެކެވެ. އަދި މިއީ 2017ޑިސެންބަރު މަހު ލިބޭނެކަމަށް އަންދާޒާކުރި އަދަދަށްވުރެ %6.8 އިތުރު އަދަދެކެވެ. މީގެ މައިގަނޑު ސަބަބުތަކަކީ ޖީ.އެސް.ޓީ، ލީސް ޕީރިއަޑް އެކްސްޓެންޝަން ފީ އަދި ޓޫރިޒަމް ދާއިރާގެ ޓެކްސްތަކުން ލިބިފައިވާ އަދަދު މިދިޔަ އަހަރުގެ ޑިސެންބަރު މަހަށްވުރެ އިތުރުވުމެވެ.\nޑިސެންބަރު 2017 ގައި އެ އޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީ އެވެ. އެއީ %43.6 ނުވަތަ 593.88 މިލިއަން ރުފިޔާ އެވެ. ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓް (283.47 މިލިއަން ރުފިޔާ ނުވަތަ %20.8) އިންނެވެ. އަދި ލީސް ޕީރިއަޑް އެކްސްޓެންޝަން ފީ (112.63 މިލިއަން ރުފިޔާ ނުވަތަ %8.3) އާއި، ބީ.ޕީ.ޓީ (84.79 މިލިއަން ރުފިޔާ ނުވަތަ %6.2) އާއި، ގްރީން ޓެކްސް (60.97 މިލިއަން ރުފިޔާ ނުވަތަ %4.5) އަދި އެހެނިހެން ޓެކުހާއި ފީ (226.02 މިލިއަން ރުފިޔާ ނުވަތަ %16.6) ހިމެނެއެވެ.\n· ގުޅުންހުރި ލިޔުންތައް : https://www.mira.gov.mv/reports/December17.pdf


ނިޢުމަތުގެ ބޭނުން ހެޔޮގޮތުގައި ހިފަމާތޯއެވެ. | Landhooinfo\nނިޢުމަތުގެ ބޭނުން ހެޔޮގޮތުގައި ހިފަމާތޯއެވެ.\nރާއްޖޭގެ މަސްވެރިކަންދަށްވެ ރަށުގެ ރައްޔިތުން މަސްވެރިކަން ކުރަމުން އައި ސަރަހައްދުގައި އަޅާފައިވާ އޮއިވާލި ކަނދުފަތި ކަނޑައިގެން ގޮސްފައިވާ ދުވަސްވަރެއްގައި ރަށުގެ ފަޅަށް ކުންބަޅަ ވަދެފައިވާކަމީ މާތްﷲ ދެއްވި ނިޢުމަތެއްކަން ޤަބޫލްކޮށް މިނިޢުމަތައް ޝުރުވެރިވާން ޖެހޭނެކަމެކެވެ.\nމިއަދު ލަންދޫގެ ގިނަ ގޭގޭގައި ލައިގެން ކާނެ އެއްޗެއްގެ ގޮތުގައި ބޭނުންކުރަނީ ކުންބަޅަ ނުވަތަ ކުންބަޅަ ގަނޑުދޮށުން ބާނާ ހަނދި ނޫނީ ތޮޅިފަދަ އެއްޗެއް ކަމުގައި ދެއްނެވުމަކީ ދޮގަކަށް ނުވާނެއެވެ. މާޝާﷲ މިއީ ކޮންފަދަ ބޮޑު ނިޢުމަތެއް ތޯއެވެ.\nމިފަދަބޮޑު ނިޢުމަތެއް ދެއްވި ކަމަށްޓަކައި އިންސާނާއަށް ރިޒްޤު ތަނަވަސްކޮށްދެއްވި ޚާލިޤްވަންތަ މާތްﷲ ސުބުޙާނަޙު ވަތަޢާލާއަށް ހަމްދާއި ޝްކުރުކޮށް ލަންދޫގެ ރައްޔިތުންނަށް ލިބިފައިމިވާ ނިޢުމަތް ހެޔޮގޮތުގައި ބޭނުންކުރެވޭތޯ ބަލަންޖެހެއެވެ.\nރަށުގެ ގިނަބަޔަކު ކުންބަޅަ ގަނޑުގެ ބޭނުންހެޔޮ ގޮތުގައި ހިފަމުންދާއިރު މަދު ފަރާތްތަކަކުން ކުންބަޅަ ގަނޑުގެ ބޭނުން ނަހަމަގޮތުގައި ހިފަމުންދާކަމަށްޓަކައި ކޮޅުނެތްކޮޅަށް ހިތާމަކުރަންޖެހެއެވެ. މިފަދަ ފަރާތްތަކުން ކުންބަޅަ ގަނޑުގައި ދާޖަހާ ބޮޑުބުޅިއަޅުވާ ވަގުތީ ފައިދާތަކެއް ހާޞިލްކުރަމުންދާއިރު ރަށުގެ ރައްޔިތުންނާއި މެދު އަދި މާތްﷲ ދެއްވާފައިމިވާ މަތިވެރި ނިޢުމަތާޢި މެދު ވިސްނާބާވައޭ ހިތައް އަރައެވެ.\nޒަމާނުންސުރެ ލަންދޫގެ ރައްޔިތުންނަކީ ރަށުގެ ރައްޔިތުންނަށް ލިބޭ މިފަދަ ނިޢުމަތްތަކުގެ ބޭނުން ފިސާރި ރަނގަޅަށް ކުރަމުންއަންނަ ބައެކެވެ. ޚާއްޞަކޮށް މިފަދަ ކަންތައްތަކާއި ގުޅިގެން އެދުވަސްވަރެއްގައި ރަށުގައި ތިއްބަވާ އިސްވެރިން އަންގަވާ އެންގެވުންތަކަށް ބޯލަނބާ ރައްޔިތުންތަކެއް ދިރިއުޅެމުން އަންނަ ރަށެކެކެވެ.\nމިހެންކަމާއިއެކު މިއަދުވެސް ރަށުގެ ފަޅުތެރެއަށް ވަދެފައިވާ ކުންބަޅަގަނޑުގެ ބޭނުން ހެޔޮގޮތުގައި ހިފާ ރަށުގެ ކާބަފައިން ދެއްކެވި ރިވެތި ނަމޫނާއިން ނަމޫނާ ލިބިގަނެ މާތްﷲ ދެއްވި މި މަތިވެރި ނިޢުމަތައް ޝުކުރުވެރިވާ ބަޔަކަށް އަޅުގަނޑުމެން އެންމެން ވަމާތޯއެވެ.